ﷲ ތަޢާލާގެ ޙަޟްރަތުގައި އެންމެ މަތިވެރިކަން ބޮޑު މީހަކީ ތަޤްވާވެރިކަމުގައި އެންމެ ކުރިއަރާފައިވާ މީހާއެވެ. އެހެންކަމުން އެމިހަކީ ކާކުތޯ ބަލަން ގިނަ ބައަކު މަސައްކަތްކުރެއެވެ. ވީމާ ތަޤްވާވެރިކަމުގެ މާނައަށް ބަލައިލަމާ ހެއްޔެވެ؟\nތަޤްވާވެރިކަމުގެ ފުރަތަމަ މާނައަކީ ﷲ ތަޢާލާއަށް ބިރުވެތިވުމެވެ. ގިނަ ބައަކު ނަގާނީ ވެސް މިމާނައެވެ. ހަމައެއާއިއެކު ﷲ ތަޢާލާ އާއިމެދު ކަންބޮޑުވުމަކީ ވެސް ހަމަ ތަޤްވާވެރިކަމެވެ. އަދި ﷲ ތައާލާ އާއިމެދު ކަންބޮޑުވުމުގެ މާނައަށް ބަލައިފިނަމަ ބިރުވެތިވުމުގެ މާނައަށްވުރެ ފުޅައުކަން މާބޮޑެވެ. މީގެ އިތުރުން ބައެއް ޢިލްމްވެރިން ތަޤްވާގެ މާނައެއް ކަމަށް ބަޔާން ކުރައްވަވަނީ ތިމާ އާއި ﷲ ތަޢާލާގެ ޢަޛާބާއި ދެމެދުގައި ލެވޭ ހުރަހެއްގެ ގޮތުގައެވެ. ހަމައެއާއިއެކު އަހަރެމެން މިކޔާ ޞާލިޙް ކަމަކީވެސް ތަޤްވާވެރިކަމުގެ މާނައިގައި ހިމެނޭ ސިފައެކެވެ.\nމިހުރިހާ މާނަތަކަށް ބެލިނަމަވެސް ތަޤްވާވެރިކަން ޙާޞިލުކުރެވޭނީ ﷲ ތަޢާލާގެ އަމުރުފުޅުތަކަށް ފުރިހަމައަށް ކިޔަމަންތެރިވެގެންނެވެ. ކުރުމަށް އަމުރުކުރައްވާފައި ހުރި ހުރިހާ ކަންކަން ކުރުމާއިއެކު އެކަމަކާއި ދުރުހެލިވުމަށް އަމުރުފުޅު ކުރެއްވެވި އެންމެހައި ކަންކަމުން ދުރުހެލިވެގެންނެވެ. އެގޮތުގައި ސާބިތުވެ ހުންނަ މީހާގެ ތަޤްވާވެރިކަން ދާނީ އިތުރުވަމުންނެވެ.\nކޮންމެ މުސްލިމަކުވެސް އެންމެ ބޮޑަށް ބޭނުންވާނީ އެމީހާއަކީ ﷲ ތަޢާލާގެ ޙަޟްރަތުގައި އެންމެ މަތިވެރިކަން ބޮޑު މީހަކަށްވުމަށެވެ. އެކަން ޙާޞިލުކުރެވެން އޮތީ ތަޤްވާވެރިކަން އިތުރުކުރި ވަރަކުންނެވެ. ވީމާ ތަޤްވާވެރިކަމުގެ ފުރިހަމަ މާނަ ދަސްކުރަން އެބަޖެހެއެވެ. އަދި ތަޤްވާވެރިކަން އިތުރުވާނެ ގޮތްތަކަށް ޢަމަލުކުރަންވެސް އެނަޖެހެއެވެ.


Nufoozu, biru, himeynkan: Dhunfathuge nurakkalah kanu loleh | Mihaaru\nއާއްމު ތަނެއްގައި މީހަކު ސިނގިރޭޓު ބޮނީ: ދުންފަތުގެ ނުރައްކަލުން ސަލާމަތްވުމުގެ ފިޔަވަޅުތައް ރާއްޖެ އިން އެކަށީގެންވާ ގޮތަކަށް އަޅަމުންނެއް ނުދޭ. ފޮޓޯ: ހުސެން ވަހީދު/ މިހާރު\nނުފޫޒު، ބިރު، ހިމޭންކަން: ދުންފަތުގެ ނުރައްކަލަށް ކަނު ލޮލެއް\n26 ފެބުރުއަރީ 2018 - 09:06 10 comments\nހަތަރު ލައްކަ މީހުން ދިރިއުޅޭ ކުޑަކުޑަ ގައުމަކަށް އާއްމު ސިއްހަތު ރައްކާތެރިކުރުމުގެ ސިޔާސަތެއް ހިންގަން ވަރަށް ފަސޭހަވާނެއޭ ހީވެދާނެ އެވެ. އެކަމަކު ރާއްޖޭގައި އެކަމެއް ނުވެ އެވެ. ދުޅަހެޔޮކަމަށް އޮތް އެންމެ ބޮޑު އެއް ގޮންޖެހުމުގެ ގޮތުގައި ސިއްހީ މާހިރުން ފާހަގަކުރަމުންދާ ދުންފަތުގެ މައްސަލަ އަށް ހައްލެއް ހޯދަން ރާއްޖެ ވަނީ ނުކުޅެދިފަ އެވެ. ސަބަބަކީ ކޮބާ ހެއްޔެވެ؟\nދުނިޔޭގެ ސިއްހަތު ޖަމްއިއްޔާ (ޑަބްލިޔުއެޗްއޯ)ގައި ރާއްޖެ ހިމަނާފައިވާ ދެކުނު އިރުމަތީ އޭޝިއާގެ އިތުރުން ދެކުނު އޭޝިއާ ސަރަހައްދަށް ބެލިޔަސް، ދުންފަތް ކޮންޓްރޯލްކުރުމުގެ ފިޔަވަޅުތައް އެޅުމުގައި ރާއްޖެ އުޅެނީ އެހެން ގައުމުތަކަށް ވުރެ މާ ފަހަތުގަ އެވެ. އެކަމަކު ދުންފަތް ބޭނުންކުރުމުގައި ރާއްޖެ އުޅެނީ ވަރަށް ކުރީގަ އެވެ. ދުންފަތުގެ ބާވަތްތައް އެތެރެކުރާ މިންވަރާއި ދުންފަތުގެ އިސްތިއުމާލުކުރުން އާއްމުވެފައި އޮތް ދަރަޖަ އާއި ދުންފަތާ ގުޅުން ހުރި ބަލިތަކުގެ ޝިކާރައަކަށް ވަމުންދާ މީހުންގެ އަދަދުން އެކަން ސާބިތުވެ އެވެ. އެކަމަކު ވެސް، 2010 އިން ފެށިގެން އަމަލުކުރަމުން އަންނަ ދުންފަތް ކޮންޓްރޯލްކުރުމުގެ ގާނޫނާއި ރާއްޖެ ބައިވެރިވެފައިވާ ކަމާބެހޭ ބައިނަލްއަގުވާމީ މުއާހަދާގައިވާ ކަންކަން ތަންފީޒުކުރުމުގައި ބޮޑެތި އިހުމާލުވުންތަކެއް އެބަހުއްޓެވެ.\nދުންފަތުގެ ނުރައްކަލުން އާއްމުން ސަލާމަތްކޮށްދިނުން ސަރުކާރުތަކަށް މުހިއްމު ނޫނީ ކީއްވެގެން ހެއްޔެވެ؟ އެއް ޖަވާބަކީ، އެއީ މުހިއްމު ކަމެއްކަން ސަރުކާރަށް އާއްމުން އަންގައިނުދެނީ އެވެ. އެކަމަކު މި ކަމުގައި އެ ނޫން ސަބަބުތަކެއް ވެސް ހުރި ކަމަށް ބަލަން ޖެހެ އެވެ؛ ނުފޫޒެވެ. ސިޔާސީ ބިރުހީވުމެވެ.\n"މި ވޭތުވެދިޔަ އަހަރުތަކުގައި ދުންފަތުގެ އަސަރު ކޮށްފައި ތިބި މީހުންނަށް އެ އަސަރު ކުރީ ގާނޫނީ ގޮތުން ލިބެން ޖެހޭ ރައްކާތެރިކަން ނުލިބިގެން. ރަނގަޅަށް ދިރާސާއެއް ކޮށްގެން ބަލައިފިއްޔާ، ކިތައް މީހުންތޯ، ނުސީދާ ދުމުގެ އަސަރުކޮށްގެން ގޮތްގޮތް ވެފައި ހުންނާނީ. ކިތައް ކުދިންތޯ އަލަށް ފަށާފައި ހުންނާނީ؟ މި ގާނޫނު ތަންފީޒު ނުކުރުމުގެ ސަބަބުން މިހާރުގެ ޖީލުގެ ކިތައް ކުދިންގެ ހައްގުތޯ ގެއްލިފައި މި އޮތީ؟"\nއެތައް ކަމެއް ނުކުރެވި\nރާއްޖެ އިން 2005 އިން ފެށިގެން އަމަލުކުރަމުން އަންނަ ދުންފަތް ކޮންޓްރޯލްކުރުމާ ބެހޭ ޑަބްލިޔުއެޗްއޯގެ މުއާހަދާގެ ދަށުން ވަކި މުއްދަތެއްގެ ތެރޭގައި ހާސިލްކުރަން ލާޒިމްވާ ވަރަށް ގިނަ ކަންކަން ނުކުރެވި ސުންގަޑި ވަނީ ހަމަވެފަ އެވެ. އަދި ގާނޫނަށް ބަލާ އިރު، އެއް އަހަރު ތެރޭ އެ ގާނޫނު ތަންފީޒުކުރަން ކަނޑައެޅި މުއްދަތު ފާއިތުވިތާ ހަތް އަހަރު ދުވަސްވީ އިރު މިހާތަނަށް އެޅުނު ހަމައެކަނި ފިޔަވަޅަކީ ދުންފަތުގެ އިސްތިއުމާލުކުރުން މަނާ ތަންތަން ކަނޑައެޅުމުގެ ގަވާއިދެއް 2012ގައި ތައާރަފްކުރުމެވެ. އެކަމަކު ދޯހަޅި ކަންތައްތަކެއް ހުރުމާއި ތަންފީޒު ނުކުރެވުމުގެ ސަބަބުން އެ ގަވާއިދުގެ ވެސް މަގްސަދު ހާސިލެއް ނުވެ އެވެ.\n"މިދިޔަ ތިން ސަރުކާރަށް ބެލި ކަމުގައި ވިޔަސް މި ގާނޫނު ތަންފީޒުކުރުމުގައި މި އޮތީ އިހުމާލުވެފައި،" ހެލްތު ޕްރޮޓެކްޝަން އޮތޯރިޓީ (އެޗްޕީއޭ)ގެ ޑެޕިއުޓީ ޑިރެކްޓަރު އަދި ޓޮބެކޯ ކޮންޓްރޯލް ބޯޑުގެ މެމްބަރު ހަސަން މުހައްމަދު ވިދާޅުވި އެވެ.\n"ގާނޫނު 2010ގައި ފާސްކޮށްފައި ތަންފީޒުކުރަން އެއް އަހަރު ދުވަހުގެ މުހުލަތެއް ދީފައި އޮތް އިރު 2012ގައި ގަވާއިދެއް ކިރިޔާ ހެދުނީ. މިހާރު 2018 އަށް ދިޔަ އިރު ގާނޫނުގެ އެންމެ މާއްދާއެއް ތަންފީޒުކުރުން، އެ ވެސް ރަނގަޅަކަށް ނޫން، މިއީ އަޅުގަނޑުމެން ވަރަށް ކަންބޮޑުވާން ޖެހޭ ކަމެއް."\nދުންފަތް ކޮންޓްރޯލްކުރުމަށްޓަކައި ހަ ދާއިރާއަކުން ފިޔަވަޅުތައް އަޅަން ޑަބްލިޔުއެޗްއޯ އިން ދީފައިވާ އިރުޝާދަށް ("އެމްޕަވާ" ގައިޑްލައިން) ބަލާ އިރު ގިނަ ކަންކަން ރާއްޖެ އަށް އަދިވެސް ހާސިލެއް ނުކުރެވެ އެވެ. ހަސަން ވިދާޅުވާގޮތުގައި އޭގެ ތެރެއިން، ދުންފަތުގެ އިސްތިއުމާލުކުރުން ހުއްޓާލުމަށް އެހީތެރިކަން ފޯރުކޮށްދިނުމުގެ ޚިދުމަތް ރާއްޖޭގައި ވަނީ ރަނގަޅަށް ގާއިމްވެފަ އެވެ. އަދި އެ ޚިދުމަތް ފުޅާކުރުމުގެ ގޮތުން ހެލްޕްލައިނެއް ގާއިމްކުރުމުގެ މަސައްކަތް ވެސް ވަނީ ފަށައިފަ އެވެ. އެކަމަކު އަނެއް ފަސް ދާއިރާ އަށް ބަލާ އިރު ފެންނަނީ ބައެއް ކަންކަމުގައި އެއްގޮތަކަށް ވެސް ފިޔަވަޅެއް ނޭޅި، އަނެއް ބައި ކަންކަމުގައި އަޅާފައި ހުރި ފިޔަވަޅުތައް ދޯހަޅިކަމެވެ.\n1. މޮނިޓަރިން (ދުންފަތުގެ ބާވަތްތައް ބޭނުންކުރެވޭ ގޮތްތައް ބަލައި އެއިން ރައްކާތެރިވުން)\nދުންފަތް އެެތެރެކޮށް ވިއްކާ ފިހާރަތައް ރަޖިސްޓްރީކުރަން ޖެހެ އެވެ. ވަކި ހުއްދައެއްގެ ދަށުން ނޫނީ ރާއްޖެ އަށް ދުންފަތް އެތެރެއެއް ނުކުރެވެ އެވެ. އެކަމަކު މޮނިޓަކުރުމުގެ ގޮތުން، ދުންފަތުގެ އިސްތިއުމާލުކުރާ މިންވަރު ދެނެގަތުމަށް ޚާއްސަކޮށްގެން ހަދަން ޖެހޭ ސާވޭތައް ރާއްޖޭގައި ގަވާއިދުން ހަދަމުންނެއް ނުދެ އެވެ. އެންމެ ފަހުން 2011ގައި ހެދި ސާވޭގެ މުއާލާތް ވަނީ ކެނޑިފަ އެވެ.\n"މުއާހަދާގައި އޮންނާނެ ގައުމުތަކުގެ ސަރުކާރުތަކުން މި މުއާހަދާގެ ދަށުން ކުރަން ޖެހޭ ކަންތައްތަކަށް ވަސީލަތްތައް ފޯރުކޮށްދޭން ޖެހޭނެއޭ. އޭގެ ތެރޭގައި ހިމެނޭނެ ދިރާސާކުރަން ބޭނުންވާ ފައިސާ އާއި ވަސީލަތްތައް ވެސް. އެ ދަތިކަމާ ހެދި، ގަވާއިދުން ސާވޭ ނުކުރެވެނީ،" ހަސަން ވިދާޅުވި އެވެ.\n2. ދުންފަތުގެ ދުމުން އެންމެން ރައްކާތެރިކުރުން\nދުންފަތުގެ އިސްތިއުމާލުކުރުން މަނާ ތަންތަން ކަނޑައެޅުމުގެ ގަވާއިދެއް އެބަ އޮތެވެ. އެކަމަކު ދުމުން ރައްކާތެރިކުރުމުގެ އަމާޒު އެއިން ހާސިލެއް ނުކުރެވެ އެވެ. ތަންފީޒު ނުކުރެވުމާއި ގަވާއިދު ދޯހަޅިވުމުގެ އިތުރުން ގިނަ ކަންތައްތަކެއް އޭގައި ހިމަނާފައިނުވާކަން ފާހަގަކުރެވެ އެވެ.\n"ޑަބްލިޔުއެޗްއޯގެ ރެކޮމެންޑޭޝަންގައި އޮންނަނީ އާއްމު ތަނެއްގައި ދުންފަތުގެ އިސްތިއުމާލުކުރުން މަނާކުރާ ކަމުގައި ވާ ނަމަ 100 ޕަސެންޓް މަނާވާން ޖެހޭނެއޭ އެ ތަނެއްގައި. އަޅުގަނޑުމެންގެ ގަވާއިދުގައި އޯޕަން އެއާ ތަންތަނުގައި ސްމޯކިން ޒޯންތަކެއް ވެސް އެބަ ހިމެނޭ. އެހެންވީމާ ދުމަށް މީހުން އެބަ ހުށަހެޅޭ. ދެން އެންމެ އާއްމު ތަނަކީ މަގުމަތި. މަގުމަތީގައި ދުންފަތުގެ އިސްތިއުމާލުކުރުން މަނައެއް ނުކުރެވޭ،" ހަސަން ވިދާޅުވި އެވެ.\nއޭނާ ފާހަގަކުރެއްވިގޮތުގައި "ރާއްޖޭގެ އޭރުގެ ހާލަތަށް ބަލާފައި" އެ ގަވާއިދު އެ ގޮތަށް ހެދީ "ތަންފީޒުކުރަން ފަށާތާ އެއް އަހަރު ނުވަތަ ދެ އަހަރެއްގެ ތެރޭގައި އަލުން މުރާޖައާކޮށްފައި ހަރުދަނާކުރަން" ނިންމައިފަ އެވެ. އެކަމަކު އަދިވެސް އެކަމެއް ނުކުރެވެ އެވެ. ހަސަން ވިދާޅުވިގޮތުގައި ކޮމިޓީއަކުން މިހާރު އަންނަނީ އެ ކަމަށް މަސައްކަތް ކުރަމުންނެވެ.\n3. ދުންފަތުގެ އިސްތިއުމާލުކުރުން ހުއްޓާލަން އެހީތެރިވުން\nސެޒޭޝަން ކްލިނިކެއް 2015 އިން ފެށިގެން ދަމަނަވެށީގައި އަންނަނީ ހިންގަމުންނެވެ. އަދި އާސަންދަ އިން ކަވަރުކުރާ ގޮތަށް އޭޑީކޭ އިން ވެސް އެ ޚިދުމަތް ލިބެ އެވެ. ހަސަން ފާހަގަކުރެއްވިގޮތުގައި ދުންފަތުގެ އިސްތިއުމާލުކުރުން ހުއްޓާލަން ބޭނުންވާ މީހުންނަށް ކައުންސެލިން އާއި ބޭސް ލިބޭނެ ގޮތް ވަނީ ހަމަޖެހިފަ އެވެ. އަދި ރަށްރަށުގައި ސިއްހީ ޚިދުމަތް ދޭ ތަންތަނުގައި ވެސް އަންނަނީ ހުއްޓާލަން ބަލި މީހުންނަށް ނަސޭހަތްތެރިވުމާއި އެކަމަށް އެހީތެރިކަން ހޯދާނެ ގޮތް ބުނެދިނުމުގެ އުސޫލަކަށް އަމަލުކުރަމުންނެވެ. ހުއްޓާލަން ބޭނުންވާ މީހުންނަށް ފޯނުން އެހީތެރިކަން ފޯރުކޮށްދޭ ގައުމީ ހެލްޕްލައިނެއް ވަރަށް އަވަހަށް ގާއިމްކުރާނެ ކަމަށް ވެސް އޭނާ ވިދާޅުވި އެވެ.\n4. ދުންފަތުން ލިބޭ ނުރައްކަލުގެ އިންޒާރު ދިނުން\nމި ދަނޑިވަޅުގައި ކުރިމަތިވެފައި އޮތް އެންމެ ބޮޑު މައްސަލައަކީ މި އެވެ. ދުންފަތުން ލިބޭ ގެއްލުން ދައްކައިދޭ މަންޒަރުތައް ސިނގިރޭޓް ފޮށީގެ ބޭރުގައި އިންޒާރުގެ ގޮތުގައި ޖަހަން ޖެހޭ ގަވާއިދު ގެޒެޓު ނުކޮށް ރައީސް އޮފީހުން ލަސްކުރަމުންދާ އިރު ދުނިޔޭގެ 100 އަށް ވުރެ ގިނަ ގައުމުން އަންނަނީ މި ފިޔަވަޅު ތަންފީޒުކުރަމުންނެވެ. އެ ގައުމުތަކާ ޚިލާފަށް ރާއްޖޭގައި އަދިވެސް ބޭނުންކުރަމުންދަނީ 2004 އިން ފެށިގެން ޖަހަމުން އަންނަ ކުޑަކުޑަ ލިޔުންކޮޅެކެވެ.\nމަންޒަރު އިންޒާރާ ނުލައި ހޭލުންތެރިކުރުމުގެ މަސައްކަތުން ނަތީޖާއެއް ނުކުމެދާނެ ކަމަކަށް ސިއްހީ މާހިރުން ނުދެކެ އެވެ.\n5. ދުންފަތުގެ ބާވަތްތައް އިޝްތިހާރުކުރުން މަނާކުރުން\nރާއްޖޭގައި އެކަން މަނާކޮށްފައި އޮތަސް ނުސީދާގޮތުން އިޝްތިހާރުކުރުމުގެ މައްސަލަ ބޮޑެވެ. އޭގެ ތެރޭގައި ސިނގިރޭޓުގެ އިތުރުން، މިހާރު ތައާރަފްވެގެން އުޅޭ ވޭޕް ނުވަތަ އީސިނގިރޭޓާއި ޝީޝާ ފަދަ އެއްޗެހި ވެސް ހިމެނެ އެވެ. މި މައްސަލައިގެ ހައްލަކަށް ވާނެ ކަމަށް ބެލެވުނު ގަވާއިދެއް (ދުންފަތުގެ ބާވަތްތަކާ ގުޅޭ އާއްމު ގަވާއިދު) 2012ގައި ހެދިޔަސް ރައީސް އޮފީހުން އެ ގަވާއިދު ގެޒެޓެއް ނުކުރި އެވެ.\n"އިޝްތިހާރަކީ ކޮބައިކަން ސީދާ ބުނެދޭނެ މިންގަނޑުތަކެއް ހުންނަން އެބަ ޖެހޭ. އަދި އެކަހަލަ ކަމެއް ފެނިއްޖެއްޔާ އަޅާނީ ކޮން ފިޔަވަޅެއްތޯ ބުނެދޭނެ ގަވާއިދެއް އޮތީމަ ފިޔަވަޅެއް އެޅޭނީ،" ހަސަން ވިދާޅުވި އެވެ.\n"އެހެންވީމާ ގަވާއިދު ގެޒެޓުކުރީމަ ނޫނީ މި ކަންތައްތައް ކޮންޓްރޯލެއް ނުކުރެވޭނެ."\n6. ޓެކްސް ބޮޑުކުރުން\nޓެކްސް ނެގުމުގެ ރަނގަޅު ފިޔަވަޅުތަކެއް ރާއްޖެ އިން ވަނީ އަޅައިފަ އެވެ. އެކަމަކު ބޮޑެތި މައްސަލަތަކެއް އެބަ ހުއްޓެވެ. އެއް ކަމަކީ ޓެކްސް ނަގާ ގޮތާއި (އިމްޕޯޓް ޑިއުޓީ) ޑަބްލިޔުއެޗްއޯގެ ލަފާގައި އޮންނަ ގޮތަށް، ވަކި ކަންތައްތަކަކަށް ބިނާކޮށް ދޭތެރެދޭތެރެ އިން ޓެކްސް ބޮޑުކުރުމުގެ ސިޔާސަތެއް ނެތުމެވެ. އަނެއް މައްސަލައަކީ ޓެކްސް ނެގުމުގައި ސިއްހަތު ރައްކާތެރިކުރުމަށް ވުރެ، ދައުލަތަށް އާމްދަނީ އިތުރުކުރުމުގެ މަގްސަދު ބޮޑުވުމެވެ.\n"ހަމައެކަނި އިމްޕޯޓް ޑިއުޓީގެ ގޮތުގައި ޓެކްސް ނެގީމާ ދިމާވާ މައްސަލަތަކެއް އެބަހުރޭ. ޑަބްލިޔުއެޗްއޯގެ ރެކޮމެންޑޭޝަނަކީ ދުންފަތުގެ ރީޓެއިލް އަގުގެ 70 ޕަސެންޓް ވާން ޖެހޭނީ ޓެކްސް އަށޭ. ރާއްޖޭގައި އެ ހިސާބަކަށް ނުދޭ. ފަންސާސް ޕަސެންޓުގައި އުޅެނީ،" ހަސަން ވިދާޅުވި އެވެ.\n"އަނެއް ރެކޮމެންޑޭޝަނަކީ ޓެކްސް ފައިސާގެ ބައެއް އެބަ ބޭނުންކުރަން ޖެހޭ ދުންފަތް ކޮންޓްރޯލްކުރަން މީހުން ހޭލުންތެރިކުރުމުގެ މަސައްކަތަށް. އަޅުގަނޑު ކުރިން ދެންނެވިން ދިރާސާކުރާނެ ފައިސާއެއް ނެތޭ. އެކަށީގެންވާ ގޮތަކަށް ހޭލުންތެރިކުރުމުގެ މަސައްކަތް ވެސް ކުރެވޭނީ ފައިސާ ހުރެގެން. އަނެއްކާ މިހެން ހެދީމާ ދައުލަތުގެ ބަޖެޓުގައި ފައިސާ ކަނޑައެޅިޔަސް، ނޭޅިޔަސް ޔަގީންކަމާ އެއްކޮށް މި ޕްރޮގްރާމްތައް ހިނގަމުންދާނެ. އާއްމު ސިއްހަތުގެ މިފަދަ ޕްރޮގްރާމްތަކުގެ ނަތީޖާ ފެންނާނީ ދިގު މުއްދަތަށް ހިންގިގެން."\nއޭގެ އިތުރުން، ދުންފަތުގެ ބަދަލުގައި ބޭނުންކުރާ އީ ސިނގިރޭޓު ފަދަ ބާވަތްތަކާއި ދުންފަތުގެ އިސްތިއުމާލުކުރަން ބޭނުންކުރާ އާލާތްތައް ވެސް ދުންފަތުގެ ބާވަތްތަކުގެ ޓެކްސް އިން އިސްތިސްނާވުމަކީ މައްސަލައެއްކަން ހަސަން ފާހަގަކުރައްވަ އެވެ. އަދި އެހެން ގައުމުތަކާ އެކު ހަދާ މިނިވަން ވިޔަފާރީގެ އެއްބަސްވުންތަކުގެ ދަށުން ދުންފަތުގެ ޓެކްސް އަށް ލުޔެއް ލިބިގެން ހިނގައިދާނެ ކަމުގެ ކަންބޮޑުވުން ވެސް އޭނާ ފާޅުކުރެއްވި އެވެ.\nރައްޔިތުންގެ މަޖިލީހުގެ ކޮމިޓީއެއްގައި ދުންފަތުގެ މައްސަލައާ ބެހޭގޮތުން ހަސަން ވާހަކަދައްކަވަނީ.- ފައިލް ފޮޓޯ: ހުސައިން ވަހީދު/ މިހާރު\n"ހަގީގަތަކީ ދުންފަތުގެ އިސްތިއުމާލު ނުކުރާ މީހުން، އެއިން އުނދަގޫވާ މީހުން މި ތިބެނީ ރުޅި އައިސްފައި. އެ ރުޅި ހާމަ ނުކުރާތީ ސިޔާސީ ފަރާތްތަކަށް ނޭނގެނީ ކަންނޭނގެ. އެއީ ކަންނޭނގެ މިހާރު އަންނަންވީ ބަދަލަކީ."\nފިޔަވަޅު ނޭޅެނީ ކީއްވެ؟\nއާ ކޮންމެ ފިޔަވަޅެއް ތައާރަފްކުރަން އުޅޭ އިރު ފެންނަނީ ދުންފަތް ކޮންޓްރޯލްކުރުމުގެ މަސައްކަތްކުރައްވާ ފަންނީ ބޭފުޅުން ވަރަށް ބޮޑު ގޮންޖެހުމެއްގައި އުޅުއްވާ ތަނެވެ. އެ ފިޔަވަޅެއް އަޅަން ޖެހެނީ ކީއްވެގެންކަން އެތައް ގޮތަކުން ސާބިތުކޮށްދެއްވަން އެ ބޭފުޅުންނަށް ޖެހިވަޑައިގަންނަވަ އެވެ. ރައްޔިތުންގެ މަޖިލީހުގެ މެމްބަރުންނާ ބައްދަލުކުރައްވައި ކަންކަން އޮޅުންފިލުވައިދެއްވަ އެވެ. އެ ވާހަކަތައް މީޑިއާގައި ތަކުރާރުކުރައްވައި އާއްމުން ހޭލުންތެރިކުރަން މަސައްކަތްކުރައްވަ އެވެ. އެއަށް ފަހު ކުރިމަތިވަނީ ގަވާއިދުތައް ގެޒެޓް ނުކުރުން ފަދަ ނާކާމިޔާބީތަކެވެ.\n"މިއީ ބައެއް ގައުމުތަކުގައި 70ގެ އަހަރުތަކުން ފެށިގެން ވެސް ތަޖުރިބާކުރަމުންދާ ކަންކަން. މި ފިޔަވަޅުތައް އަޅައިގެން ކާމިޔާބުވާކަން ދިރާސާތަކުން ސާބިތު އެބަވޭ. އެހެންވީމާ މިއީ އެއްވެސް ސުވާލެއް އުފެދެންވީ ކަމެއް ނޫން. ރާއްޖެ މި އޮތް ހާލަތުން ޖެހެނީ މި ކަންކަން ބަލައިގަނެގެން ކުރިއަށް ގެންދަން،" ހަސަން ފާހަގަކުރެއްވި އެވެ.\nއެކަމަކު އެކަން ނުކުރެވި، އާއްމު ދުޅަހެޔޮކަމަށްޓަކައި ތަންފީޒުކުރުން ލާޒިމް ސިޔާސަތުތަކެއް ގެންނަން މިހާ ބޮޑު "ހަނގުރާމައެއް" ކުރަން މި ޖެހެނީ ކީއްވެގެން ހެއްޔެވެ؟\nމީހަކު ސިގިރޭޓު ގަންނަނީ: . ފޮޓޯ: ހުސެން ވަހީދު/ މިހާރު\nހަސަން ދެކެވަޑައިގަންނަވާ ގޮތުގައި ދުނިޔޭގެ ތަޖުރިބާ އިން ރާއްޖެ އިސްތިސްނާއެއް ނުވެ އެވެ. އެ ތަޖުރިބާއަކީ މުއްސަނދި، ނުފޫޒު ގަދަ ސިނާއަތެއްގެ މަސްލަހަތު، އާއްމު މަސްލަހަތަށް ވުރެ އިސްވުމެވެ. ބައެއް ފަރާތްތަކުން ގަބޫލުކުރާ ގޮތުގައި ރާއްޖޭގައި ވެސް އެ ސިނާއަތުގެ ތެރެއިން ސިޔާސީ ހުރިހާ ކޮޅަކަށް ވެސް ފައިސާ ލިބެ އެވެ. އަދި ދުންފަތުގެ ނުރައްކަލުން ދިވެހިންނަށް ސަލާމަތް ނުވެވިގެން އުޅޭ މައިގަނޑު ސަބަބަކީ އެ ނުފޫޒު ކަމަށް އެ ފަރާތްތަކުން ދެކެ އެވެ.\nހަސަން ފާހަގަކުރެއްވިގޮތުގައި މާ ބޮޑެތި ގައުމުތަކުން އަޅަމުންދާ ފިޔަވަޅުތަކެއް ރާއްޖެ ފަދަ ކުޑަ ގައުމަކަށް ތަންފީޒު ނުކުރެވެންވީ ސަބަބެއް ނެތެވެ.\n"އަޅުގަނޑަށް ހަމައެކަނި ދެންނެވޭނީ އާއްމުގޮތެއްގައި މިހެން ދިމާވާ އެއް ސަބަބަކީ ދުންފަތުގެ ސިނާއަތުގެ ނުފޫޒޭ،" އޭނާ ވިދާޅުވި އެވެ.\n"ރާއްޖޭގައި ދުންފަތް އުފައްދާ ބައެއް ނެތް. ރާއްޖެ އަށް މުޅިން ވެސް އިމްޕޯޓް މި ކުރަނީ. އިންޑިއާ، ބަންގްލަދޭޝް، ނޭޕާލް ތަންތަނުގައި އެ މީހުންނަށް ބުނެވޭނެ، އެތައް ބައިވަރު ދަނޑުވެރިންނެއް އެބަތިއްބޭ މިތާ، އެ މީހުންގެ ދިރިއުޅުން ބަރޯސާވެފައި މި ހުންނަނީ މި ކަމަށޭ. އެހެންވީމާ އެ މީހުންނަށް މާ އުނދަގޫވާނެތާ. އެކަމަކު އެ ގައުމުތަކުން ކުރާ އިރު ރާއްޖެ އަށް އޮތީ ކޮން ބަހަނާއެއްހޭ ދައްކަން؟"\nސިގިރޭޓު ފޮއްޓެއް މަތީ ވަކި ތިން ސިގިރޭޓު ބާއްވާފައި.-- ފޮޓޯ: ހުސެން ވަހީދު/ މިހާރު\nހަސަން ވިދާޅުވިގޮތުގައި ދުންފަތް ކޮންޓްރޯލްކުރުމުގެ ސިޔާސަތުތައް ވިޔަފާރި އާއި އަމިއްލަ މަސްލަހަތުން ރައްކާތެރިކުރަން ދައުލަތަށް ލާޒިމްކުރާ ވަކި މާއްދާއެއް ބައިނަލްއަގުވާމީ މުއާހަދާގައި އޮންނަނީ ވެސް ދުންފަތް ކޮންޓްރޯލްކުރުމުގެ މަސައްކަތަށް ދުންފަތުގެ ސިނާއަތުން ހުރަސް އަޅާނެތީ އެވެ.\n"ހުރިހާ ގައުމެއްގައި ވެސް މިކަން ވަނީ މިހެން،" އޭނާ ފާހަގަކުރެއްވި އެވެ.\n"ރާއްޖޭގައި ދުންފަތުގެ ވިޔަފާރި މައިގަނޑުގޮތެއްގައި މި ކުރަނީ ހަތަރު ބްރޭންޑެއްގެ. އެ ހަތަރު ވިޔަފާރި އާއި މުޅި ގައުމުގެ ރައްޔިތުންގެ ސިއްހަތާ މި އަޅާކިޔާލެވެނީ. އަނެއްކޮޅުން ރާއްޖޭގެ ދުންފަތުގެ މާކެޓުގެ 70 ޕަސެންޓް ކޮންޓްރޯލްކުރަނީ އެންމެ ބްރޭންޑަކުން."\nއެކަމަކު މި ނުފޫޒާ އެކުވެގެން އަންނަ ތާރީޚީ ސަބަބެއް ވެސް އޮތް ކަމަށް ހަސަން ގަބޫލުކުރައްވަ އެވެ؛ އެއީ މުހައްމަދު އަމީންގެ ތަޖުރިބާ އެވެ. ދުންފަތުގެ މައްސަލައިގައި ސަރުކާރުތަކުން ފަހަތު ފަޔަށް ބުރަވަނީ ފުރަތަމަ ރައީސް އަމީން ދުންފަތް މަނާކުރެއްވުމާ ގުޅިގެން ދިވެހިން އައި ރުޅީގެ ސަބަބުން ހެއްޔެވެ؟ ހަސަން ގަބޫލުކުރައްވާ ގޮތުގައި އެހެން ކަމަށް ވުން އެކަށީގެންވެ އެވެ. އެކަމަކު އޭނާ ވިދާޅުވަނީ ދުންފަތް ކޮންޓްރޯލްކުރަން ސިޔާސީ މީހުން ބިރުހީވާން ޖެހޭ ސަބަބެއް މިހާރު ނެތް ކަމަށެވެ.\n"ރާއްޖޭގައި އަދިވެސް ސިޔާސީ ބައެއް ފަރާތްތަކުން ބިރެއް ގަނޭ ކަންނޭނގެ، ދުންފަތް ކޮންޓްރޯލްކޮށްފިއްޔާ ރައްޔިތުންގެ ތެރެއިން ބަޔަކު ރުޅި އަންނާނެއޭ،" އޭނާ ވިދާޅުވި އެވެ.\n"އެކަމަކު ހަގީގަތަކީ ދުންފަތުގެ އިސްތިއުމާލު ނުކުރާ މީހުން، އެއިން އުނދަގޫވާ މީހުން މި ތިބެނީ ރުޅި އައިސްފައި. އެ ރުޅި ހާމަ ނުކުރާތީ ސިޔާސީ ފަރާތްތަކަށް ނޭނގެނީ ކަންނޭނގެ. އެއީ ކަންނޭނގެ މިހާރު އަންނަންވީ ބަދަލަކީ."\nއިންސާނީ ހައްގެއް ގެއްލިފައި\nހަސަން ފާހަގަކުރެއްވި ގޮތުގައި ބައިނަލްއަގުވާމީ މުއާހަދާ އާއި ރާއްޖޭގެ ގާނޫނުގެ ތެރެއިން ދިވެހިންނަށް ވަރަށް މުހިއްމު ހައްގުތަކެއް ވަނީ ކަށަވަރުކޮށްދީފައިވާ އިރު އެ ހައްގުތައް ކަށަވަރުކުރުގެ ޒިންމާ ވެސް ވަޒީރުންނަށާއި މުއައްސަސާތަކަށް ގާނޫނުން ވަނީ މަތިކޮށްފަ އެވެ.\n"މި ގާނޫނުން ކަށަވަރުކޮށްފައި ހުރި ރައްކާތެރިކަން ރައްޔިތުންނަށް ނުލިބި އެތަކެއް އަހަރު ދިޔުމަކީ ކޮންމެވެސް ބަޔަކު ޒިންމާވާން ޖެހޭ ކަމެއް. އެހެންވީމާ މިކަމާ ގުޅުންހުރި ދައުލަތުގެ މުއައްސަސާތަކުން މިއީ އިންސާނީ ހައްގެއްގެ ގޮތުގައި ވެސް އެބަ ބަލަން ޖެހޭ،" އޭނާ ވިދާޅުވި އެވެ.\nހަސަން ވިދާޅުވަނީ ގާނޫނުގައި ހުރި ބައެއް ކަންތައްތަކަކީ ބޮޑެތި ގަވާއިދުތަކެއް ނުހެދި ކަމުގައި ވިޔަސް "އެ ތަންކޮޅު ވަކިން ނަގައިގެން ވެސް ކުރަން ޖެހޭ" ކަންތައްތަކެއް ކަމަށެވެ. އޭގެ ތެރޭގައި ކުޑަކުދިން ރައްކާތެރިކުރުމަށް ހުރި ފިޔަވަޅުތައް ހިމެނެ އެވެ.\n"މި ވޭތުވެދިޔަ އަހަރުތަކުގައި ދުންފަތުގެ އަސަރު ކޮށްފައި ތިބި މީހުންނަށް އެ އަސަރު ކުރީ ގާނޫނީ ގޮތުން ލިބެން ޖެހޭ ރައްކާތެރިކަން ނުލިބިގެން. ރަނގަޅަށް ދިރާސާއެއް ކޮށްގެން ބަލައިފިއްޔާ، ކިތައް މީހުންތޯ، ނުސީދާ ދުމުގެ އަސަރުކޮށްގެން ގޮތްގޮތް ވެފައި ހުންނާނީ. ކިތައް ކުދިންތޯ އަލަށް ފަށާފައި ހުންނާނީ؟ މި ގާނޫނު ތަންފީޒު ނުކުރުމުގެ ސަބަބުން މިހާރުގެ ޖީލުގެ ކިތައް ކުދިންގެ ހައްގުތޯ ގެއްލިފައި މި އޮތީ؟" އޭނާ ސުވާލުކުރެއްވި އެވެ.\nމީހަކު ވޭޕްކުރަނީ: ދުންފަތުގެ ބަދަލުގައި ބޭނުންކުރާ މިފަދަ ބާވަތްތައް ވެސް ކޮންޓްރޯލްކުރަން ވަނީ ޖެހިފައި. ފޮޓޯ: ހުސެން ވަހީދު/ މިހާރު\nޒިންމާދާރު ނުކުރެވުން، އާއްމުންގެ ހިމޭންކަން\nދުންފަތުގެ ގެއްލުންތަކާ މެދު ދިވެހިންގެ ހޭލުންތެރިކަން ހުރި މިންވަރަށް ބަލާ އިރު ދެ ކަމެއް ފާހަގަކުރެވެ އެވެ. އެއް ކަމަކީ ދުންފަތުގެ އިސްތިއުމާލުކުރުމަކީ ގެއްލުން ހުރި ކަމެއްކަން އެނގުނަސް ކަންބޮޑުވުން ފާޅުކުރުން އާއްމު ނޫން ކަމެވެ. ދެވަނަ ކަމަކީ ދުންފަތް ބޭނުންކުރާ މީހުންނަށް، ދެވިހިފުމުގެ ސަބަބުން، އެއާ ދުރުހެލިވާން އުނދަގޫ އިރު ބޭނުން ނުކުރާ މީހުން ވެސް، ނުސީދާ ދުމުން ކިތަންމެ ވަރަކަށް ކޮށިއެރިޔަސް، އެކަމާ ދެކޮޅަށް ވާހަކަދައްކާ އަޑު ނީވުމެވެ.\nހަސަން ގަބޫލުކުރައްވާ ގޮތުގައި ސަރުކާރުން ފިޔަވަޅުތައް ތަންފީޒު ނުކުރަންޏާ ކަންބޮޑުވުން ފާޅުކޮށް، ސަރުކާރު ޖަވާބުދާރީކުރުވުމުގެ ޒިންމާއާ މެދު މަޖިލީހުން އިހުމާލުވާ ނަމަ އެކަމާ މެދު އާއްމުން އަޑުއުފުލަން ޖެހެ އެވެ.\n"ގާނޫނުގައި ރައްޔިތުންގެ ސިއްހަތަށްޓަކައި ކުރަން ބުނެފައި ހުރި ކަންތައްތައް ނުކޮށް ހުރީމާ ކިތައް މީހުންގެ ސިއްހަތަށްތޯ ގެއްލުން ލިބިފައި ހުރީ؟ އެހެންވީމާ އެހެން ބައެއް ކަންތައްތަކުގައި ސުވާލުކުރާ ގޮތަށް މަޖިލީހުން އެބަޖެހޭ ނޫންތޯ މިކަމާ ގުޅުންހުރި މުއައްސަސާތަކުގެ ވެރިން ގެންގޮސްގެން ސުވާލުކުރަން. މިކަން މި ނުކުރަނީ ޕަބްލިކް އައުޓްކްރައިއެއް މި އަށް ނާންނާތީ،" ހަސަން ވިދާޅުވި އެވެ.\n"އާއްމުންގެ ފަރާތުން ގައުމަށް، ސިއްހަތަށް ނުވަތަ އެންމެންގެ ދުޅަހެޔޮކަމަށް ނުވަތަ ތިމާ އާއި ތިމާގެ އާއިލާގެ ދުޅަހެޔޮކަމަށް ވިސްނާ މީހުން އަޑުއުފުލަން އެބަ ޖެހޭ. އެ މީހުންގެ މަސްލަހަތަށްޓަކައި، މަޖިލީހުގެ މެމްބަރުންނާ މި ވާހަކަ ދައްކަން އެބަ ޖެހޭ. ސިޔާސީ މެނިފެސްޓޯތައް ހަދާ އިރު މި ކަންކަން ލާން އެބަ ޖެހޭ."\nހަސަން ގަބޫލުކުރައްވާ ގޮތުގައި ރާއްޖޭގެ ހާލަތަށް ބަލާ އިރު ދެން ކުރެވެން އޮތް ކަމަކީ އެއީ އެވެ. މި މައްސަލައާ މެދު އާއްމުން ސީރިއަސްވުމެވެ. އަދި އެފަދަ ބަދަލެއް ނާންނަހާ ހިނދަކު، ދުންފަތުގެ ނުރައްކަލުން ސަލާމަތްވުމުގެ ފިޔަވަޅުތައް ކާމިޔާބުކުރެވިދާނެ ކަމަކަށް ނުބެލެވެ އެވެ.\nއިތުރު ލިޔުންތައް ދުންފަތުގެ އިސްތިއުމާލުކުރުން ސިއްހަތު ދުންފަތް ދުންފަތާ ބެހޭ ގާނޫނު ބަލިތައް


Most cancers are caused by bad luck not genes or lifestyle.\nވާރުތަވާ އަދި ދިރިއުޅުމުގެ އާދައާ ގުޅުން ހުރި ކެންސަރު ވަރަށް މަދު!\nމިހާތަނަށް ބުނާތީ އިވެނީ ސިއްހީ ނުރަނގަޅު އާދަތަކާއި އާއިލީ ގޮތުން ވާރުވާ ޖެނެޓިކްސް އަކީ ކެންސަރުގެ މައިގަނޑު ސަބަބު ކަމަށެވެ. ހޮލީވުޑްގެ ތަރި އެންޖެލީނާ ޖޮލީ އޭނާގެ ދެ އުރަމަތި ނެގުން ވެސް ގުޅިފައި ވަނީ އޭނާގެ އާއިލާގެ ތެރޭގައި އުރަމަތީގެ ކެންސަރުގެ ބިރު އޮތުމެވެ. އެގޮތުން އޭނާގެ މަންމަ މަރުވީ އުރަމަތީގެ ކެންސަރު ޖެހިގެންނެވެ. އަދި ބޮޑުދައިތައެއް ވެސް ހަމަ މިކަމުގައި ވަނީ މަރުވެފަ އެވެ. އެންޖެލީނާ ޖޮލީ ކެންސަރުން ސަލާމަތްވާން އެޅި ފިޔަވަޅާ އެކު ކެންސަރުގެ ނުރައްކާ އޮތް މިންވަރު ބަލަން ޖެނެޓިކްސް ޓެސްޓް ހަދާ މީހުން ވެސް ވަރަށް ބޮޑަށް އިތުރުވެގެން ދިޔަ އެވެ.\nއެކަމަކު ސައިންސްގެ އާ ހޯދުމަކުން މިހާރު ވަނީ އެހެން ގޮތަކަށް ސާބިތުވެފަ އެވެ. ކެންސަރުގެ ތެރޭގައި ގިނައީ ދިރިއުޅުމުގެ އާދަތަކާއި އާއިލާ ގޮތުން ވާރުތަވާ ޖެނެޓިކްސްއާ ގުޅުން ނެތް ކެންސަރު ކަމަށާއި ކޮންމެ މީހަކަށް ވެސް ކެންސަރު ޖެހިދާނެ ކަމަށް ސައިންސްގެ އާ ހޯދުމެއްގައި ބުނެފި އެވެ. އެކަމަކު ކެންސަރުގެ ޓިއުމަރަކީ ސިއްހީ ނުރަނގަޅު އާދަތައް ގިނަވުމާއި ކަސްރަތު މަދުވުމާއި އާއިލީ ގޮތުން ވާރުތަވާ ޖީންތައް ކަމަށް ސައިންސްވެރިން ބުނަމުން އަންނަތާ އެތައް އަހަރެއް ވެއްޖެ އެވެ.\nސައިންސްވެރިން މިހާރު ބުނަނީ ކެންސަރުގެ މައިގަނޑު ސަބަބަކީ "ބަދުނަސީބު" ކަމަށެވެ. އެހެން ގޮތަކަށް ބުނާ ނަމަ ޖެނެޓިކްސް އާއި ކާނާ އާއި ކަސްރަތާއި ކާނާއާ މާބޮޑު ގުޅުމެއް ނެތެވެ. ކެންސަރު ޖެހުމަކީ އެ މީހެއްގެ ނަސީބާ ގުޅިފައިވާ ކަމެކެވެ. ފަހުގެ ހޯދުުމުން ދައްކަނީ ކެންސަރު ޖެހޭ މީހުންގެ ތެރެއިން ތިން ބައިކުޅަ ދެ ބައި މީހުންނަށް އެ ބަލި ޖެހެނީ ހަށިގަނޑުގެ ސެލްތައް އުފެދި ބެހެމުން ދިއުމުގެ ތެރޭގައި "ކުރިމަތިވާ ގޯހަކުން" ނެވެ. އަދި މިހެން މެދުވެރިވަނީ މީހެއްގެ ޖެނެޓިކްސް ނުވަތަ ދިރިއުޅުމުގެ އާދައާ ގުޅިގެން ނޫން ކަމާއި މިކަމަށް އިންސާނާގެ އެއްވެސް ބާރެއް ނޯންނަކަން ވަނީ ހާމަވެފަ އެވެ.\nގިނަ ސެލްތައް ހެދި ބޮޑުވުމަކީ ނުވަތަ ސެލް ޑިވިޝަން އަކީ އިންސާނަކު ފުރިހަމަ ސިއްހަތެއްގައި ހުރުމަށް ކޮންމެެެހެން ބޭނުންވާ ކަމެކެވެ. އެހެންވެ މި ޕްރޮސެސް ގިނައިން ހިނގި ވަރަކަށް ކެންސަރު ސެލްއެއް އުފެދުމުގެ ނުރައްކާ ވެސް ބޮޑުވެގެންދެ އެވެ. އެހެންވެ މި ހޯދުން މިހާރު ވެފައި ވަނީ ބައެއް ބާވަތްތަކުގެ ކެންސަރު މާގިނަވެފައި އެހެން ބައެއް ބާވަތްތަކުގެ ކެންސަރު މަދީ ކީއްވެތޯ މިހާ ދުވަހު ސައިންސްވެރިންގެ މެދުގައި އުފެދިފައި އޮތް ސުވާލަށް ލިބުނު ޖަވާބަށެވެ.\nމިސާލަކަށް، ކޯލޯން ކެންސަރު ވަރަށް އާންމެވެ. އެކަމަކު ކުޑަ ގޮހޮރުގެ ކެންސަރުގެ އެހާ އާންމެއް ނޫނެވެ. އެހެން އެ ވަނީ ކޯލޯންގެ ސެލްތައް ޑިވައިޑްވުން ގޮހޮރުގެ ސެލްތައް ޑިވައިޑް ވުމަށް ވުރެ ދެ ގުނަ އަވަސް ވުމުންނެވެ.


Guraidhoo Maru: Kathivalhin hamalaa dhee vainolhi vanee burikohllaafai, Rashu meehun bunanee faisaage mahssala eh kamah - One Online\nގުރައިދޫ މަރު: ކަތިވަޅީން ހަމަލާދީ ވައިނޮޅިވަނީ ބުރިކޮށްލާފައި، ރަށުމީހުން ބުނަނީ ފައިސާގެ މައްސަލަ ކަމަށް\nމިދިޔަ ބުދަ ދުވަހު ހަމަލާދީ މަރާލި ބަންގްލަދޭޝްގެ ޝާހު އާލަމް ---\nއާދައިގެ މަތިން މިދިޔަ ބުދަ ދުވަހުގެ ރޭ ވެސް ތ. ގުރައިދޫ ރައްޔިތުން ތިބީ އަރާމު ނިންޖެއްގައެވެ. އަމާން ހެނދުނަކަށް ހޭލެވޭނެކަމުގެ އުންމީދުގައެވެ. ނަމަވެސް މެންދަމުން އަނބުރައި މާގިނައިރެއް ނުވެ މުޅި ރަށް ހޭލައްވައިލީ ބިރުވެރި ހާދިސާއެއްގެ އަޑަށެވެ. ފަހު ތާރީހެއްގައި ވެސް އެރަށުގައި ހިނގާފައި ނުވާ ފަދަ ބިރުވެރި ހަބަރަކާއެކުއެވެ. ރަހުމު ކުޑަކޮށް ވަޅީން ހަމަލާދީ މީހަކު މަރައިލީ އެވެ.\nއޭރު ގުރައިދޫ ސިނާއީ ސަރަހައްދު، ކަންޑަރު ކައިރީގައި ޓޭޕު ދަމައި، ފުލުހުން ދިޔައީ ފޯރިމަރަމުންނެވެ. އެއީ އެރަށު ސިއްހީ މަރުކަޒުގައި އޭރު އޮތް ޝާހު އާލަމް ނަމަކަށް ކިޔާ ބަންގްލަދެޝް ފިރިހެން މީހާ ފެނުނު ސަރަހައްދެވެ. އޭނާ ދިރިއުޅޭ ސައިޓު ވެސް ހުންނަނީ އެ ސަރަހައްދުގައެވެ. ރަށު މީހުންގެ ނަމުންނަމަ ޝާލަމްގެ ހަށިގަނޑު އޮތީ ކޮށާލައިފައެވެ.\nވާނުވާ ނޭނގި މުޅި ރަށް ބިރުވެރިކަމެއްގެ ތެރޭގައި އޮއްވައި އަނެއްކާވެސް ޒަހަމްތަކަކާއެކު ބަންގްލަދޭޝް އިތުރު މީހަކު ފެނުނެވެ. ޝާލަމްގެ މަރުގެ ހާދިސާއާ ގުޅިގެން ބިދޭސީން އުޅޭ ތަންތަން ބަލަމުން ދަނިކޮށް އެމީހާ ފެނުނީ ރަށު ތެރޭގައި އޭނާ ނިދާ ގޭގައި ހޭނެތިފައި އޮއްވައެވެ. ވަގުތުން އޭނާ ވެސް ގެންދިޔައީ ސިއްހީ މަރުކަޒަށެވެ. އޭރު ދަންވަރު ތިނެއް ޖަހައި ބޮޑުވެއްޖެއެވެ.\nއެއީ ސަތޭކައިގެ މީހެއް، ފެނުނުއިރު ކަރުގެ މައިނާރު ބުރިވެ ގޮހޮރު ވެސް އޮތީ ބޭރުގައި\nގުރައިދޫން "ވަން" އަށް މައުލޫމާތު ދިން މީހުން ބުނާ ގޮތުގައި، ދަނޑުވެރިކަމާއި އެކިކަހަލަ މަސައްކަތްތަކުގައި ޝާލަމް އެރަށުގައި ދިރިއުޅޭތާ ގާތްގަނޑަކަށް ހަތަރު އަހަރު ވެދާނެއެވެ. ނަމަވެސް މިފަހުން އޭނާ ގެންގުޅެމުން އައީ އެރަށު އަލި މަނިކެވެ. ކަންޑަރުގައި ހުންނަ އަލިމަނިކުގެ ސައިޓުގެ ގިނަ މަސައްކަތްތައް ކުރަނީ ޝާލަމްއެވެ. ޝާލަމްގެ ނިދުމާއި ކެއުން ބުއިމާއި ފެންވެރުމުގެ ހުރިހާ ކަމެއް ވެސް ހަމަޖައްސާފައި ހުންނަނީ ސައިޓުގައި ހުންނަ ވަކި ތަނެއްގައެވެ.\nޝާލަމްގެ ވާހަކަތައް "ވަން"އަށް ކިޔައިދެމުން އަލި މަނިކު ބުނީ ޝާލަމްއަކީ މަސައްކަތަށް ރަނގަޅު، ފައިސާ ހޯދަން ބުރަކޮށް މަސައްކަތްކުރާ "ސަތޭކައިގެ މީހެއް" ކަމަށެވެ. މީގެ ކުރިން އޭނާއާ އެއްވެސް މައްސަލައެއް ދިމާވެފައި ނުވާ ކަމަށާއި ފަހުންވެސް އޭނާއާއި އެހެން ބަޔަކާ މައްސަލައެއް ދިމާވެގެން އުޅޭކަން އެނގިފައި ނެތް ކަމަށް އަލިމަނިކު ބުންޏެވެ.\n"(މަރާލި ދުވަހު) އޭނާއާ އެއްކޮށް މެންދުރު ތިނެއް ޖަހަންދެން ސައިޓުގަ މަސައްކަތް ކުރިން. އަދި ފަހުން ފިހާރައިގަ ވެސް މަސައްކަތްކޮށްފަ ރޭގަނޑު ނުވައެއް ޖަހާކަންހާއިރު ސައިޓަށް ދިޔައީ. އަހަރެންނަށް ހޭލެވުނީ މަރުކަޒުން ގުޅީމަ،" އަލި މަނިކު ބުންޏެވެ.\nއޭނާ ބުނި ގޮތުގައި، ޝާލަމަށް ހަމަލާދިންކަން އެނގުނީ، ޝާލަމް ދިރިއުޅޭ ސައިޓުން ނުކުމެ ބިދޭސީން ދިރިއުޅޭ އެހެން ސައިޓެއްގެ ދޮރުގައި އޭނާ ޖެހުމުން ކަމަށް މައުލޫމާތު ލިބިފައިވާ ކަމަށެވެ. އަދި ޝާލަމް ސިއްހީ މަރުކަޒަށް ގެންދިޔައީ އެ ސައިޓުގައި ދިރިއުޅޭ ބިދޭސީން ކަމަށެވެ.\nސިއްހީ މަރުކަޒަށް ގެންދިޔައިރު ވެސް ޝާލަމް އޮތީ މަރުވެފައެވެ. އޭރު އޭނާގެ ހަށިގަނޑުގެ އެކި ތަންތަނަށް ކަތިވަޅިން ދިން ހަމަލާތަކުގައި މުޅި ހަށިގަނޑު އޮތީ ލެއިން ތަތްތެޅިފައެވެ. އަލި މަނިކު ބުނި ގޮތުގައި، ޝާލަމަށް ދިން ހަމަލާތަކުގެ ސަބަބުން ކަރުގެ މައިނާރު ބުރިވެ، ބަނޑުގެ އަރިމަތިން ގޮހޮރުވެސް އޮތީ ނުކުމެފައެވެ. އަދި އޭނާއަށް ލިބިފައި ހުރި ޒަހަމްތައް ރަނގަޅަޑް ބަލަން ވެސް ނުކެރުނު ކަމަށެވެ.\nތ. ގުރައިދޫ ކަންޑަރު ސަރަހައްދު ފުލުހުން ޓޭޕް ދަމައި ބަންދުކޮށްފައި --- ފޮޓޯ/ އިގުބާލު އަހުމަދު، ޓުވިޓާ\nތުހުމަތުގެ އިނގިލި ޒަހަމްވެފައި އޮއްވާ ފެނުނު ބިދޭސީއަށް!\nޝާލަމްގެ މަރާއެކު އެންމެ ގިނަ ބަޔަކު ތުހުމަތުގެ އިނގިލި ދިއްކުރަނީ ޒަހަމްތަކަކާއެކު ފެނުނު ބިދޭސީ މީހާއަށެވެ. ޝާލަމްގެ މަރުގެ މައްސަލައާ އޭނާއާ ގުޅުން އޮވެދާނެ ކަމަށް ރަށުގެ ބައެއް މީހުން ބުނެއެވެ.\nރަށުން ވާހަކަ ދެއްކި މީހަކު "ވަން" އަށް ކިޔައިދިން ގޮތުގައި، ޒަހަމްތަކަކާއެކު ފެނުނު ބަންގްލަދޭޝް މީހާއަކީ މި ރޯދަމަސް ފެށުމުގެ\nކުޑަދުވަސްކޮޅެއް ކުރީން އެރަށަށް ދިޔަ މީހެކެވެ. އޭނާ ކުރަނީ ކަންޑަރުގައި މަސް ކެއްކުމުގެ މަސައްކަތެވެ. އިއްޔެރޭ ޝާލަމްގެ މަރަށްފަހު މިމީހާ ޒަހަމްތަކަކާއެކު ފެނުނުއިރު، އޭނާ ފަރުވާ ހޯދަން ހެލްތު ސެންޓަރަށް ގޮސްފައި ނުވާ ކަމަށާއި އަދި އެވާހަކަ އިތުރު މީހެއް ކައިރީގައި ބުނެފައިވެސް ނުވާ ކަމަށެވެ.\n"ވީގޮތެއް މާރަނގަޅަކަށް ނޭނގެ. އެކަމަކު އޭނާ ބޯ ޒަހަމްވެފަ ހުރީ. ބެލެވެނީ ތޫނު އެއްޗަކުން ޖަހާފަހެން. އޭނާ ހެލްތު ސެންޓަރަށް ގެންދިޔައިރު ހޭނެތިފަ އޮތް ކަމަށް ބުނަނީ. ފަހުން މީހުންނާ ވާހަކަދައްކައި އުޅުނު ކަމަށްވޭ. ބައެއް މީހުން ބުނި އޭނާ މަކަރު ހަދަނީއޭ ވެސް. އޭނަ އަމިއްލައަށް ބޮލަށް ގެއްލުންދީފައޭ ވެސް ކިޔާ،" ގުރައިދޫން ވަންއާ ވާހަކަދެއްކި އެހެން މީހަކު ބުންޏެވެ.\nޒަހަމްތަކަކާއެކު ފެނުނު މީހާ އިތުރު ފަރުވާއަށް އިއްޔެ ވަނީ ތ. ވޭމަންޑޫގައި ހުންނަ އަތޮޅު ހޮސްޕިޓަލަށް ގެންގޮސްފައެވެ. ބޮލަށް ލިބިފައި ހުރި ޒަހަމްތައް ބެލުމަށް ހޮސްޕިޓަލަށް ގެންގޮސް އެކްސްރޭތަކެއް ނެގިއެވެ. ގުރައިދޫ ކައުންސިލްގެ ނައިބު ރައީސް ތައުފީގު އަލީ "ވަން" އަށް ވިދާޅުވި ގޮތުގައި، އެ ޓެސްޓުތަކުން ދައްކާ ގޮތުގައި މާބޮޑު "ގޯހެއް" ނެތެވެ. އެހެންކަމުން އަނބުރާ ރަށަށް ގެންގޮސް މިހާރު އޭނާ ބަހައްޓާފައި ހުރީ ފުލުހުންގެ ބެލުމުގެ ދަށުގައެވެ.\nތ. ގުރައިދޫ ކަންޑަރު ސަރަހައްދު ފުލުހުން ޓޭޕް ދަމައި ބަންދުކޮށްފައި --- ފޮޓޯ/ ހުސެއިން ސޮފްވާން، ޓުވިޓާ\nރަށަށް ފައިސާ ނުފޮނުވާތާ ތިން މަސް، ބެލެވެނީ ފައިސާގެ މައްސަލައެއް ކަމަށް\nގުރައިދޫން ވާހަކަ ދެއްކި އެކަކު ބުނި ގޮތުގައި ޝާލަމް މަރާލި ކަމަށް ބެލެވެނީ އޭނާގެ އަތުގައި ފައިސާ ހުރެގެން، އެކަމުގެ ދަހިވެތިކަމުގައެވެ. ނަމަވެސް އެއީ ކީއްވެގެން ކަމެއް އޭނާއަކަށް ވެސް ނޭނގެއެވެ. ސަބަބަކީ ޝާލަމް މަރާލި ކަމަށް އެންމެ ބޮޑަށް ތުހުމަތު ކުރެވޭ، ޒަހަމްތަކަކާއެކު ފެނުނު މީހާއަކީ ވެސް މަސް ކެއްކުމާއި އެކިކަހަލަ މަސައްކަތް ކޮށްގެން ފައިސާ ލިބޭ މީހަކަށްވާތީއެވެ.\nނަމަވެސް ޝާލަމް ގެންގުޅުނު އަލި މަނިކު ބުނި ގޮތުގައި، ޝާލަމްއާ އޭނާ ހަވާލުވީ މީގެ އަހަރެއް ކުރިންނެވެ. އޭނާއަށް ގަވައިދުން މުސާރަ ދެމުން އައިއިރު އެ ފައިސާ ކުރިން ގައުމަށް ފޮނުވާ ކަމަށާއި އެކަން ކުރަނީ އެ ރަށުގައި އުޅޭ ގާތް ރަހުމަތްތެރިޔަކާ ހަވާލުކޮށްގެން ކަމަށެވެ. ނަމަވެސް ޝާލަމް ރަށަށް ފައިސާ ނުފޮނުވާކަން އޭނާ މަރުވިފަހުން އެނގިފައިވާ ކަމަށާއި އެކަމަކު އެއީ ކީއްވެކަން ނޭނގޭ ކަމަށް އަލިމަނިކު ބުންޏެވެ.\n"ޝާލަމްއަށް ރަނގަޅަށް ލިޔަން ކިޔަންވެސް ނޭނގޭނެ. ދިވެހިން ވާހަކަދައްކާކަށް ވެސް ރަނގަޅަކަށް ނޭނގެ. އެއީ ދެން އަޅުގަނޑަށް ވެސް ވަރަށް ދަތިކަމެއް. ފޯނު ނަންބަރު ވެސް ގަނޑުކޮޅެއްގަ ލިޔެފަ ދޭންޖެހޭނީ. މަރުގެ ހާދިސާއަށްފަހު އަހަރެން ގޮސް އޭނާއާ (ޝާލަމް ރުފިޔާ ހަވާލުކުރާ މީހާ)އާ ވާހަކަދެއްކިން. ބުނި ތިން މަސް ވެއްޖެޔޭ ފައިސާ ރަށަށް ނުފޮނުވާތާ. އެހެންވީމަ ޝާލަމް އަތުގަ ރުފިޔާ ހުންނާނެ،" އަލި މަނިކު ބުންޏެވެ.\nނަމަވެސް އަލި މަނިކު ބުނި ގޮތުގައި، ޒަހަމްތަކާއެކު ފެނުނު މީހާއާ ޝާލަމްއާ ރައްޓެއްސެވެ. އެ ދެމީހުން މަޖާކޮށް ވާހަކަދައްކައިވެސް އުޅެއެވެ. ނަމަވެސް ވަރަށް މަދުން ނޫނީ އެ ދެމީހުން އެއްކޮށް އުޅޭތަން ނުފެންނަ ކަމަށް އަލިމަނިކު ބުންޏެވެ.\nމި މަރާ ގުޅިގެން މިހާތަނަށް އެއްވެސް މީހަކު ހައްޔަރުކޮށްފައިވާ ކަމަކަށް ފުލުހުން ނުބުނެއެވެ. އެކަމަކު ފޮރިންސިކް ފުލުހުންނާއި ލ. ގަމުން ގުރައިދޫއަށް ދިޔަ ފުލުހުންގެ ޓީމެއް މިހާރު ރަށުގައި އަންނަނީ ހަރަކާތްތެރިވަމުންނެވެ.\nގުޅޭ ޓެގު ޕޮލިސް ބަންގްލަދޭޝް މަރުގެ މައްސަލަތައް ތ. އަތޯޅު ތ. ގުރައިދޫ މަރު


ރިސޯޓު ތަކުގެ އެހީތެރިކަން ރަށްތަކަށް މުހިންމު :ރައީސް | Jazeera\tރިސޯޓު ތަކުގެ އެހީތެރިކަން ރަށްތަކަށް މުހިންމު :ރައީސް - Jazeera\nރިސޯޓު ތަކުގެ އެހީތެރިކަން ރަށްތަކަށް މުހިންމު :ރައީސް\nމުހައްމަދު ސާބިގް December 27, 2018 46 views0\nމީހުން ދިރިއުޅޭ ރަށްތަކުގެ ކައިރީގައިވާ ރިސޯޓްތަކުން އެ ރަށްތަކުގައި ކުރެވޭ އެކިއެކި ކަންކަމުގައި އެހީތެރިކަން ދެއްވުމަކީ މުހިއްމު ކަމެށް ކަމުގައި ރައީސް އިބްރާހީމް މުހައްމަދު ސޯލިހް މިއަދު ވިދާޅުވެއްޖެ އެވެ.\nޓޫރިޒަމް ދާއިރާގެ މަޝްހޫރު ވިޔަފާރިވެރިޔާ ޗަމްޕާ މުހައްމަދު މޫސާގެ ޗަމްޕާ ބްރަދާސް ކުންފުނިން ނ. ހެނބަދޫގައި ގާއިމުކުރި ނަރުދަމާ ނިޒާމު އިފްތިތާހު ކޮށްދެއްވުމަށް ބޭއްވެވި ރަސްމިއްޔާތު ޝަރަފުވެރި ކޮށްދެއްވަމުން ރައީސް ވިދާޅުވީ، ރިސޯޓްތަކުން ކައިރީގައިވާ ރަށްތަކުގެ އަސާސީ ކަންކަން ކޮށްދޭ ނަމަ އެއީ ސަރުކާރަށް ލިބޭނެ ވަރަށްބޮޑު ލުޔެއް ކަމަށެވެ. ނަރުދަމާ އާއި ފެނުގެ ނިޒާމު ފަދަ އަސާސީ ކަންކަމަށް ބޭނުންވެފައިވާ ރަށްތަކުގެ ކައިރީގައި ހިންގާ ރިސޯޓްތަކުން އެކަންކަމުގައި އެހީތެރިވެދޭނަމަ، އެފަދަ ހިދުމަތްތައް ހަލުވި ކަމާއިއެކު ދެވޭނެކަމަށް ރައީސް ވިދާޅުވިއެވެ.\n"އެފަދަ ރަށްރަށާ ކައިރީގައި ހުރި ރިސޯޓްތަކުގެ އެހީތެރިކަން މިހާރަށް ވުރެ ފުރިހަމަ ގޮތެއްގައި ލިބޭ ނަމަ ދައުލަތުގެ ބަޖެޓަށް މާބޮޑު ބުރަޔަކަށް ނުވެ، އަދި ހަލުވި މިނެއްގައި އެފަދަ އަސާސީ ހިދުމަތްތައް ފުރިހަމަވެގެން ދާނެ،" ރައީސް ވިދާޅުވި އެވެ.\nއާބާދީގައި 750 މީޙުން ދިރިއުޅޭ ހެނބަދޫގެ ނަރުދަމާ އަކީ 18.9 މިލިއަން ރުފިޔާގެ އަގުބޮޑު މަޝްރޫޢެކެވެ. އަދި ހެނބަދޫގެ ރައްޔިތުންނަށް ނަރުދަމާއެއް އަޅާދެއްވި ކަމަށްޓަކައި ޗަންޕާ ބްރަދާސްގެ ވެރިޔާ މުހައްމަދު މޫސާ އަށް ރައީސް ޝުކުރު އަދާ ކުރެއްވެވިއެވެ.\nހެނބަދުއަށް ކުރިމަތިވެފައިވާ ބޯހިޔާވަހިކަމުގެ ދަތިކަމާއި ލަފާފުރުމުގެ ދަތިކަން ފާހަގަކުރައްވައި އެކަމަށް ހައްލެއް ހޯއްދަވައިދެއްވާނެ ކަމަށް ވެސް ރައީސް މިއަދު ވިދާޅުވި އެވެ. ރައީސް ވިދާޅުވި ގޮތުގައި ސަރުކާރުގެ އަމާޒަކީ ރާއްޖޭގެ ކޮންމެ ރައްޔިތަކީ ގެދޮރުވެރި ރައްޔިތަކަށް ހެދުމެވެ.\nރައީސް އިއްޔެ ވަނީ ނުރަސްމީ ދަތުރުފުޅެއްގައި، އެމަނިކުފާނުގެ އުފަން ރަށް ކަމުގައިވާ، ޅ. ހިންނަވަރަށް ވެސް ވަޑައިގެންފަ އެވެ. އަދި މިއަދު ހެނބަދުއަށް ވަޑައިގަތުމުގެ ކުރިން ޅ. ނައިފަރަށް ވެސް ޒިޔާރަތްކުރެއްވި އެވެ.


ކޯވިޑް-19ގެ ޙާލަތުގައި މުސްލިމުން އިތުރު ޢީދެއް ފާހަގަކޮށްފި ކޯވިޑް-19ގެ ޙާލަތުގައި މުސްލިމުން އިތުރު ޢީދެއް ފާހަގަކޮށްފި\nކޯވިޑް-19ގެ ޙާލަތުގައި މުސްލިމުން އިތުރު ޢީދެއް ފާހަގަކޮށްފި\nގައިދުރުކަމާއެކު އިންޑޮނޭޝިޔާގައި ޢީދު ނަމާދުކުރަނީ / ފޮޓޯ: ރޮއިޓަރސް\nކޯވިޑް-19ގެ ބަލިމަޑުކަމުގެ ތެރޭގައި މުސްލިމުން އިތުރު ޢީދެއް ފާހަގަކޮށްފިއެވެ.\nއަޟްޙާ ޢީދުގައި ދުނިޔޭގެ އެކި ކަންކޮޅުތަކުގެ ތެރޭގައި ދިރިއުޅޭ މުސްލިމުން ބޮޑު ޖަމާޢަތުގައި ޢީދު ނަމާދުކުރުމުގެ އިތުރުން ބޮޑެތި ޖާފަތްތަކާއި ޢާންމު އެއްވުންތައް ބާއްވައެވެ. ނަމަވެސް މި ފަހަރުގެ ޢީދަށްވަނީ ކޯވިޑް-19ގެ އިތުރުން ބަލިމަޑުކަމުގެ ނުރައްކާތެރި ވައްތަރެއްކަމަށްވާ ޑެލްޓާ ވޭރިއެންޓުގެ ހިޔަނި އެޅިފައެވެ. އެހެންކަމުން ގިނަ ޤައުމުތަކުގައި ޢީދު ފާހަގަކޮށްފައިވަނީ ރައްކާތެރިކަމުގެ ގިނަ ފިޔަވަޅުތަކަކާއެކުއެވެ.\nއަޟްޙާ ޢީދުގެ އިތުރުން ޙައްޖުގެ އަޅުކަމަށްވެސްވަނީ ބޮޑެތި ބަދަލުތަކެއް އައިސްފައެވެ. އެ ގޮތުން ޢާންމުކޮށް 2.5 މިލިޔަން މީހުން ބައިވެރިވާ ޙައްޖުގެ އަޅުކަމުގައި މި ފަހަރު ބައިވެރިވެފައިވަނީ 60،000 މީހުންނެވެ. ޙައްޖުގެ އަޅުކަމުގައި ބައިވެރިވުމުގެ ފުރުޞަތު މި އަހަރު ދީފައިވަނީ ކޯވިޑް-19ގެ ވެކްސިން ފުރިހަމަކޮށްފައިވާ މީހުންނާއި ދިގު މުއްދަތަކަށް ބޭސްކުރަން ނުޖެހޭ މީހުންނަށެވެ. އަދި ޤައުމުން ބޭރުން އަންނަ މީހުންނަށް ޙައްޖުގެ އަޅުކަމުގައި ބައިވެރިވުމުގެ ފުރުޞަތު މި އަހަރުވެސް ސަޢުދީ އަރަބިއްޔާގެ ސަރުކާރުން ދީފައެއް ނުވެއެވެ. ޙައްޖުގެ އަޅުކަން މި އަހަރުވެސް ކުރިޔަށްގެންގޮސްފައިވަނީ ރައްކާތެރިކަމުގެ ވަރުގަދަ ފިޔަވަޅުތަކާއެކުއެވެ.\nދުނިޔޭގައި މުސްލިމުންގެ އެންމެ ބޮޑު އާބާދީއެއް އޮންނަ އިންޑޮނޭޝިޔާގައި ޢީދު ފާހަގަކޮށްފައިވަނީ ޑެލްޓާ ވޭރިއެންޓުގެ ވަރުގަދަ ރާޅެއްގެ ތެރޭގައެވެ. އިންޑޮނޭޝިޔާގެ ޙާލަތު ގޯސްވެފައިވަނީ މޭއި މަހުގެ ތެރޭގައި ފާހަގަކުރި ފިޠުރު ޢީދުގައި ގިނަ ބަޔަކު އެއްވެ އުޅުމުންކަމަށާއި ރައްކާތެރި ފިޔަވަޅުތަކަށް ޢަމަލު ނުކުރުމުންކަމަށް އެ ޤައުމުގެ ސަރުކާރުން ބުނެއެވެ. އެހެންކަމުން އަޟްޙާ ޢީދުގައި ގޭގައި ޢީދު ނަމާދުކުރުމަށާއި ކާފިޔުއާއި ރައްކާތެރިކަމުގެ ފިޔަވަޅުތަކަށް ޢަމަލުކުރުމަށް އެ ޤައުމުގެ ސަރުކާރުންވަނީ އިލްތިމާޞްކޮށްފައެވެ.\nމެލޭޝިޔާގައި ޢީދު ފަހަގަކޮށްފައިވަނީ ފުރަބަންދުގެ އުޞޫލުތައް އިޢުލާންކޮށްފައިވާ ދަނޑިވަޅެއްގައެވެ. އެ ގޮތުން އެ ޤައުމުގައި ޢީދާ ދިމާކޮށް ދަތުރުކުރުމާއި ގޭގެއަށް ޒިޔާރަތްކުރުންވަނީ މަނާކޮށްފައެވެ. އަދި އެ ޤައުމުގައި ޢީދު ނަމާދުކޮށްފައިވަނީ ގައިދުރުކަމުގެ ޚާއްޞަ ފިޔަވަޅުތަކެއް އެޅުމަށްފަހުއެވެ.\nއިރާނުގައިވެސް ޢީދު ފާހަގަކޮށްފައިވަނީ ފުރަބަންދުގެ އުޞޫލުތައް އިޢުލާންކޮށްފައިވާ ދަނޑިވަޅެއްގައެވެ. ނަމަވެސް ބައެއް ޤައުމުތަކުންވަނީ ޢީދާ ދިމާކޮށް ރައްކާތެރިކަމުގެ ފިޔަވަޅުތައް އުވާލައިފައެވެ. އެ ގޮތުން ޞިއްޙީ މާހިރުންގެ ލަފަޔާ ޚިލާފަށް ބަންގްލަދޭޝްގެ ސަރުކާރުންވަނީ އެ ޤައުމުގައި އިޢުލާންކޮށްފައިވާ ރައްކާތެރިކަމުގެ ފިޔަވަޅުތައް ޢީދާ ދިމާކޮށް ނިމުމަކަށް ގެނެސްފައެވެ. އޭގެ އިތުރުން މިޞްރާއި އިންޑިޔާފަދަ ޤައުމުތަކުގައި ޢީދުގެ އެއްވުންތައް ނުބޭއްވުމަށްވަނީ ބާރުއަޅައިފައެވެ.\nއަޟްޙާ ޢީދު އައިސްފައިވަނީ ކޯވިޑް-19 ފެތުރުން މަޑުޖެހިފައި އޮތުމަށްފަހު ބަލިމަޑުކަމުގެ ނުރައްކާތެރި ރާޅަކާ ދުނިޔެއިން ކުރިމަތިލާން ޖެހިފައިވާ ދަނޑިވަޅެއްގައެވެ.


ދުވަސްފެށުނީ ހަމަ އެހެންދުވަސްތަކެކޭވެސް އެއްފަދައިންނެވެ.އިރުއަރަން ތިރީހަކަށް މިނެޓުވެފައިވެއެވެ. އުމުރުން ފަސްދޮޅަހުގެ އަހަރުތައް ގުނަމުންދާ ޚަދީޖާ އިނީ އޭނާގެ އާދައިގެމަތިން ފަތިސް ނަމާދުން ފޭބިގޮތަށް މުސްހަފް ހިފައިގެން ގުރުއާން ކިޔަވާށެވެ.ދެން އޭނާ އިން ތަނުން ތެދުވާނީ ޟުހާ ނަމާދުކުރުމަށެވެ. އާދައިގެމަތިން\nއެސްފިޔަ.ކޮމް - 2022-05-16 13:58:18\nއަބަދަށް އެކުގައި 23\n*އުލްޔާން ދިޔުމުން ކައިޒަންވެސް ގެއަށް ދާން ފަހަތަށް އެނބުރުނު ވަގުތު ފެނުނު މަންޒަރުން ހިތް ނުހުއްޓުނީ ކިރިޔާއެވެ. ކައިޒަން އަށް ހުރެވުނު ތަންވެސް ރެއަކާލީ ކުރިމަތީ ހުރި މީހާ ފެނުމުންނެވެ. ކައިޒަންއާ އުލްޔާން ދެއްކިހާ ވާހަކަ އެއް އަޑު އިވުނީކަން މޫނު މަތީގެ ކުލަވަރުން އިންގެ އެވެ. ކައިޒަން ހުރީ ހަދާނެ\nއެސްފިޔަ.ކޮމް - 2022-05-16 00:38:40\nޒިވާވެސް ތައާރަފް ވެލާފައި މިޝްކާ އާއި ވާހަކަ އަޅުވާލާއިގެން ވިޝާމް އާއި އެއްހަމައެއްގައި ހިނގައި ގަތެވެ. މިޝްކާއަށް ރަށުގެ އެތަށް ބައެއްގެ ލޯ އަމާޒުވަމުން ދިޔައެވެ. ބޭރުގެ ފެޝަނަށް އަންނައުނު ލާފައި ވުމާއި އަދި ލާފައި ހުރި އެއްޗިހި ކުރުވެފައި ބާރުކަމުން ކިރިޔާ އަތަކަށް ހެލިލުމާއިއެކު ގައިފެނެއެވެ. އެހެން\nއެސްފިޔަ.ކޮމް - 2022-05-16 00:38:36\nމަންޒިލް ތިޔޭ – ހަވަނަ ބައި\n” ނޭނގޭ ދޯ.. އޭނަ އަހަރެންނަށް ވަރަށް ކެއާރ ކުރާކަން އެނގޭ.. ހިތް އޮތްގޮތް ބުނާކަށް ހަމަ އެއްގޮތަކަށްވެސް ނޭނގޭ…” ހިޔާލަކަށް ގެއްލިފައި އިނދެ ރަފާ ބުންޏެވެ. އެމަންޒަރު ފެނި ސާރާ އަށް ހީނލެވުނެވެ. ***************** ފެންވަރައިގެން ނިކުތް ނީޒާ ފާރުގައިވާ ގަޑިއަށް ބަލައިލިއެވެ. ދިހައެއް ޖެހިއިރުވެސް ހާރޫން\nއެސްފިޔަ.ކޮމް - 2022-05-15 13:26:08\n” އަހަރެން މިއަންނަނީ ލޫކް…. ހޯދަން ވަރަށް އުނދަގޫވާނެކަން އެނގޭ.. އެކަމަކު ފަރުވާލެއް ނެތް.. ލޫކް ހޯދަން ކޮންމެ ފަދަ މަސައްކަތެއް ކުރަން ޖެހުނަސް އަހަރެން މިހިރީ ތައްޔާރަށް.. ” އެފޮޓޮއަށް ބަލަހައްޓައިގެން އިނދެ ރާނީ އޭނާގެ އަމިއްލަ ނަފްސަށް އިވޭވަރަށް ކިޔައިލިއެވެ. ފްލައިޓުން ފޭބުމާއެކު ރާނީ ހަށިފުރާ\nއެސްފިޔަ.ކޮމް - 2022-05-14 20:38:21\nމަންޒިލް ތިޔޭ – ހަތަރުވަނަ ބައި\n” އަހަރެން ދަނީ ރަޔަން.. ވަރަށް މިސްވާނެ.. އެކޮޅަށް ގޮސް ގުޅާނަން އިރާދަކުރެއްވިއްޔާ..” އަމިއްލަ ނަފްސަށް އިވޭ ވަރަށް ރާނީ ބުނެލިއެވެ. އެއަށްފަހު ގޮސް ގެއިން ނިކުމެ ދޮރު ލައްޕައިލިއެވެ. ************ ދުއާ އަށް ގެއަށް އާދެވުނި ރޭގަނޑު ވަރަށް ލަސްވެފައި ހުއްޓައެވެ. އެންމެ ފުރަތަމަވެސް ދުއާ ގޮސް ވަނީ ރިޒާ\nއެސްފިޔަ.ކޮމް - 2022-05-14 17:47:24\nމަންޒިލް ތިޔޭ – ތިންވަނަ ބައި\nއެގޭގައި އެހުރިހާ ދުވަހު ހުރިއިރުވެސް ބަދަލުގައި އެއްވެސް އެއްޗެއް ދޭކަށް ރިޒާ ނުބުނެއެވެ. އެހެންނަމަވެސް އޭނާގެ ބަލި ހާލަތު ބޮޑުވާން ފެށުމުން ހަޔާތުގައި ފުރަތަމަ ފަހަރަށް ލޫކަން ކައިރީގައި ރިޒާ ކަމަކު ބުންޏެވެ. އެއީ ދުއާ އާ ކައިވެނިކުރުމެވެ. ލޫކަން އެކައިވެންޏަށް އެއްބަސްވީ ހިތްމަތީގައި ހިލަގަނޑެއް\nއެސްފިޔަ.ކޮމް - 2022-05-14 16:18:02\nމަންޒިލް ތިޔޭ – ދެވަނަ ބައި\n” ދެން ބުނެބަލަ.. އަދިވެސް މެރީ ކުރާ ދުވަހެއް ހަމަނުޖައްސަންތަ؟ އައި ކާންޓް ވެއިޓް ޓުބީ އަ ބްރައިޑްސްމެއިޑް..” ހުވަފެނީ ގޮތަކަށް ތާރާ ބުންޏެވެ. އެހިނދު ދުއާ ހީނލިނަމަވެސް މޫނުމަތި މިލައިގެން ދިޔަތަން ތާރާ ދުއްޓެވެ. ” ލޫކް ހުރީ މާދަންވެސް މެރީ ކުރަން ތައްޔާރަށް.. އެކަމަކު ކާފަ އެޙާލުގައި އޮއްވައި އަހަރެން\nއެސްފިޔަ.ކޮމް - 2022-05-14 14:31:58\nސާދަ ވިލޭރޭގެ ފުރިހަމަ ހަނދުން ދުނިޔެމައްޗަށް ވަނީ ތަފާތު ރީތި އަލިކަމެއް ވެރިވެފައެވެ. ކޮޓަރިން ބެލްކަންނަށް ނިކުމެވެން ހުންނަ ބޮޑު ދޮރު ދެފަރާތަށް ކަހައިލުމަށްފަހު ރާނީ ނިކުތެވެ. ބުރުހަމަ ހަނދަށް ނަޒަރު ދަތުރުކޮށްލުމާއެކު އޭނާގެ ތުނި ތުނި ދެތުންފަތަށް ވެރިވީ ހިތްތައް ކަތިލާފަދަ ރީތި ހިނިތުންވުމެކެވެ.\nއެސްފިޔަ.ކޮމް - 2022-05-14 13:27:50\n“ދަރިފުޅާ، އާދޭ ނަމާދުކޮއްލައިގެން ތިރިއަށް ސައިބޯން އިނގޭ” ޒޯހާ ކައިރީގައި އެހެން ބުނެލުމަށްފަހު ނަޒީރާ ފޭބީ ތިރިއަށެވެ. ނަމާދުކޮށްގެން ޒޯހާތިރިއަށް ފޭބިއިރު ނަޒީރާ އުޅުނީ ސައިބޯނެ އެއްޗެހި ތައްޔާރު ކޮށެވެ. “މިއަދު ހުކުރަށްފަހު ޒައިން އާއި ސަނާ ކައިރީގައި މިގެއަށް ކާން އަންނާށޭ ބުނައްޗޭ ދަރިފުޅު. މަންމަވެސް\nއެސްފިޔަ.ކޮމް - 2022-05-14 10:25:35\nއަރައިގެން އައި އިރާއެކު މީހުންތައް މަގުމަތީގައި ހޭލަމޭލަވެ އުޅުނެވެ. ގިނައީ ގޭދޮށު ކުނިކަހަން އުޅޭ އަންހެންވެރިންނެވެ. އަހަރެންވެސް މަންމައާއެކު ގޭދޮށް ވަށައިގެން ހުރި ކުނިތައް ކަހާ ސާފުކުރުމުގައި އުޅުނީމެވެ. މާހައުލުގައި ތިބި އެންމެންގެ ހިތްތައްވެސް ވަނީ އަވަސްވެފައެވެ. ހުދު އަހަރެންގެ ހިތް ވެސް ދިޔައީ\nއެސްފިޔަ.ކޮމް - 2022-05-13 22:13:57\nޖެހިގެން އައި ދުވަހެވެ. އަހަރެމެން އެންމެން ސުކޫލަށް ދިއުމަށް ނިންމީ އެއްކޮށެވެ. އާއެކެވެ. އިއްޔެ އެއްކޮށް އުލުނު ކުދިންތަކާ އެކުގައެވެ. ކުދިންތައް ތިބީ އެންމެން އެއްކޮށް ނޫނީ ނަތީޖާ ނުބެލުމަށް ނިޔަތް ގަނެގެން ކަހަލައެވެ. އާއެކެވ. އެކަކު ވެސް އެ ގަނޑެއް ނުބަލައެވެ. ނަމަވެސް އެންމެންނަށް ނަތީޖާ ލިބުމުން\nއެސްފިޔަ.ކޮމް - 2022-05-13 22:13:54\n“އޯކޭ އައި ނިދާ..އަހަރެން ހުންނާނަން މިތާ”ކައިލް މިހެން ބުނުމުން އައިރާއަށް ހެވުނެވެ.އެކިއެކި ވާހަކަ ދައްކަން އޮއްވާ އައިރާއަށް ނިދުނީ ތިނެއް ޖަހަން ކައިރިވެފައި ވަނިކޮށެވެ.އައިރާއަށް ނިދުމުން ފޯނު ކަނޑާލައިފައި ކައިލްވެސް ނިދޭތޯ މަސައްކަތް ކުރިއެވެ. …. ޖެހިގެން އައި ހަފްތާ ހޮނިހިރު ދުވަހެވެ.އައިރާ ޒާނާއާއެކު\nއެސްފިޔަ.ކޮމް - 2022-05-13 22:13:44\nނުވާނަން ތަފާތެއް 3\nނަަމަވެސް ރައްޔާން އަށް ނޭނގި އޭނާ ރައްޔާންގެ ލޭ ނަގައިގެން ޓެސްޓުތަކެއް ހެއްދިއެވެ. އެ ޓެސްޓުތަކުން ދެއްކިގޮތުގައި ރައްޔާންއަކީ ޕީ.ޓީ.އެސް.ޑީ(ޕޯސްޓް ޓްރޯމެޓިކް ސްޓްރެސް ޑިސްއޯރޑާ) އަށް ފަރުވާކުރަން ޖެހިފައިވާ ޕޭޝަންޓެކެވެ.ކުޑައިރު އިޔާން އާއި އެލީނާގެ ފަރާތުން ލިބުނު އަނިޔާތަކުގެ ސަބަބުން ރައްޔާންގެ\nއެސްފިޔަ.ކޮމް - 2022-05-13 22:13:29\nވާތީ މަ ކައިރީގައި 11\nނޫޙުގެ ހަގީގަތް އެނގުމުން، ޒޯހާ ފުރަގަސް ދީފަ ދިޔަތަން ފެނުނު ނޫޙު ހުރީ ފެންކަޅިވެފައެވެ. ދެން ހަދާނެ ގޮތެއް ނޭގި ހުއްޓިފައިހުރި ނޫޙުގެ ހިތްފަޅައިގެން ދާން އުޅޭ ކަހަލައެވެ. ކުއްލިއަކަށް ފަހަތުން ވައިކަފާފައި އަންނަ އެއްޗެއްގެ އަޑު ނޫޙުއަށް އިވެން ފެށިއެވެ. ދިގުކޮށް އަޅާލެވިފައިވާ ޝާހީ ހުދު ހެދުމާއި ލިބިފައިވާ\nއެސްފިޔަ.ކޮމް - 2022-05-13 22:13:25\nވާތީ މަ ކައިރީގައި 10\nނޫޙުގެ ފިނި އަތްތިލަ އައިސް ބީހިލީ ޒޯހާގެ ހާމަވެފައިވާ ކޮނޑުގައެވެ. ވަގުތުން ގައިގައިވާ ލޯލިތަށް ކޮޅަށް ޖެހުނުހެން ޒޯހާއަށް ހީވިއެވެ. ދެލޯ މަރާލެވުނީ ކުރެވެމުން ދިޔަ އިހުސާސަކުންނެވެ. ނޫޙު އޭނާ ގައިގާ އެންމެ ފުރަތަމަ ފަހަރަށް ބީހިލުމުން ހިތަށް ބުނެދެން ނޭގޭ ގޮތް ތަކެއް ވަނީއެވެ. މަޑު މަޑުން ވާރޭ އޭރު\nއެސްފިޔަ.ކޮމް - 2022-05-12 12:04:11\nސޯލްމޭޓްސް – 3\nއަތުގައިހުރި ކޯކްތަށި އެޅުނީ އާޔަތުގެ ހެދުމަށްށެވެ. ކުދިކިޔަމުން އިސްއުފުލާ ބަލައިލި އާޔަތުގެ ދެލޯ ދިޔައީ ބޮޑުވެގެންނެވެ. ކުރިމަތީ ހުއްޓިލައިގެން ހުރީ އާޔަތުގެ ‘ޕްރިންސް ޗާމިން’ އެވެ. ދުވަހަކުވެސް ދެކެފައިނުވާ މިއަޖައިބެއްފަދަ ޒުވާނާގެ ރީތިކަންފެނި އާޔަތަށް ކުޑަ ވަގުތުކޮޅަކަށް އެސްފިޔަ ޖަހާލަންވެސް ހަނދާންނެތިފައި\nއެސްފިޔަ.ކޮމް - 2022-05-12 12:04:09\n“ތި ލިއަމްއަކާއި މިކަމާއި އޮތީ ކޮން ގުޅުމެއް؟..” އަފްލާކް އިރުކޮޅަކު ބަލަހައްޓައިގެން ހުރެފައި އަހާލިއެވެ. ޔަނާލްއަށް ދޫކޮށްލެވުނީ ފުން ނޭވާއެކެވެ. އޭނާގެ ލޮލަށް ބޮނޑިވަމުންދިޔަ ކަރުނަ ތިކިތައް ވަންހަނާކުރަން ޔަނާލް އިސްޖަހާލިއެވެ. “ހީ ހާޓް މީ…” ޔަނާލް ބުނެލީ އިސްޖަހާލައިގެން ހުރެއެވެ. އަފްލާކްއަށް ހުރެވުނީ\nއެސްފިޔަ.ކޮމް - 2022-05-12 12:04:08\nއެސްފިޔަ.ކޮމް - 2022-05-12 12:04:05\nތީ އޭ ހަނދަކީ – ތީމް ލަވަ\nރާގު : ޔޭ ހޭ ޗާހަތެއިން މި ލޯބީގެ ގުލްޝަން ފަރިވެ ފޮޅެޔޭ…. ވީމޭ ކަލާއަށް އިމްތިޒާރުގައި… ބޭނުން އަބަދަށް ތިޔަ ނަން މަގޭ…. މި ހިތުގައި ލިޔެވުން ވަރަށް ލޯބިން… ތީ އޭ ހަނދަކީ…. ތީ އޭ ހަނދަކީ… ލޯބީގެ ތީ އޭ ހަނދަކީ… ލޯބިވާ މަގެ ހަނދަކީ ތީ އޭ… އޮއެވަރާއެކު ބީވެ ނުދާށޭ….. ވަކި ނުވެވޭހާ ލޯބިވޭ…. ލޯބިވާ މަގެ\nއެސްފިޔަ.ކޮމް - 2022-05-10 19:31:16\nވާތީ މަ ކައިރީގައި 9\n“އާނ، ޒޯހާއަށް ކެރޭނެތަ އަހަރެން ފަހަތަށް އަރަން؟” ޒައިން ބޯ އަރިކޮއްލަމުން އަހާލިއެވެ. ކުރުކޮށް ކޮށާލެވިފައިވާ ބުޅި އިސްތަށިކޮޅު ހުރީ ރީތި ކޮށް ސްޓައިލް ކޮއްލެވިފައެވެ. ލައިގެން ހުރި އަތް ދިގު ޓީޝާޓް އާއި ޖީންސްގައި ނުހަނު ހިތްގައިމު ގޮތެއް ހުއްޓެވެ. “އާނ ކީއްވެ ނުކެރެންވީ؟ ޒައިންވެސް ތީ އަހަރެންގެވެސް\nއެސްފިޔަ.ކޮމް - 2022-05-10 19:31:14\nއަބަދަށް އެކުގައި 22\n“އާނިޝް” ދެވަނަ ފަހަރަށް އާނިޝް އަށް ގޮވާލުމަށް ފަހު ދުވެފައިގޮސް އާނިޝްގެ މޭތެރެއަށް ބޮނޑިވެ ގަން އިރު އާނިޝްދުރުގައިގެ މަންމަމެން އެތާ ތިބިކަން ވެސް ހަނާ ހަނދާންވެސް ނެތަ ފަދައެވެ.* ދުރުގައި ހުރި ކައިޒަންއަށް މިމަންޒަރު ފެނުުމުން ހުރީ ހައިރާން ވެފައެވެ. އާނިޝް އަނެއްކާ އައީތާއެވެ. ހަނާގޮސް އާނިޝްގެ\nއެސްފިޔަ.ކޮމް - 2022-05-10 13:25:38\nޓެންޓު ތެރެއިން ނިކުތް އިރު އެތާ ކައިރީގައި ސަނާއާއި ޒައިން ހުއްޓެވެ. “ގާއިޒް އައިމް ފައިން ނައު” އެ ދެމީހުން ބަލަންހުރި ގޮތުން ޒޯހާ ބުނެލިއެވެ. “ޒޯ، ޔޫ ސްކެއަރޑް މީ ޓު ޑެތް، ކީއްވެތަ އެހާ ދުރަށް ދިޔައީ ފަތަން ނޭގޭއިރު؟” ދެރަވެލާފައި ސަނާ އަހާލިއެވެ. ” ސަނާ އަހަންނަށް އިނގެޔޭ ފަތަންވެސް، އެހިސާބަށް ދިޔަތަނާހެން\nއެސްފިޔަ.ކޮމް - 2022-05-10 13:25:35\nހަޔާތް ބަދަލުކޮށްލި ކުޑަކުއްޖާ (ފަހުބައި)\nއާތިފްގެ އެވީޑިއޯ ބަލާ ނިމުނު ފަރީޝާގެ ދެލޯ ކަރުނައިން ފުރުނެވެ.ވީޑިއޯ ހުއްޓައިގެން އާތިފަށް ބަލަން ދެރަވެފައި ފަރީޝާ އިންދާ، އެކޮޓަރިއަށް ވިޔާމް ވަނެވެ.ލޯޔަރު އައި ވާހަކަ ފަރީޝާ ގާތު ވިޔާމް ބުނުމާއެކު، ލޯފުހެލާ ލެޕްޓޮޕްވެސް ނިވާލުމަށްފަހު ފަރީޝާ ސިޓިންރޫމަށް ނިކުތެވެ. ލޯޔަރު އައުމުން އޭނާއަށް މެހެމާންދާރީ\nއެސްފިޔަ.ކޮމް - 2022-05-09 15:10:38\n“ދެން އެކަމާ ނުވިސްނާ ނިދާލެވޭތޯ އުޅެލާ..ފަހުން ތިކަމަށް ގޮތެއް ނިންމާނީ ދޯ”މިހެން ބުނެލުމަށްފަހު ރާއިލް ހިނގައިގަތީ ކޮޓަރިން ނުކުތުމަށެވެ.ރާއިލް ނުކުތުމުން ކައިލް އެނދުގައި އޮށޯތީ ނިދޭތޯއެވެ. ……… އާ ދުވަހަކަށް އިރު އަރައިފިއެވެ. ހެނދުނުގެ ނާސްތާ ތައްޔާރު ކުރުމުގައި އަވަދިނެތި އައިރާ އުޅުނެވެ.ގަޑި ޖެހުމުގެ\nއެސްފިޔަ.ކޮމް - 2022-05-09 15:10:36\nމާ ދުރުނޫން ހިސާބެއްގައި ޒޯހާ ހުއްޓިގެން ހުރީ ހިތް އަވަސް ވަމުން ދާތީއެވެ. ނޫޙު ފެނުމުން ޒޯހާއަށް ބުނެދޭން ނޭގޭ ގޮތް ތަކެއް ވަނީއެވެ. ނޫޙު ފަހަތަށް އެނބުރިލީ ޒޯހާ އައިސްހުރިކަން އެނގުމުންނެވެ. ނޫޙުވެސް ލައިގެންހުރީ ހުދުކުލައިގެ އަތް ދިގު ޓީޝާރޓެކެވެ. ތިރިން ލައިގެންހުރި ޖީންސްގައި ވަރަށް ސްމާރޓްއެވެ.\nއެސްފިޔަ.ކޮމް - 2022-05-09 15:10:31\nތީ އޭ ހަނދަކީ 5\nއަތުގައި ހުރި ކޮފީ ޖޯޑުން ކޯވަރެއް ބޯލުމަށް ފަހު އަނެއްކާވެސް އަލީ އޭނާ ކުރަން އިން މަސައްކަތައިގެނަ ކުރިއަށް ދިޔައެވެ. އޭނާ ބަލަމުން ދިޔައީ އެމީހުންގެ ސްޓޫޑިއޯ އަށް ދިމާވެފައި ވާ މައްސަލަ ވަރަށް ތިލަކޮށް ޙައްލު ކުރެވޭ ތޯއެވެ. އެލް އެލްގެ ދުޝްމިން ކަމުގައި ވާ ކޮމެޑީ ލޭންޑް ވައްޓާލަން ދެން އޭނާ އަށް ކުރެވެން\nއެސްފިޔަ.ކޮމް - 2022-05-08 12:01:31\nއެއީ ހަމަ އެ ބޭވަފާތެރިޔާއެވެ.ލޯބީގެ މަޅީގައި އަހަރެން ޖައްސައި ކެހިވެރިކަމުގެ ހިތި ރަހަ އަހަރެންގެ އަރުތެރޭގައި ލައްވައިލި ރާއިއެވެ.އަހަރެންނަށް ބަލައިލެވުނީ އަހަރެންެ ކުރިމަތީގައި ހުރި ކިއާން އާއި ދިމާލަށެވެ.އޭރު ކިއާންގެ ކަޅިވެސް ހުއްޓިފައިވާ އަހަރެންނާ ދިމާލަށެވެ.އަހަރެން އިސްދަށަށް ޖެހުމާއެކުހެން\nއެސްފިޔަ.ކޮމް - 2022-05-08 12:01:30\nހަޔާތް ބަދަލުކޮށްލި ކުޑަކުއްޖާ (69)\nއާތިފް މަރުވުމުން އޭނާގެ ގައިގައި ގުޅާފައި ހުރި މެޝިންތައް ނިވާލުމަށްފަހު، މޫނާއެކު މުޅި ގައިގައި ނަރުހުން ބެޑްޝީޓް އަޅާލިއެވެ.އެވަގުތު ކިތަންމެ ހިފަހައްޓަން މަސައްކަތް ކުރިނަމަވެސް ފަރީޝާއަށް ވަރަށް ބޮޑަށް ރޮވުނެވެ. އޭނާގެ ލޯ ކުރިމަތީގައި ތާއަބަދަށް އާތިފް ވަކިވެގެން އެދިޔައީއެވެ.އައިލީންގެ ބައްޕަ މިދުނިޔެއާ\nއެސްފިޔަ.ކޮމް - 2022-05-08 12:01:27\nލިވިޔާ އަށް ހުރެވުނީ އަނދިރި ކަމުން ފުރިގެން ވާ މާހައުލެއް ގައެވެ. މި ހުރެވުނީ ކޮންތަނެއްކަން ނޭންގުމުން ލިވިޔާ ފަރާތް ފަރާތަށް އެނބުރި ބަލައިލިއެވެ. އެއްލި ކަޅިއަކުން ލިވިޔާ އަށް ނޫކުލައިގެ ޖިންސް ސޯޓަކާއި ހުދުކުލައިގެ ޓީށާޓް އެއް ލައިގެން ހުރި ފިރިހެން ކުއްޖެއް ފެނުނެވެ. އެ ކުއްޖާ ފުރަގަސް ދީގެން އިނުމުން\nއެސްފިޔަ.ކޮމް - 2022-05-06 16:28:14


Majileehugai samaasaa eh vihave, Memberaku anburaigenfi\nމަޖިލީހުގައި ސަމާސާއެއް ވިހަވެ، މެންބަރަކު އަނބުރައިގެންފި\nމެންބަރު ގާސިމް އަދި ކެލާ ދާއިރާގެ މެންބަރު ޝަރީފް: މަޖިލީހުގައި ސަމާސާއެއް ވަނީ ވިހަވެފައި\nރައްޔިތުންގެ މަޖިލީހުގައި މިއަދު ކުރި ސަމާސާއެއް ވިހަވެ، ކެލާ ދާއިރާގެ މެންބަރު އިބްރާހިމް ޝަރީފަށް އަނިޔާވެފައިވާ ކަމަށް އެމްޑީޕީގެ ޕާލަމެންޓްރީ ގުރޫޕްގެ ލީޑަރު އަލީ އާޒިމް ވިދާޅުވެއްޖެ އެވެ.\nތަޅުމުން ބޭރުގައި ހިނގައިދިޔަ މިކަން މަޖިލީހުގެ ރައީސް މުހައްމަދު ނަޝީދުގެ ސަމާލު ކަމަށް ގެންނަމުން އަލީ އާޒިމް ވިދާޅުވީ މާމިގިލީ ދާއިރާގެ މެންބަރު ގާސިމް އިބްރާހިމް ހަމަލާ ދިނުމުގެ ސަބަބުން ކެލާ ދާއިރާގެ މެންބަރުގެ ބޮލަށް އެނބުރުން އަރާފައިވާ ކަމަށެވެ.\n"އެހެންވީމަ މިއީ ވަރަށް ބޮޑު މައްސަލައެއް، މިއީ ބަލަން ޖެހޭނެ މައްސަލައެއް، މިފަދަ ކަންކަން ހިނގައިގެން ވާނެ ކަމަކަށް އަޅުގަނޑު ގަބޫލެއް ނުކުރަން،" އަލީ އާޒިމް ވިދާޅުވި އެވެ.\nއާޒިމް އެހެން ވިދާޅުވުމުން މަޖިލީހުގެ ރައީސް އެކަމަށް އެއްވެސް އެއްޗެއް ވިދާޅު ނުވެ، މަޖިލިސް ކުރިއަށް ގެންދަވަން ފެށުމުން މެންބަރު ނުރުހުން ފާޅު ކުރެއްވުމުން މަޖިލީހުގެ ސެކިއުރިޓޓީ ފޮނުއްވައި ކެލާ ދާއިރާގެ މެންބަރުގެ ހާލު ބެއްލެވުމަށް ރައީސް ނަޝީދު އެންގެވި އެވެ.\nއެ ތުހުމަތާ ގުޅިގެން ގާސިމް އިބްރާހިމް މަޖިލީހުގައި ވާހަކަ ދައްކަވަމުން ވިދާޅުވީ ކެލާ ދާއިރާގެ މެންބަރުގެ ގައިގާ ނުޖަހާ ކަމަށެވެ. ނަމަވެސް އޭނާ "ސޭޓޭ" ގޮވީމަ އަތް ހުރާލި ވަގުތު، އަތުން ޖެހުނު ކަމަށެވެ.\n"އަތުން މަޑުމަޑުން ޖެހިލީ، އެހެންވެ އެ ވާހަކަ ވެސް ބުނެލީ، ރައްޔިތުންނަށް ހީވާނެ އަޅުގަނޑު މީހަކު ގައިގާ ތަޅައިގަތީއޭ، އެހެނެއް ނޫން، ސަމާސާއެއް ކުރި ކުރުމުގައި އަތް ޖެހުނު އޭނާގެ ބޮލުގައި، އެއީ ތެދު ވާހަކައެއް، ވަރަށް މަޑުމަޑުން ގޮސް ޖެހިލީ،" ގާސިމް ވިދާޅުވި އެވެ.\nގާސިމް ވިދާޅުވީ ކެލާ ދާއިރާ މެންބަރު ބޮލަށް އެނބުރުން އަރާފައިވާ ކަމަށާއި ނަމަވެސް އެއީ އޭނާގެ އަތުން ޖެހިގެންވި ކަމެއް ކަމަށް ގަބޫލެއް ނުކުރެވޭ ކަމަށެވެ. އެއީ ލޭގެ ޕްރެޝަރު މަތިވެގެންވާ ގޮތެއް ކަމުގައި ވެދާނެ ކަމަށެވެ.\n"އެތަނުގައި ވަރަށް ގިނަ ބޭފުޅުން ތިއްބެވި، އަޅުގަނޑު ގަބޫލެއް ނުކުރަން މިއީ ފިލްމް ކުޅޭ ތަނެއް ކަމަކަށް،" ގާސިމް ވިދާޅުވި އެވެ.\nގާސިމްގެ އެ ވާހަކަތަކާ ގުޅިގެން އަދި އާޒިމްގެ ތުހުމަތާ ގުޅިގެން ވެސް މަޖިލީހުގެ ރައީސް ވަކި އެއްޗެއް ވިދާޅެއް ނުވެ އެވެ. ނަމަވެސް ގާސިމް ވާހަކަ ނިންމާލެއްވުމުން "އެއްވެސް ޝައްކެއް ނެތް ގޮތުގައި މިއީ ގާނޫނު ހަދާ މަޖިލިސް" ކަމަށް ވިދާޅުވި އެވެ.


މާފަރު އެއަރޕޯރޓް - ސިޔާސީގޮތުން ދެއްކި ހުވަފެނެއް | Naares\n4 ޖޫން 2013\nނ. ޑޮމެސްޓިކް އެއަރޕޯރޓް މާފަރުގައި އެޅުމުގެވާހަކަ ފުރަތަމަ އަޑުއެހި ކުޑަކުދިން މިހާރުތިބީ ބޮޑެތިވެފައެވެ. މިކަން ފެށިގެންއައިގޮތާއި އަމަލީސިފަނުޖެހޭތީ ރައްޔިތުން އިހުތިޖާޖުކުރި ވާހަކައަކީ މިހާރު އާ ވާހަކައެއްނޫނެވެ. ނަމަވެސް މިކަމުގައި ފޮރުވިފައިވާ ޙަޤީޤަތް ހޯދުމަށް ޚުދު މާފަރުގެ ރައްޔިތުންވެސް ވަނީ ނުކުޅެދިފައެވެ. ސަބަބަކީ އެމީހުންވެސްވަނީ ސިޔާސީ ވަކިތަކުން ބަނދެވިފައެވެ.\nކަމަކީ މުޅި އަތޮޅުގެ ތަރައްޤީއާއި ގުޅިފައިވާ ވަރަށްބޮޑު މަޝްރޫޢެކެވެ. ވުމާއެކު މިވާހަކަ ދެކެވުނު ފަހުން ރާއްޖޭގެ ވެރިކަމުގައި ރެދަލިކުރައްވައިގެންތިއްބަވާ ކޮންމެ ވެރިއަކުވެސް ދެއްކި ހުވަފެނުގައި ރައްޔިތުންވަނީ ޖެހިފައެވެ. ވަރަށް އެކައްޗެއްކިޔައިގެން މާފަރުގެރައްޔިތުންނާއި އަތޮޅު އިރުބިތުގެ އެހެންރަށްރަށުގެ ރައްޔިޔުންގުޅިގެން ކުރި އިޙުތިޖާޖު ދިޔައީ ފަނުފުލުންނެވެ. އެތައްރެއެއްގެ ނިދިނަގާލުމުގެއިތުރުން މާލީގޮތުން ވީގެއްލުން އަންދާޒާކުރަންވެސް ދައްޗެވެ.\nކޮންމެ ވެރިއަކުވެސް ވިދާޅުވާކަމަށްވަނީ ތިޔަމަސައްކަތްކުރެވޭނީ ތިމަންނަގެ ވެރިކަމުގައި ކަމަށެވެ. ނަމަވެސް އެދުވަހެއްނާދެއެވެ. ރައްޔިތުން އިޙުތިޖާޖުކުރަނިކޮށް މިހާރު ވެރިކަމުގައި ހުންނެވި ޑޮކްޓަރ މުޙައްމަދު ވަޙީދު ޙަސަންމަނިކުވެސް މާފަރަށް ވަޑައިގެން ރައްޔިތުންނަށް ޖަވާބުދާރީވެވަޑައިގަތުމުގެ ބަދަލުގައި ވަޑައިގަތީ ހެނބަދޫ އަށެވެ. އެރަށުގައިހުންނަވާ ރައްޔިތުން ކެއްތެރިވެވަޑައިގަތުމަށާއި މިހިނގާ 2013 ވަނައަހަރު ނ. އަތޮޅުގައި އެއަރޕޯރޓް ހެދޭނެކަމަށް ވިދާޅުވިއެވެ. މިކަން ރައްޔިތުންނަށް ކަށަވަރުކޮށްދެއްވުމަށްޓަކައި ބިޑްވެސްކުރެއްވިއެވެ. ނަމަވެސް ދެން އިވިގެންދިޔައީ ޝައުޤުވެރިކަން ފާޅުކުރިފަރާތްތަކުންވެސް ދޫކޮށްލިވާހަކައެވެ.\nމާފަރުގެރައްޔިތުން އަދިވެސް އެމީހުންގެ އިޙުތިޖާޖު ހުއްޓިކަމަކަށް އިޢުލާނެއްނުކުރެއެވެ. ތިންމަސްދުވަހުގެ މުހުލަތެއް ސަރުކާރަށް ވަނީ ދީފައެވެ. ސަރުކާރުގެ ބޭނުމަކަށްވާނީ އެތިންމަސް ތިންއަހަރަށްވެސް ހަދާލުންކަމުގައި ބައެއްފަރާތްތަކުން ބުނަމުންދެއެވެ. މިކަން ނުވާންވީ އެއްވެސް ސަބަބެއްނެތެވެ. ކުރިއަށް މިއޮތީ ރިޔާސީ އިންތިހާބުކަމަށްވާއިރު ކުރިންދެއްކި ހުވަފެންތައް ޙަޤީޤަތަކަސްހަދައިދޭނީ ތިމަން ކަމުގައި ބުނާނެމީހުން އެރަށަށް އަދި ނ. އަތޮޅަށް މާގިނައިން ވަޑައިގަންނަވާނެއެވެ.\nހުވަފެނީ ޑޮމެސްޓިކް އެއަރޕޯރޓަކަށް ބޯޓް ޖައްސަމުންދާ ނ.އަތޮޅުގެ ރައްޔިތުންނަށް މިހާރު ފެނިގެންދަނީ ކަނޑައެޅިފައިވާ ސަރަހައްދުގައިހުރި ރުއްގަސް ނެތެމުންދާ މަންޒަރެވެ. ސަރަޙައްދު ވަކިކުރަންޖަހާފައިވާފެންސް ހަލާކުވެ ވީރާނާވަމުންދާ މަންޒަރެވެ. މިކަމަށްޓަކައި މާފަރުގެ ފަޅުތެރޭގައި ހިއްކައިގެން ބެޑެއްހަދާފައިވާތީ އޮއިވަރު ބަދަލުވާހިނދު ރަށްގިރާތަނެވެ. ސުވާލަކީ ސިޔާސީ މި ހުވަފެން ކާމިޔާބުކޮށްދޭނީ ކޮންފަރާތަކުން ހެއްޔެވެ؟ ތިޔަވިސްނިވަޑައިގަތީ ރަނގަޅަށެވެ. އެއީ ވަކި މީހަކަށް ކޮށްދެވޭނެކަމެއްނޫނެވެ. ހެއްދެވިފަރާތުގެ ކުޅަދުންވަންތަކަމާމެދު ވިސްނާލުމުން މީހުންނަށް އަޅުދާސްވެ ބަރޯސާވާކަށް ނުޖެހޭނެއެވެ.


15 މާޗް 2020 - 07:38 13 comments\nހަނާ ބަލަހައްޓައިގެން ހުރި ދިމާއިން ރިޒްވާނަކަށް އެއްވެސް މީހަކު ނުފެނެއެވެ. ފެންނަންހުރީ ފާރެކެވެ.\n"ކޮބާ؟" ރިޒްވާން ސުވާލުކުރިއެވެ.\n"މިހިރީނު ދިމާލަށް ފެންނަން،" ފާރަށް އިޝާރާތްކޮށްފައި ހަނާ ބުންޏެވެ. "އަހާބަލަ ކީއްވެގެންތޯ އަހަންނާ ދިމާއަށް ބަލަނީ."\nރިޒްވާން އިނީ އަހަން ތައްޔާރުވެގެންނެވެ. އެހެންނަމަވެސް އަހާނެ މީހަކު ނެތުމުން ރިޒްވާނަށް ބަލައިލެވުނީ ހަނާއަށެވެ. ހަނާ ސަމާސާކުރަނީ ކަމަށް ހީކޮށެވެ. ހަނާގެ މޫނުމަތިން ރިޒްވާނަކަށް ސަމާސާގެ އަސަރެއް ނުފެނުނެވެ. އޭގެ ބަދަލުގައި ރިޒްވާނަށް ފެނުނީ ހައިރާންކަމެވެ. ހަނާ ހައިރާންވީ ރިޒްވާން ސުވާލު ނުކޮށް ހަނާއަށް ބަލަހައްޓައިގެން އިނީމައެވެ. ދެން ހަނާ ބަލައިލިއިރު ވެސް އަންހެންމީހާ ފާޑަކަށް ހަނާއަށް ބަލަހައްޓައިގެން ހުއްޓެވެ.\n"ނިވާކުރޭ!" އޯގާތެރި ރާގެއްގައި އެ މީހާ ދިވެހިބަހުން ބުންޏެވެ. "ފައިތިލަ ނިވާކުރޭ! އަތްތިލަ ނިވާކުރޭ! ބަރާބަރަށް ނަމާދުކުރޭ! އަވިދީފަ އޮންނައިރު ކަނދުރާ ވެސް ތި އޮންނަނީ ފެންނަން. ބޮޑުބުރުގާއަށް ބަދަލުކުރޭ!"\nހަނާއަށް ބަލައިލެވުނީ ރިޒްވާނަށެވެ. އެ އަންހެންމީހާ އެހާ ސާފުކޮށް ބުނި އެއްޗެއް ރިޒްވާނަށް އަޑުނީވޭނެކަމަކަށް ހަނާއަކަށް ގަބޫލެއް ނުކުރެވެއެވެ.\n"މިހާރު ދިވެހިން އެ ވާހަކަދެއްކީ!" ކަންބޮޑުވެފައި ހަނާ ބުންޏެވެ. "ރިޒްވާން ކީއްވެގެން އަހަންނަށް ތި ބަލަނީ؟ އޭނަ ބުނި އެއްޗެއް ރިޒްވާނަށް ވެސް އަޑުއިވުނެއްނު!"\nނޫނެކޭ ބުނުމުގެ ގޮތުން ރިޒްވާން ބޯހޫރައިލިއެވެ. އިސްކޫލުގެ ދޮރާށި ހުޅުވުމާއެކު އެންމެން އެތެރެއަށް ހިނގައިގަތެވެ. ހަނާ ވެސް ދިޔައެވެ. ފަސް އެނބުރި ބަލަމުންނެވެ. ރިޒްވާން ހިރިލަން ނޭނގިފައި އިނެވެ. ދާދި ގާތުގައި އަންހެންމީހާ ހުއްޓެވެ. ހަނާޔާ އެއްވަރަށް ރިޒްވާން ވެސް ހައިރާންވިއެވެ. މެންދުރުގެ ހޫނު ގަދަ ވަގުތެވެ. ދަންވަރު ނަމަ، ފަހަރެއްގައި ރިޒްވާނަށް ގަބޫލުކުރެވުނީހެވެ. ދަންވަރު އަނދިރީގެ ތެރެއިން، މަދުމަދުން ނަމަވެސް ރޫހާނީ މަޚްލޫގުން ފެނެއެވެ. ގޯނާ ވެސް ކުރެއެވެ. ދުވާލު، މާލޭގެ ކާރޫބާރޫ ބޮޑު މަގެއްގައި، މީހުންތަކުގެ ތެރޭގައި އެ ފަދަ އެއްޗެއް ހުރެދާނެ ހެއްޔެވެ؟ ރިޒްވާނަށް ގަބޫލުކުރަން ވަރަށް ދައްޗެވެ. އަނެއްކާ ވެސް ފާރާ ދިމާއަށް ރިޒްވާން ބަލައިލިއެވެ. މޫނު ޖެހޭ ހިސާބުގައި ހުރި އަންހެންމީހާ ރިޒްވާނަކަށް ނުފެނެއެވެ.\nގެއަށް އައިސް ރިޒްވާންގެ ދެމަފިރިން މަޝްވަރާކުރިއެވެ. އެ އަންހެންމީހާ ފެނުނުކަން ހަނާ ކޮންމެހެން ރިޒްވާނަށް އިތުރަށް ކަށަވަރުކޮށްދޭކަށް ނުޖެހުނެވެ. ހަނާގެ ތެދުވެރިކަމާއި ހަރުދަނާކަމާ މެދު ރިޒްވާން ސުވާލެއް ނުއުފައްދައެވެ. މީހަކު ހުރިކަމަށް ހަނާ ބުނެފިއްޔާ އެ ތަނުގައި މީހަކު ހުންނާނެއެވެ. ރިޒްވާންގެ ނިންމުމަކީ އެއީއެވެ. މައްސަލައަކީ އެ މީހާ ރިޒްވާނަށް ނުފެންނާތީއެވެ.\n"ރިޒްވާނަށް ކީއްވެ ނުފެނުނީ؟" ހަނާ ސުވާލުކުރިއެވެ. "އަސްލު ވެސް ނުދެކެން؟"\n"ހުވާކޮށްފަ މި ބުނަނީ އަހަންނެއް ނުދެކެން،" ރިޒްވާން ޖަވާބުގައި ބުންޏެވެ. "އެކަމަކު ހަނާ ބަލާގޮތުން އަހަންނަށް އެނގޭ އެ ތާ މީހަކު އެބަހުރިކަން. ދެން ކިހިނެއް ހަދާނީ؟"\n"ދެން އަހަންނަކަށް ނުކެރޭނެ ސްކޫލް ދޮށަށް ދާކަށް،" ކަންބޮޑުވެފައި ހަނާ ބުންޏެވެ. "އެހެން މީހުންނަށް ނުފެންނަ އަންހެނެއް އަހަންނަށް ފެންނަންޏާ އެއީ މައްސަލައެއްނު. އެހެންވެގެންދޯ ކުރީ ދުވަހު އޭނަޔާ ދިމާލަށް އަހަރެން ކީއްވެހޭ ތި ބަލަނީ ބުނީމަ އެހެން މީހުން އޭނައަށް ނުބަލާ އަހަންނަށް ބެލީ. މީހުން ހީކުރާނީ އަހަރެން މީ މޮޔައެއްކަމަށް ދޯ؟ އެކަމަކު އެ އަންހެންމީހާ ކީއްވެގެން އަހަންނާ އަޅައިގަނެގެން އެ އުޅެނީ؟"\nއެ ސުވާލުގެ ޖަވާބު ހޯދަން ރިޒްވާން ބޭނުމެވެ. އެހެނަސް ސިހުރުހެދުމާއި، ފާލުބެލުމަކަށް އެއްބަހެއް ނުވެވުނެވެ. ބޭނުންވީ ވީހާ ވެސް ކުޑަ ގޮތަކަށް އެ ކަން ނިންމާލާށެވެ. މީހުންނަށް ނާންގާށެވެ. ވީމާ، ހަނާގެ ބަދަލުގައި ދެ ކުދިން ބަލާ ވެސް ރިޒްވާން ދާން ފެށިއެވެ. އެއް ކުއްޖަކު ގެނެސް ގެއަށް ލައިފައި އަނެއް ކުއްޖަކު ގެންނަނީއެވެ. ހަނާ ބޭރަށް ނުކުތުން މަދުކޮށްލިއެވެ. ތަނަކަށް ދާންޖެހުނަސް ދަނީ ރިޒްވާނާ އެކީގައެވެ.\nދެތިން ދުވަހެއް ފަހުން ހަނާގެ ގަޔަށް ހޯނުވެއްޓެން ފެށިއެވެ. އެ ކަމާ ބެހޭގޮތުން ލިޔެފައިވާ ފޮތެއް ކިއިފައިވާތީ އޭގައި ހުރި ކަންތައްތައް ހަނާ ހަނދާންހުއްޓެވެ. ބޮލު މެދަށް ހޯނުވެއްޓިއްޖެއްޔާ މުދާ ނުވަތަ ރަނގަޅު ސިއްހަތެއް ލިބޭނެއެވެ. ބޮލުގެ ކަނާތްފަރާތަށް ވެއްޓިއްޖެއްޔާ ގޭގެ އަހުލުވެރީންނަށް ވަރަށް ނުބައެވެ. ނިތްކުރިއަށް ހޯނު ވެއްޓުމާއި، ބުމަޔާއި، ލޮލާއި، ނޭފަތާއި، ތުންފަތާއި، ކޮނޑާއި މިހެން ގޮސް ފަންސާހަކަށް ތަނާއި، އެ ތަންތަނަށް ވެއްޓުމުން ވާނެ ގޮތް އެ ފޮތުގައި އޮތެވެ. އޭގެ ތެރޭގައި ދުރުން ޚަބަރެއް އައުމާއި، އަރާރުމެއް ފެށުމާއި، އެދިހުރި ބޭނުމެއް ހާސިލުވުމާއި އެތައް އެތައް ކަމެއް ހުއްޓެވެ. އެކަމަކު މައްސަލައަކީ ވެއްޓޭ ހޯނު ރިޒްވާނަށް ނުފެނުމެވެ. ކޮންމެ ފަހަރަކު ވެސް ހަނާ ފުންމައިގެން ތެދުވެ ގައި ފޮޅައިލައެވެ. ތެޅިފޮޅިގަނެއެވެ. ދޭތެރެއަކުން ރިޒްވާންގެ ގައިން ވެސް ހޯނެއް ފޮޅައިލައެވެ. ރިޒްވާނަށް ފެންނަނީ ހަނާ ކުރާ ހަރަކާތެވެ. އެ ހިސާބުން އެ ކަން ސިއްރުކުރުން ހުއްޓާލަން ރިޒްވާނަށް މަޖުބޫރުވިއެވެ.\nރިޒްވާންގެ މައިންބަފައިންނާ ހަމައަށް މައްސަލަ ގެންދިޔައެވެ. ދެ ވާހަކަ ވެސް ނަސީމު ގަބޫލުކުރިއެވެ. އެންމެ ވާހަކައެއް ވެސް ޒާހިދާ ގަބޫލެއް ނުކުރިއެވެ. އަމުދުން، ރޯމާދުވާލު ޖިންނިއެއް ނުވަތަ ހަންޑިއެއް ފެނުމަކީ، ޒާހިދާ ދަންނަ އުސޫލުތަކާ ހިލާފުކަމެކެވެ.\n"ހޯނުގެ ވާހަކަ ތީ ދެން ހަމަ ޖޯކު ވާހަކައެއް. އެކަމަކު މަންމަ ވެސް ގަބޫލުކުރަން ޖިންނިޔާ، ހަންޑިޔާ ހުރިހާ އެއްޗެއް އުޅޭކަމަށް،" ނުތަނަވަސްކަން އެކުލެވިފައިވާ ރާގެއްގައި ޒާހިދާ ބުންޏެވެ. "އެކަމަކު މެންދުރު ދަޅައިގަ، މީހުންތަކު ތެރެއަކަށް ނާންނާނެ. ވާހަކައެއް ވެސް ނުދައްކާނެ. އެނބުލާ، މުރާކި ގިނައިން ހެދިފަ ހުންނަ ތަންތަނުގަ، ވަލުތެރޭގަ އުޅެޔޭ ކިޔާ އަޑުއަހަން. ވެދާނެ ހަނާގެ ބޮލަށް އެނބުރުންއަރައިގެން ހީވި ގޮތަކަށް."\n"ނޫނެކޭ މަންމާ!" ހަނާ އެއްބަހެއް ނުވިއެވެ. "ތިން ފަހަރު ފެނުނޭ. އެއްފަހަރު ވެސް އަހަރެންގެ ބޮލަކަށް އެނބުރުމެއް ނުވެސް އަރާ! ނުލާހިކު ކައިރިން ވިއްޔަ ފެނުނީ."\n"އެކަމަކު ކޯޗެއް ނިވާކުރާ ވާހަކައެއް އޭނަ އެ ބުނަނީ؟" ޒާހިދާ ސުވާލުއުފެއްދިއެވެ. "ތިޔަށް ވުރެ ބޮަޑަށް ނިވާވަންޏާ ދަރިފުޅު ޖެހޭނީ މޫނުބުރުގާއަޅަން. އަޅާލާނެކަމެއް ނެތް. މަންމަ ހިނގައިދާނަމޭ ސްކޫލް.."\n"އަހަންނަށް ފެންނަނީ ރުޤްޔާކުރާ މީހަކު ގެންނަން،" ނަސީމު ދިނީ އެހެން ހިޔާލެކެވެ. "ހުންނާނެ ރައްޓެއްސެއް. ހަމަ ބުނާއިރަށް އަންނާނެ."\nރުޤްޔާކުރުމާ މެދު އެކި ގޮތްގޮތަށް ވާހަކަދެކެވުނެވެ. އަންނަ ބައެއް ރާޤީންނަށް ނޭނގުމާއި، އެއް ދުވަހު އައިސްފައި އަނެއް ދުވަހު ގެއްލުމާ، އެކަށީގެން ނުވާ ބޮޑެތި އަގު ދޭންޖެހުމާ އެ ހުރިހާ ކަމަކަށް މަޝްވަރާކުރެވުނެވެ. ނިމުނީ ނަސީމު ކޮޅަށެވެ. ގެންނަ ރާޤީއަކީ ނަސީމު ދަންނަ މީހަކަށް ވެފައި، މޮޅު މީހަކަށް ވީމައެވެ.\n"އަނިލް މަކަރެއް ނަހަދާނެ،" ނަސީމު ވަރަށް ޔަގީންކަމާ އެކުގައި ބުންޏެވެ. "އެއްވެސް އަގެއް ނުކިޔާނެ. އެއްފަހަރު ގެނެއްސަ ކަމުނުގޮއްސިއްޔާ ދެން ނުގެންނާނީ. ނިމުނީނު!"\nއަނިލް މާލޭގަ އުޅޭކަމެއް ނަސީމަކަށް ނޭނގެއެވެ. ފޯނު ނިއްވައިލައިފައި އޮތުމުން ފޯނަކުން ނުގުޅުނެވެ. ނަސީމާއި އަނިލް ބައްދަލުވީ ދުވަހުގެ އިރުއޮއްސެން އުޅެނިކޮށެވެ. ވީގޮތް ކިޔައިދިނުމުން އަނިލް ވަރަށް ފަސޭހައިން އެއްބަސްވިއެވެ. ނަސީމަކީ ގާތް އެކުވެރިޔަކަށް ވެފައި، އާއިލީ މައްސަލައަކަށް ވީތީއެވެ. އެކަމަކު ގެޔަށް އައުމުގެ ކުރިން އަނިލް ޖަވާބު ބޭނުންވާ ބައެއް ސުވާލު ހުއްޓެވެ.\n"ކިހިނެއް ކަށަވަރުވީ އެއީ އިންސާނެއް ނޫންކަން؟" އަނިލް އެހިއެވެ. "ކީއްވެގެން ތި ހީވަނީ އެއީ ޖިންނިއެކޭ؟ ނޫނީ ބިރުވެރި އެއްޗެކޭ ހީވާ ސަބަބަކީ ކޮބާ؟ ހަނާޔާ ދިމާއަށް މީހަކު ބެލުމަކީ މައްސަލައެއް ނޫނެއްނު! ހަނާއަކަށް ނޭނގޭނެއްނު ހަނާއަށް ތި ފެންނަ މީހާ އެހެން މީހުންނަށް ނުފެންނަކަމެއް. ހަމަ މީހުން ތަކުގެ ތެރޭގައި ރަނގަޅަށް ހުރި މީހެއްތާ ތި ފެންނަނީ."\n"އެ އަންހެންމީހާގެ ސިފަޔާ ހުރިހާ އެއްޗެއް ރިޒްވާނަށް ކިޔައިދީފަޔޭ އޮތީ،" އަޑަށް ބާރުލައިފައި ނަސީމު ބުންޏެވެ. "އެ ކަހަލަ މީހަކު ފެންނަން ހުރިއްޔާ ރިޒްވާނަށް ވެސް އެނގޭނެތާ!"\n"އާންމު އިންސާނުންނާ އެ އަންހެންމީހާޔާ ހުރި ތަފާތަކީ ކޮބާ؟" އަނިލް އެހިއެވެ.\nހުރިހާ ސުވާލެއްގެ ޖަވާބެއް ނަސީމަކަށް ނޭނގުނެވެ. އެހެންކަމުން، ގެއަށް އަންނަން އަނިލްއަށް ދައުވަތުދީފައި، އަނިލް ބުނި ކަންކަން ތައްޔާރުކުރަން ނަސީމު ގެއަށް ދިޔައެވެ.\nގަޑި ކުޑަތަންވަމުން އައިއިރު ނަސީމާއި އެހެން މީހުން އުޅުނީ އަވަދިނެތިއެވެ. ކޮޓަރީގައި އެއްވެސް ސޫރައެއް ހުރެގެން ނުވެއެވެ. އެނދުގައި އަޅާފައި އޮތް ފޮތިގަނޑާއި، ބާލީސްއުރަޔަށް ދާންދެން ބަދަލުކުރަން ޖެހުނެވެ. ކުދިކުދި ދޫނިތަކެއް ކުރަހައިފައި ހުރީމައެވެ. ގަސްތަކަށް ފެންޖަހާ ކަހަލަ ފުޅިއަކާއި، ހުދު ފޮތިގަނޑެއް ވެސް އަތްމަތިކުރިއެވެ.\nނަމާދުން ފޭބިގޮތަށް އަނިލް އައެވެ. ކޮޓަރި ތެރޭގައި ހަނާގެ އިތުރުން ރިޒްވާނާއި، ރިޒްވާންގެ މައިންބަފައިން ވެސް ތިއްބެވެ. ހަނާ އިނީ އެނދުގައި އިށީނދެލައިގެންނެވެ. އަނިލް ވަނުމާއެކު، ބުނަން ނޭނގޭ ކަހަލަ އުނދަގުލެއް ހަނާއަށް ވިއެވެ. އަނިލްގެ ތަޖުރިބާކާރު ލޮލަށް އެ މަންޒަރު ފެނުނެވެ. ކޮޓަރި ވަށައިގެން ހިނގާލުމަށް ފަހު، އެނދު ކައިރީގައި ހުރި ގޮނޑީގައި އަނިލް އިށީނެވެ. ހަނާއަށް ސަލާން ގޮވައިލިއެވެ. ހަނާ ސަލާން ބަލައިގަތެވެ.\n"ކިހިނެއް؟" އަނިލް ސުވާލުކުރިއެވެ.\n"ރަނގަޅު!" ވަރަށް ހަމަޖެހިލައިފައި ހަނާ ބުންޏެވެ.\nކޮޓަރީގެ މާހައުލަށް އެ ވަގުތު ކުއްލި ލޮޅުމެއްއެރިކަން އަނިލްއަށް އިހުސާސްކުރެވުނެވެ. އަނިލް އިނީ އެ ކަމަށް އުންމީދުކޮށްގެންނެވެ.\n"އެހެން އިންސާނުންނާ ތި ފެންނަ މީހާޔާ ހުރި ތަފާތަކީ ކޮބާ؟" ދަބަހުން އަންގި ނަގައި އަތަށް ލައްވަމުން އަނިލް ބުންޏެވެ.\nހަނާ ވިސްނައިލިއެވެ. އަދި ތަފާތުކުރެވޭ ހަމައެކަނި ސިފަ ކިޔައިދިނެވެ.\n"އެހެން މީހުންނަށް އޭނަ ނުފެންނާތީ މައްސަލައަކީ،" އެ ފަހަރު ވެސް ހަނާ ޖަވާބުދިނީ ވަރަށް ހަމަޖެހިލައިފައެވެ. "އެހެން ވެގެން ނުވާނެއްނު!"\n"ތިއޮތީ ވެފައެއްނު!" ހަނާގެ ކަޅިރަވަޔަށް ނަޒަރުހުއްޓައިލައިގެން އިނދެ އަނިލް ބުންޏެވެ. "އަހަރެން ވެސް ކުރިއަކުން އަޑެއް ނާހަން ރޯމާ ދުވާލު އެ ކަހަލަ އެއްޗެހި ފެންނަކަމަކަށް. ތި ދައްތަޔާ، ހޯނާ ވެސް ހަމައެކަނި ހަނާއަށް ދޯ ފެންނަނީ؟"\n"އެ ވެދާނެތަ ޖިންނިއަކަށް؟" ރިޒްވާން ސުވާލުކުރިއެވެ.


Naraka Akee Vaa Thanekeve.. - Vaguthu\nމުސްލިމުން ޤަބޫލުކުރާގޮތުގައި ނަރަކައަކީ ވާތަނެކެވެ. އެއީ ހުރިހާ އަހުލުއް ސުންނަތް ޖަމާޢަތުގެ އަޤީދާއެވެ. އެންމެފަހުގެ މާތްރަސޫލާ އަދި ނަބިއްޔާ މުޙައްމަދު ޞައްލަﷲ ޢަލައިހި ވަސައްލަމަގެ އަޞްޙާބު ބޭކަލުންނާއި އެބޭކަލުންނަށް ތަބާވެވަޑައިގެންނެވި ތާބިޢީ ބޭކަލުންނާއި ޙަދީޘް ޢިލްމުވެރިންނާއި ފިޤުހުއިލްމުވެރިންގެ ހުރިހާ އަހުލުއް ސުންނަތުގެ ހުރިހާ ބަޔެއްވެސް ޤަބޫލުކުރަނީ މިގޮތަށެވެ.\nމިގޮތަށް ޤަބޫލުކުރާ ކުރުން ބިނާވެފައިއޮތީ މިބަޔާންކުރެވޭ ގޮތްތަކުންނެވެ.\nރަސޫލާ މުޙައްމަދު ޞައްލަﷲ ޢަލައިހި ވަސައްލަމަގެ ސުންނަތް\nއަދި ކުރީގެ ރަސޫލު ބޭކަލުންގެ ބަސްފުޅުތަކުން\nހުރިހާ ރަސޫލުބޭކަލުންނާއި ނަބީބޭކަލުންވެސް އެބޭކަލުން އެބަޔެއްގެ ގާތަށް ފޮނުއްވުނު މީހުންގެ ގާތަށް ގޮވާލެއްވީ ﷲގެ މަގަށާއި އަދި ބަޔާންކޮށްދެއްވައި އިންޒާރުދެއްވީ ނަރަކައިގެ އަލިފާނާއި މެދުގައެވެ.\nކީރިތި ޤުރުއާނުގައި ﷲ ސުބުޙަނާހޫ ވަތަޢާލާ ވަނީ އެތައްފަހަރެއްގައި އެތައްތަނެއްގައި ނަރަކައިގެ ވާހަކަބަޔާންކުރައްވާފައެވެ. ވަރަށް ގިނަ އާޔަތްތަކުގައި މިކަން ބަޔާންކުރައްވާފައިވެއެވެ. އަދި މާތްނަބިއްޔާގެ ދޫފުޅުންވެސް ވަނީ މިކަން ބަޔާންކޮށްދެއްވައި އަންގަވާފައެވެ.\nفَاتَّقُوا النَّارَ الَّتِي وَقُودُهَا النَّاسُ وَالْحِجَارَ‌ةُ ۖ أُعِدَّتْ لِلْكَافِرِ‌ينَ ﴿٢٤﴾ ސޫރަތުލް ބަޤަރާ\nދެންފަހެ ނަރަކައަށް ބިރުވެތިވާހުށިކަމެވެ. އެނަރަކައަކީ އެނަރަކައިގެ ދަރުކަމުގައި މީސްތަކުންނާއި އަދި ހިލަވާ ނަރަކައެވެ. އެއީ ކާފަރުންނަށް ތައްޔާރުކުރެވިފައިވާ ޖަހައްނަމައެވެ.\nއަދިވެސް ﷲ ޢައްޖަ ވަޖައްލަ ވަޙީކުރައްވައެވެ.\nإِنَّا أَعْتَدْنَا لِلظَّالِمِينَ نَارً‌ا أَحَاطَ بِهِمْ سُرَ‌ادِقُهَا ۚ ﴿٢٩﴾ ސޫރަތުލް ކަހަފް\nހަމަކަށަވަރުން ތިމަންއިލާހު އަނިޔާވެރިންނަށް(އެބަހީ: މުޝްރިކުންނާއި ފާފަވެރިންނަށް) އެތަނުގެ ފާރުތައް އެބައިމީހުންގެ ވަށާލާފައިވާ ނަރަކަ އުފެއްދެވީމެވެ.\nއަދިވެސް ﷲ ތަބާރަކަ ވަތަޢާލާ ވަޙީކުރައްވައެވެ.\nوَأَعَدَّ لَهُمْ جَهَنَّمَ ۖ وَسَاءَتْ مَصِيرً‌ا ﴿٦﴾ ސޫރަތުލް ފަތަޙަ\nއަދި ޖަހައްނަމަ އެބައިމީހުންނަށް ވަނީ ތައްޔާރުކުރެވިފައެވެ. އަދި ފަހު މަންޒިލެއްގެ ގޮތުގައި އެމަންޒިލުގެ ހުރިނުބައިކަމާއެވެ."\nبَلْ كَذَّبُوا بِالسَّاعَةِ ۖ وَأَعْتَدْنَا لِمَن كَذَّبَ بِالسَّاعَةِ سَعِيرً‌ا ﴿١١﴾\nއަދި އެބައިމީހުން ޤިޔާމަތްދުވަސް ދޮގުކުރިއެވެ. އަދި ޤިޔާމަތްދުވަސް ދޮގުކުރި މީހުންނަށް އަނދައަނދައި ހުޅުގަނޑުދިހުން އަރާ އަލިފާންގަނޑު ތައްޔާރުކުރެއްވީމެވެ.\nކީރިތިޤުރުއާނުގައި އެތައްއެތައް ތަނެއްގައި ﷲ ތަބާރަކަވަތަޢާލާ ވަނީ ނަރަކަވާ ކަމަށް ދަލީލުކުރާ އެތައްއެތައް އާޔަތެއް އަންގަވައި ބަޔާންކޮށްދެއްވާފައެވެ. މަތީގައިވާ އާޔަތްތަކުން އެއާޔަތްތައް ތެދުކުރާ މީސްތަކުންނަށް އެއްވެސް ޝައްކެއްނެތި މިކަން ބަޔާންވެ ހިނގައްޖެއެވެ.\nހަމައެފަދައިން ކީރިތިމާތް ރަސޫލާ މުޙައްމަދު ޞައްލަﷲ ޢަލައިހި ވަސައްލަމަގެ ސުންނަތުންވެސް އެތައްޙަދީޘްބަސްފުޅުތަތަކުން އެކަމަށް ދަލީލުކުރެއެވެ.\n(واطلعت في النار فرأيت أكثر أهليها النساء) (صحيح الجامع)\nއަދި ތިމަންކަލޭގެފާނު ނަރަކައަށް ބައްލަވާ ލެއްވީމެވެ. އަދި އެތަނުގެ އަހުލުވެރިންގެ ތެރެއިން އެންމެ ގިނަބަޔެއްކަމުގައި ފެނުނީ އަންހެނުންނެވެ.\nމިޙަދީޘް ބަސްފުޅުން ރަސޫލުﷲ ޞައްލަﷲ ޢަލައިހި ވަސައްލަމަގެ ޒަމާނުގައިވެސް ނަރަކަވާކަމަށް ދަލީލުކޮށްދެއެވެ.\nއަދިވެސް ރިވާކުރެވިފައިވާ ޞައްޙަ ޙަދީޘެއްގައިވެއެވެ.\n(الحمى من فيح جحنم, فأبردوها بالماء) (صحيح الجامع)\nހުންވަނީ ނަރަކައިގެ އަލިފާންގަނޑުން އަރާ ހޫނުންނެވެ. ވީމާ ތިޔަބައިމީހުން (އެހުން) ފެނުން ފިނިކުރާށެވެ. (އެބަހީ ފަރުވާކުރާށެވެ.)\nއަދިވެސް އެތައް އެތައް ޙަދީޘެއްގައި މިކަމަށް ދަލީލުކުރާ ޙަދީޘްތައް ވެއެވެ.\nޝައިޚު ވަލިޔުﷲ އައްދަހްލާވީ އެކަލޭގެފާނުގެ ފޮތްކަމަށްވާ ޢަޤާއިދުގައި ލިޔުއްވާފައިވެއެވެ.\n"ސުވަރުގެޔާއި އަދި ނަރަކައަކީ ހަޤީޤަތެކެވެ. އެއީ އުފެއްދެވިފައިވާ ދެ މަޚުލޫޤެވެ. އަދި ޤިޔާމަތްދުވަސްއަންނަންދެން(އެބަހީ: މިހާރުވެސް އެދެތަން އުފެދިފައިވެއެވެ.) އެދެތަނަކީ ހުންނަދެތަނެވެ. އެއީ އަބަދަށް ވާ ދެތަނެވެ."\nޢަޤީދާގެ މައްސަލަތަކާއި ބެހޭގޮތުން ލިޔެފައިވާ ފޮތްތަކުގައި މިމައްސަލައިގައި ވަރަށް ގިނަ ފޮތްތަށް ފެންނާނެއެވެ.\nމެއި 1, 2020 11:42\nފެށުން ރަަގަޅެއްނޫން! އެހެނީ މުސްލިމުން ފިޔަވައި ޔަހޫދީންނާއި ނަޞާރާއިންވެސް ނަރަަކަ ވާކަމަށް ޤަބޫލު ކުރޭ! އެކަން ޤުރްއާނުންވެސް އެނގޭ!


STO Heyo bodu badhalakaa Dhimaa ah\nޑިޖިޓަލް ދުނިޔޭގައި އެސްޓީއޯ ހެޔޮ ބަދަލަކާ ދިމާއަށް\nއެސްޓީއޯއިން ޑިޖިޓަލް ބޭންކިން ހިދުމަތަށް ހުށަހެޅުމަށްފަހު އެމްޑީ ހުސެއިން އަމްރު އަދި މެނޭޖުމަންޓުގެ އިސް ބޭފުޅުން މަޑުކޮށްލައިގެން -- ފޮޓޯ: އަވަސް\nސަރުކާރުގެ ގިނަ ކުންފުނިތައް ހިންގަނީ ގެއްލުމުގަ އެވެ. ސަރުކާރު ކުންފުނިތަކުގެ ތެރެއިން ފައިދާގައި ހިންގަނީ ނިސްބަތުން މަދު ކުންފުންޏެވެ. މީގެ އެއް ކުންފުންޏަކީ ސަރުކާރުގެ އެންމެ ބޮޑު ކުންފުނި އެސްޓީއޯ އެވެ. އެ ކުންފުނީގެ ވޭތުވެދިޔަ ދެ އަހަރުގެ މާލީ ރިޕޯޓް ހާވާލާއިރު ފެންނަނީ ކުންފުނީގެ ހިންގުމަށް ބޮޑު ބަދަލުތަކެއް ގެންނަމުންދާ ތަނެވެ. ހާއްސަކޮށް ހިންގުމުގެ ހަރަދު ކުޑަކޮށް ބައެއް ދިމަދިމާލުން "ބޭކާރު" ހަރަދުތައް ކުޑަކޮށް ފައިދާ ހޯދަމުންދާ ތަނެވެ. މި ހަރަދު ކުޑަ ކުރިނަމަވެސް އެންމެ ބޮޑު އެއް އުފަލެއް ލިބެނީ އެ ކުންފުނީގެ މުވައްޒަފުންނަށެވެ. ބޭކާރު ހަރަދު ކަނޑާލިނަމަވެސް އެ ކުދިންގެ ޖީބަށް އެނގުންވިޔަކަނުދެ އެވެ.\n"މި ކުންފުނިވާނެ އެހެން ސަރުކާރު ކުންފުނިތަކާ ބަލާއިރު ހަރަދު ކުޑަ ކުރިނަމަވެސް މުވައްޒަފުންނަށް ބުރައެއް ނުގެންނަ ކުންފުންޏަކަށް،" އެސްޓީއޯގެ އޮފިޝަލަކު ވިދާޅުވި އެވެ.\nއެސްޓީއޯގައި 2000 އެއްހާ މުވައްޒަފުން މަސައްކަތް ކުރާއިރު މި "ޕެންޑެމިކް" ގެ މެދުތެރޭގައި ވެސް އެ ކުންފުންޏަށް ލިބުނު އެންމެ ބޮޑު ހިތްހަމަ ޖެހުމަކީ މުވައްޒަފުން ކުރި ބުރަ މަސައްކަތްތަކާއެކު ކާމިޔާބުކަމާއެކު ގިނަ މަސައްކަތް ތަކެއް ކުރުމެވެ. މި ބަލީގެ އެންމެ ނުރައްކާތެރި ވަގުތުގައި ވެސް އެންމެ ކުރީ ސަފުގައި އެ ކުންފުނީގެ މުވައްޒަފުން ތިބީ މެނޭޖުމަންޓުން ދިން އިތުބާރުންނެވެ. ހާއްސަކޮށް މި ހުރިހާކަމެއް ހިންގައިގެން ހިނގާގޮތް އެމްޑީ ހުސެއިން އަމްރު ދިޔައީ ވަރަށް ގާތުން ބައްލަވަމުންނެވެ. ރާއްޖެ އަށް ކާޑު ލިބުނުން ދަތިވިވަގުތު ކާޑު މެނޭޖު ކުރުމުގައި އެ ކުންފުނިން ގެންގުޅުނު "އުކުޅު" ވީ ދިވެހި ގިނަ ބަޔަކަށް މި ކަމުން ބުރައެއް ނުލިބުނު އެއް ސަބަބަށެވެ.\nއެންމެ ދަތީގައި، ފައިދާ ނެރުނު\nއެސްޓީއޯ ސުޕަމާކެޓަށް ވަންނަ މީހަކުގެ ޓެމްޕަރޭޗަރު ޗެކް ކުރަނީ -- އަވަސް ފޮޓޯ\nސަރުކާރުގެ 81 ޕަސެންޓާއި އާއްމުންގެ 18 ޕަސެންޓް ހިއްސާވާ އެސްޓިއޯގެ 2019 ވަނަ އަހަރުގެ މާލީ ރިޕޯޓް ހާވާއިރު ފެންނަ އެއް ހަގީގަތަކީ ކުންފުނީގެ މިހާރުގެ މެނޭޖުމަންޓުން ގެންނަ ބަދަލުތައް ރަނގަޅަށް "ވޯކް" ކުރަމުންދާ ތަނެވެ. އެ އަހަރު ބޮޑު ފައިދާއެއް ވެފައިވާއިރު މިދިޔަ ކޮވިޑުގެ ތަދުމަޑު އަހަރުވެސް އެ ކުންފުނި ނިންމައިލީ ފައިދާގަ އެވެ. އެ ކުންފުންޏަށް 2020 ވަނަ އަހަރުގެ ފަހު ކުއާޓަރުގައި ޖުމްލަ ފައިދާގެ ގޮތުގައި ވަނީ 378 މިލިއަން ރުފިޔާ ލިބިފައިވެ އެވެ. މިވަރުގެ ފައިދާއެއް އެ ކުންފުނިން ހޯދިއިރު އެސްޓީއޯއިން ވަނީ ސްޓްރެޓިޖިކަލީ ވިސްނައިގެން ފެށި ޝިޕިން ވިޔަފާރި އަށް ވެސް ވަދެފަ އެވެ. މީގެ ނަތީޖާއަކަށްވީ ކޮވިޑް-19 ގެ ތެރޭގައި ދުނިޔޭގެ ޝިޕިން އަށް ބުރަ ބޮޑު ވެގެން ދިޔައިރު ރާއްޖެއަށް ބޭނުންވާ މުހިންމު ސާމާނު ގެންނަން ފަސޭހަ ވެގެން ދިއުމެވެ.\nކުދި ވިޔަފާރި ތަކަށް ފުރުސަތު ދިނުން\nއެސްޓީއޯއިން ދަނޑުވެރިންގެ ތަކެތި ގަންނަން މާލޭގައި ހަދާފައިވާ އެގްރިސެންޓަރު -- ފޮޓޯ: އަވަސް\nސަރުކާރުން ވިޔަފާރި ކުރުމަކީ ރައްޔިތުންގެ ބޮޑު ޝަކުވާ އެކެވެ. ހާއްސަކޮށް ސަރުކާރުގެ މައި ކުންފުނި އެސްޓީއޯ އިން މީގެ ކުރިން ދިޔައީ ކުދި އަދި މެދުފަންތީގެ ގިނަ ވިޔަފާރިތަކުގައި ހަރަކާތްތެރިވަމުންނެވެ. މިހެންވުމުން އަމިއްލަ ގިނަ ވިޔަފާރިއަކަށް ދަތި ވެގެން ދިޔަ އެވެ. ނަމަވެސް އާ މެނޭޖުމަންޓުން ގެނެސްފައިވާ އެއް ބަދަލަކީ ކުދި ވިޔަފާރިން އެސްޓީއޯ ފޭއަށް ޖެހިލުމެވެ. އެ ބަދަލާއެކު އެ ކުންފުނީގައި ހުރި ބައެއް ފެސިލިޓީތަށް ބިޑްކޮށްގެން އެހެން ވިޔަފާރިތަކަށް ބޭނުން ކުރަން ވަނީ ފުރުސަތު ދީފަ އެވެ.\nއެސްޓީއޯ ސުޕަ މާކެޓުގައި ހުރި ބިޔަ ފްރީޒަރުތައް ވެސް ވަނީ ކުދި ވިޔަފާރިތަކުން ހިންގާ ގޮތަށް ދޫކޮށްލާފަ އެވެ. މިހާރު އެ ފިހާރާގައި ވިއްކާ މުދަލުގެ 90 ޕަސެންޓަކީ އެހެން ވިޔަފާރިތަކުގެ ތަކެއްޗެވެ. މީގެ އިތުރުން ދިވެހި އުފެއްދުންތަކަށް ހިތްވަރު ދިނުމުގެ ގޮތުން "ލޯކަލް ޕްރޮޑަކްޓް" އަށް ހާއްސަ ކޯނާއެއް ވެސް ސުޕަމާކެޓުގައި ދަނީ ހިންގަމުންނެވެ. މީގެ އިތުރުން އެސްޓީއޯއިން ވިއްކާ ކުލައިގެ ހިދުމަތާއެކު ދޭ ކުލަ ލައިދިނުން ވެސް މިހާރު ވަނީ އައުޓްސޯސްކޮށް އެހެން ކުޑަ ވިޔަފާރިއަކަށް ހަވާލުކޮށްފަ އެވެ. މިހުރިހާކަމެއްގެ މައިގަނޑު ސަބަބަކީ އެ ކުންފުނި އާއްމު ރައްޔިތުންގެ ވިޔަފާރިން ނުކުތުމެވެ.\nމި ވިޔަފާރީގެ އިތުރުން ދިވެހި ދަނޑުވެރިންނަށް ކުރިމަތިވެފައިވާ މާކެޓު ނުލިބުމު މައްސަލަ ހައްލު ކުރަން ވެސް އެ ކުންފުނިން ވަނީ ފިޔަވަޅުތަކެއް އަޅާފަ އެވެ. "އެގްރި ސެންޓަރު" ގެ ނަމުގައި ސެންޓަރެއް ހަދައި ދިވެހި ދަނޑުވެރިންގެ ތަކެތި ދަނީ ގަނެ މާކެޓު ކުރަމުންނެވެ. މިކަމުގެ ސަބަބުން ދަނޑުވެރިންނަށް ވަގުތުން އާމްދަނީ ލިބި މި ތަކެތި ތާޒާ ކަންމަތީ ބާޒާރަށް ނެރެން މަގު ފަހި ވެގެންދެ އެވެ.\nޑިޖިޓަލް ބޭންކިން؛ މުސްތަގުބަލް\nމިއީ "އިނގިލީގެ ކުރިން ފައިސާ" ދައްކާ ޒަމާނެވެ. އަތުގައި އޮންނަ ކުޑަ ފޯނުގެ އެންމެ ބަޓަނަކަށް ފިއްތާލައިގެން ފަސޭހަކަމާއެކު ފައިސާ ދައްކާލަން ދުނިޔޭގެ ގިނަ ގައުމުތަކުގައި ފުރުސަތު ލިބެ އެވެ. ރާއްޖެ ވެސް ގައުމީ ޕޭމަންޓް ސިސްޓަމަކާ ދިމާލަށްދާއިރު އެ ފުރުސަތު ފަހިވާނެ އެވެ. އެހެންވެ އެކަމަށް އެސްޓީއޯ އިން މިވަނީ ދުރާލާ ތައްޔާރު ވެފަ އެވެ. އެ ކުންފުނިން މުޅިންއާ ވިޔަފާރިއެއްގެ ގޮތުގައި "ޑިޖިޓަލް ބޭންކިން" ގެ ތެރެއަށް ނުކުންނަން ދަނީ ތައްޔާރު ވަމުންނެވެ.\nއެސްޓީއޯގެ މެނޭޖިން ޑިރެކްޓަރު ހުސެއިން އަމްރު ވިދާޅުވި ގޮތުގައި މި ނިޒާމާއެކު އެކައުންޓް ހުޅުވަން މީހަކު ކައިރިއަށް ނުގޮސް ފަސް މިނިޓުތެރޭގައި އެކައުންޓު ހުޅުވޭނެ އެވެ.\n"މި ބޭންކުގައި ފަސް މިނެޓްތެރޭ އަމިއްލައަށް އެކައުންޓު ހުޅުވާލެވޭނެ، 60 ސިކުންތެއްގެ ތެރޭގައި ލޯނަށް އެޕްލައިކޮށްފައި ލޯން ބޭންކު އެކައުންޓަށް ޖަމާވާނެ. މީގަ އެންމެ ބޮޑު ކަމަކީ އަމިއްލަ އަށް ފައިނޭންސް މެނޭޖްކުރެވުން، ބޭންކަކަށް ދާން ނުޖެހި ހުރިހާ ކަމެއް ވެސް އަމިއްލަ އަށް ކުރެވުން،" އަމްރު ވިދާޅުވި އެވެ.\nމި ހެޔޮބަދަލާއި އާ ވިޔަފާރިއާއެކު އެ ކުންފުނީގެ އަމާޒަކީ ކުރިމަގުގައި މި ދާއިރާއިން ކުރިއަށް ދިއުމެވެ. މިހާތަނަށް ހަމައެކަނި ތެލާއި ބޭސް ވިއްކަން މަޝްހޫރު ކުންފުނިން ބޭންކިންގެ ޑިޖިޓަލް ކުޑަދޮރު ހުޅުވައި މި ދޮރުން ވަންނަން ވިސްނުމަކީ ވެސް އާ މެނޭޖުމަންޓުން ކުރިއަށް ދިއުމުގެ "ވިޝަން" އޮތްވަރު އަންގައިދޭ ހެއްޔެކެވެ. މީގެން އެނގެނީ އެސްޓީއޯގެ މިޝްރާބު މިހާރު ހުރީ އެސްޓީއޯ ހެޔޮ ބަދަލަކާ ދިމާލަށް ކަމެވެ.


Nafsaanee bayyaa dhekolhah Deepika ge ehee eh | Mihaaru\nނަފްސާނީ ބައްޔާ ދެކޮޅަށް ދީޕިކާގެ އެހީއެއް\n26 ޖޫން 2020 - 08:41\nބޮލީވުޑްގެ ބަތަލާ ދީޕިކާ ޕަދްކޯން އަކީ ނަފުސާނީ މައްސަލަތަކަށް މީހުން ހޭލުންތެރިކޮށް، އެކަމަށް އެހީވެދޭން ފައުންޑޭޝަނެއް ވެސް ހިންގަމުން އަންނަ ބަތަލާއެކެވެ. މީގެ ފަސް އަހަރު ކުރިން ޑިޕްރެޝަނުގެ ތެރޭގައި އުޅެން ޖެހި ތަޖުރިބާކުރަން ޖެހުނު ކަންކަމުން ކުރިމަތިވި ވޭންތައް އޭނާ އަށް ވަރަށް ރަނގަޅަށް އެނގެ އެވެ. އެއާ އޭނާ އާންމުންނާ ހަމަ އަށް ގެނެސްދިނީ އެހީ ހޯދޭނެ ފައުންޑޭޝަނެކެވެ. އެއީ "ލިވް، ލަވް، ލާފް" އެވެ.\nދީޕިކާ ބުނަނީ މެންޓަލް ހެލްތުގެ ވާހަކަ ސިއްރުނުކޮށް ދައްކާށޭ އެވެ. އެހީ ހޯދާށޭ އެވެ.\nމި ވާހަކަ އޭނާ މިހާރު ވަނީ ބޮލީވުޑްގެ ޒުވާން އެކްޓަރު ސުޝާންތު ސިންގް ރާޖްޕޫތު ޑިޕްރެޝަނުގެ ތެރޭގައި އުޅެ، އަމިއްލަ އަށް މަރުވި ހާދިސާ އަށް ފަހު އިތުރަށް ދައްކަން ފަށައިފަ އެވެ. ދީޕިކާ ކޮށްފައިވާ ޓްވީޓްތަކެއްގައި އޭނާ ބުނަނީ މެންޓަލް ހެލްތަކީ ވެސް ކެންސަރާއި ހަކުރުބަލި ފަދަ ބައްޔެއް ކަމަށެވެ. އަދި މިކަމަށް ފަރުވާ ވެސް ހޯދޭނެ ކަމަށް ބުންޏެވެ.\nސުޝާންތު ދަންޖެހިގެން މަރުވި ހާދިސާ އަށް އަމާޒުކޮށް، ތަޖުރިބާކާރު ޑޮކްޓަރުންތަކެއްގެ އެހީގައި ދީޕިކާ ވަނީ އެ މައްސަލައާ ބެހޭ މުހިއްމު ވާހަކަތަކެއް ތިލަކޮށް ދީފަ އެވެ. މިއީ އޭގެ ވީޑިއޯ އެވެ. މި ވީޑިއޯގައި ދީޕީކާއާ އެކު ބައިވެރި ވަނީ ޑރ. ޝާމް ބަޓާއި ޑރ. ސުމިތުރާ ޕަތާރޭ އެވެ.\n#ސުއިސައިޑްޕްރިވެންޝަން ގެ ނަމުގައި ދީޕިކާ ފެށި މި ކެމްޕޭނަކީ އަމިއްލަ އަށް ފުރާނަ ދުއްވައިލަން ހުއްޓުމަކަށް ގެންނަން ފެށި މަސައްކަތެކެވެ. އޭނާއާ އެކު ދެ ޑޮކްޓަރަކު މި ދައްކާ ވާހަކަ އަޑު އަހާލަމާ ހިނގާށެވެ. ހަމަ ޔަގީނުން ވެސް މުހިއްމު ވާހަކަތަކެއް އެނގިގެންދާނެ އެވެ.\nއަމިއްލަ އަށް މަރުވުން ފަދަ ގޯސް ނިންމުމެއް މީހަކު ނިންމާނީ ކަންކަން ވަރަށް ބޮޑަށް ގޯސްވުމުންނެވެ. އެހެންވެ މުހިއްމު ކަމަކީ އެހީ ހޯދުމެވެ. އަމިއްލަ ނަފުސު ކުރިމަތިލާން ޖެހިފައިވާ ކަންކަމުގެ ވާހަކަ ހިއްސާކުރުމެވެ. އެއީ ރައްޓެއްސެއް، އާއިލާ މީހެއް ނުވަތަ ކައުސެލަރެއް ނުވަތަ ޑޮކްޓަރަކަށް ހިއްސާކުރުން ކަމަށް ވެސް ވިޔަސް ތަޖުރިބާކާރުން ދޭ އިރުޝާދަކީ ހާލަތު ހިއްސާކުރުމެވެ.\nއިތުރު ލިޔުންތައް ބޮލީވުޑް އަމިއްލައަށް މަރުވުން ޑިޕްރެޝަން ދީޕިކާ މެންޓަލް ހެލްތް\n"ރަނގަޅަށް ކާން ނުލިބި އެތައް އަހަރަކު އުޅުނިން"\nނަފްސާނީ މައްސަލަތަކުގެ ވާހަކަ ދައްކަން ޖެހޭ: ދީޕިކާ


ފޭސްބުކް އެކައުންޓު ހެކް ކުރުން އާންމު ވަނީ. ދެން ހަދާނީ ކިހިނެއް؟\nމިހާރަކަށް އައިސް ވަރަށް ގިނައިން، އެތައް ބައެއްގެ ފޭސްބުކް އެކައުންޓު ހެކްކޮށްގެން އެކި މީހުންނަށްެ މެސެޖުކޮށް، ފައިސާ ހޯދުމުގެ ވާހަކަ އަޑު އިވޭތީ، މި ޕޯސްޓު މި ޚާއްޞަކޮށްލަނީ އެކަމަށެވެ.\nމައްސަލަ ވަރަށް ސާފެވެ. ގިނަ ފަހަރު ކޮންމެވެސް ލިންކަކަށް ފިތާލެވުމުން އަންނަ ޕޭޖުގައި ޔޫސަރނޭމާއި ޕާސްވޯޑު ޖަހާލެވެނީއެވެ. އެއީ ފޭސްބުކްގެ ޕޭޖަކާ ވައްތަރު ވުމުން، ލިންކުގެ އެޑްރެސްވެސް ބަލާނުލައި މި ކުރެވޭ ކަމަކުން އެކައުންޓުގެ ތަޅުދަނޑި މި ދެވެނީ ވަގުންނަށެވެ. އެކަން ރޭކާ މި ލަނީ ވާނެ ހައެއްޗެއް ވުމަށްފަހުއެވެ. މިކަން މި ނޫން ގޮތްގޮތަށްވެސް ކުރެއެވެ. ޙައްލުވެސް ވަރަށް ފަސޭހައެވެ. ކުޑަކުޑަ ކަމެއް ކޮށްލައިގެން، މަކަރުވެރިއެއްގެ އަތްމައްޗަށް ޕާސްވޯޑު އެރިޔަސް ތިބާގެ ހުއްދަ ނެތި އެކައުންޓަށް ނުވަދެވޭ ގޮތް ހެދިދާނެއެވެ.\nމިކަން ކުރާ ގޮތަކީ، ރަނގަޅު ޕާސްވޯޑު ޖަހައިގެން ތިބާގެ އެކައުންޓަށް ވަންނަން މަސައްކަަތްކުރާ ބްރައުޒަރ ނުވަތަ ވަސީލަތަކީ ތިބާ ނުދަންނަ، ނުވަތަ ކުރިން ހުއްދަ ދީފައި ނުވާ ވަސީލަތެއްނަމަ، ލޮގިން ކުރެވުމުގެ ކުރިން ތިބާ ގާތުން އިތުރު ހުއްދައެއް ހޯދަންޖެހޭގޮތް ހެދުމެވެ. އާދެ، މަލްޓި ފެކްޓަރ އޯތެންޓިކޭޝަން، ނުވަތަ ޓޫ ފެކްޓަރ އޯތެންޓިކޭޝަން ސެޓްކޮށްލުމެވެ.\nމިކަމަށް ނަގާނީ ހިނދުކޮޅެކެވެ. ގިނަވެގެން5ވަރަކަށް މިނިޓެވެ.\nއެސްއެމްއެސް އަންނަ ގޮތަށް ޓޫ ފެކްޓަރ އޯތެންޓިކޭޝަން ސެޓްކޮށްލުމުން، ނުދަންނަ މީހަކު ތިބާގެ އެކައުންޓުގެ އަސްލު ޕާސްވޯޑު ހޯދައިގެން ވަންނަން އުޅުނަސް، އެސްއެމްއެސްގެ ޒަރީއާއިން ތިޔަ ފޯނަށް އަންނަ ކޯޑު ޖަހައިގެން ނޫނީ ތިޔަ އެކައުންޓަކަށް إن شاء الله ނުވަދެވޭނެއެވެ.\nއެއްހާސް ބަހުން ނުބުނެވޭ ވާހަކަ އެންމެ ތަސްވީރަކުން ބުނެދޭތީ، ތިބާއާއި އަޅުގަނޑަށް ފަސޭހައަކަށްޓަކައި މި ހިމަނާލަނީ މިކަން ކުރާނެ ގޮތުގެ ސްކްރީންޝޮޓްތަކެވެ. ނޯޓު: އެންމެ ފަހު ސްކްރީންޝޮޓުން ފާހަގަކުރެވޭހެން، އަޅުގަނޑުގެ ފޭސްބުކް އެކައުންޓުގައި ފޯނު ނަންބަރަށް އެސްއެމްއެސް އައުމުގެ އިތުރުން، އޯތެންޓިކޭޝަން އެޕްލިކޭޝަން ވެސް ބޭނުންކުރަމެވެ. އަޅުގަނޑު ބޭނުން ކުރަނީ މައިކްރޯސޮފްޓް އޯތެންޓިކޭޓަރ ކިޔާ އެޕްލިކޭޝަނެވެ. ހަމަ މި ބޭނުން ގޫގުލް އޯތެންޓިކޭޓަރ އިންވެސް ހިފޭނެއެވެ. އީމެއިލްތަކާއި، އެޕްލިކޭޝަންތަކާއި، ޕާސްވޯޑުތަކުގެ ރައްކާތެރިކަންވެސް إن شاء الله ފަސޭހައިން ކަށަވަރު ކޮށްލެއްވޭނެއެވެ.\n( މުޙައްމަދު މުޒައްފަރު ލިޔުއްވާފައިވާ ލިޔުއްވުމެއް އެއިގެ އަސްލާއި އެއްގޮތަށެވެ.)


Penalty ah nuvi sababu saafu kohdhean jehey: Guardiola\nލިވަޕޫލާއި މެންޗެސްޓާ ސިޓީ ކުޅުނު މެޗުގައި، ލިވަޕޫލްގެ ޕެނަލްޓީ އޭރިއާ ތެރެއިން ޑިފެންޑަރު ޓްރެންޓް އެލެކްސެންޑާ އާނޯލްޑް އަތުގައި ބޯޅަ ޖެހުމުން އެއީ ޕެނަލްޓީއަކަށް ނުވި ސަބަބު ސާފުކޮށް ދޭން ޕްރޮފެޝަނަލް ގޭމްގެ މެޗު އޮފިޝަލް ލިމިޓެޑްގެ ވެރިޔާ މައިކް ރިލޭއަށް މެންޗެސްޓާ ސިޓީގެ ކޯޗް ޕެޕް ގާޑިއޯލާ ގޮވާލައިފި އެވެ.\nލިވަޕޫލާ ދެކޮޅަށް ސިޓީ ރޭ ކުޅުނު މެޗުން ބަލިވީ 3-1 ންނެވެ. ލިވަޕޫލްގެ ފުރަތަމަ ލަނޑު ފަބިއާނޯ ޖެހުމުގެ 25 ސިކުންތު ކުރިން އެ ޓީމުގެ ޕެނަލްޓީ އޭރިއާ ތެރެއިން އެލެކްސެންޑާ އާނޯލްޑް އަތުގައި ބޯޅައިން ޖެހުނެވެ. އެކަން ސާފްކޮށް ވީޑިއޯ ރިޕްލައިން ވެސް ދެއްކި އެވެ. ސިޓީގެ ކުޅުންތެރިން އެކަމާ އެޕީލް ކުރުމުން ވެސް މެޗުގެ ރެފްރީ މައިކަލް އޮލިވާ ނިންމީ ފަބިއާނޯ ޖެހި ގޯލް ބަލައި ގަންނަން ނުޖެހޭ ސަބަބެއް ނެތް ކަމަށެވެ.\nފަބިއާނޯއަށް އޭރިއާގެ ބޭރުން ލިބުނު ބޯޅަ އުންޑައެއްހެން ފޮނުވާލީ ގޯލްގެ ކަނަށެވެ. ލިވަޕޫލްގެ ދެ ވަނަ ލަނޑު މެޗުގެ 13 ވަނަ މިނެޓްގައި އެންޑްރޭ ރޮބަޓްސަން ނަގައިދިން ބޯޅަ ގޯލްގެ ކަނަށް ވައްދާލައިގެން ކާމިޔާބު ކުރީ މުހައްމަދު ސަލާހް އެވެ. ލިވަޕޫލްގެ ތިން ވަނަ ލަނޑު މެޗުގެ 51 ވަނަ މިނެޓްގައި ސެޑިއޯ މާނޭ ކާމިޔާބު ކުރީ ޖޯޑަން ހެންޑަސަން ނަގައިދިން ބޯޅަ ބޮލުން ފޮނުވާލައިގެންނެވެ.\nމެޗަށް ފަހު ވާހަކަ ދައްކަމުން ސިޓީގެ ކޯޗް ގާޑިއޯލާ ބުނީ އޭނާ ހިތްހަމަ ނުޖެހުނީ އެލެކްސެންޑާ އާނޯލްޑް އަތުގައި ބޯޅަ ޖެހުމުން އެކަމަށް ރެފްރީ އިޝާރާތް ނުކުރުމުން ކަމަށެވެ. އޭނާ ބުނީ ރެފްރީންނަށް ޖެއްސުމަށް އޭނާ ވާހަކަ ނުދައްކާނެ ކަމަށާއި އަދި ރޭގެ މެޗުގެ ހިނގައިދިޔަ ކަންކަން ސޯޝަލް މީޑީއާގައި ވާހަކަ ނުދެއްކުމަށް ކުޅުންތެރިންނަށް ވެސް އަންގާފައި ވާނެ ކަމަށެވެ. އެލެކްސެންޑާ އާނޯލްޑްގެ ޕެނަލްޓީއާ ބެހޭގޮތުން ވާހަކަ ދެއްކުމަށް އެދުމުން ގާޑިއޯލާ ބުނީ އެކަން ރެފްރީންގެ އިސްވެރިޔާގެ ގާތުގައި އެހުމަށެވެ.\n"މައިކް ރިލޭ ގާތުގައި އަހާ އަދި ރެފްރީގެ އެންމެ އިސްވެރިންގެ ގާތުގައި އަހާ، އެކަމާ ބެހޭގޮތުން އަހަންނާ ސުވާލު ނުކުރޭ، މައިކް ރިލޭ އާއި އޭނާގެ މީހުންގެ ގާތުގައި އަހާ، އަހަރެން މިތަނަށް މިއައީ މެޗާ ބެހޭގޮތުން ވާހަކަ ދައްކަން،" މެޗަށް ފަހު މީޑިއާ އާ ވާހަކަ ދައްކަމުން ގާޑިއޯލާ ބުންޏެވެ. "ކޮންމެ ފަހަރަކު ވެސް އަހަންނާ ސުވާލު ކުރެވޭ އެއްދުވަހު އެއީ ޕެނަލްޓީ އެކޭ، ޖެހިގެން އަންނަ ދުވަހު ހަމަ އެފަދަ ހާލަތެއް ޕެނަލްޓީއަކަށް ނުވާންވީ ކީއްވެގެންހޭ، އެމީހުންގެ ގާތުގައި އަހާ، މިދިޔަ ދެ ސީޒަންގައި އަހަރެމެން ލީގް ޗެމްޕިއަންކަން ހޯދީ ގޮތް އަހަރެން ކިޔައިދޭނީ ފަހްރުވެރި ކަމާއެކު."\nމެޗުގައި ސިޓީގެ ލަނޑު ކާމިޔާބު ކުރީ ބެނާޑޯ ސިލްވާ އެވެ. ސިޓީ ވީ ބައްޔާއެކު އެ ޓީމު ވަނީ ހަތަރު ވަނައަށް ވެއްޓިފަ އެވެ. އަދި ލިވަޕޫލާ ދެމެދު އޮތް ޕޮއިންޓްގެ ފަރަގު ނުވަ ޕޮއިންޓަށް ވަނީ ބޮޑު ވެފަ އެވެ. ލިވަޕޫލް އެއް ވަނައިގައި އޮތީ އަށް ޕޮއިންޓްގެ ލީޑަކާ އެކު އެވެ.


BREAKING: Majlis Beyru Binmathee Oshoave Ovegen Jaabir Ihuthijaaju Kuravvanee - Vaguthu\nކޮވިޑްގެ އަދަދުތައް މައްޗަށް - 21 ގަޑިއިރު ކުރިން\nމަޖިލިސް ބޭރު ބިންމަތީ އޮށޯވެ އޮންނަވައިގެން ޖާބިރު އިހްތިޖާޖް ކުރައްވައިފި\n2 މަސް ކުރިން ( އޮގަސްޓް 3, 2021 )\nމަޖިލީހުގެ އިދާރާގެ ދޮރު މަތީ ބިންމަތީގައި ޖާބިރު އޮށޯވެ އޮންނަވަނިކޮށް - ފޮޓޯ: މީސް މީޑިއާ\nރައްޔިތުންގެ މަޖިލީހުގެ އިދާރާގެ ދޮރޯށި ކައިރީ ބިން މަތީ އޮށޯވެ އޮންނަވައިގެން ޑީއާރުޕީގެ ލީޑަރު އަދި ރައްޔިތުންގެ މަޖިލީހުގެ ކާށީދޫ ދާއިރާގެ މެންބަރު އަބްދުﷲ ޖާބިރު އިހުތިޖާޖް ކުރައްވައިފިއެވެ.\nމަޖިލީހުގެ އިދާރާގެ ދޮރޯށި ކުރިމަތީ ބިން މަތީ އޮށޯވެ ޖާބިރު އޮށޯވެ އޮންނަވަނިކޮށް ހުންނަ މަންޒަރު ވީޑިއޯއާއި ފޮޓޯތައް މީސް މީޑިއާގައި އަންނަނީ ދައުރުވަމުންނެވެ.\nއެއިން އެއް ވީޑިއޯއަކުން ޖާބިރުގެ އަނބިކަނބަލުން އަދި ކުރީގެ ބަންޑާރަ ނައިބު ދިޔާނާ ސައީދު ވަޑައިގެން ޖާބިރު ނަންގަވަން މަސައްކަތް ކުރައްވާ މަންޒަރު ވެސް ފެނެއެވެ. އެ ވަގުތުކޮޅު މިއީ ގާނޫނު އަސާސީން ކޮންމެ ރައްޔިތަކަށް ލިބިފައިވާ އިހުޖާޖުގެ ހައްގު ކަމަށް ޖާބިރު ވިދާޅުވެއެވެ.\nމިއީ ރައްޔިތުން ތަމްސީލް ކުރައްވާ ރައްޔިތުންގެ މަޖިލީހުގެ މެންބަރެއް ކަމަށް ޖާބިރު ވިދާޅުވާ އަޑު ވެސް އިވެއެވެ. "މަށެއް މި ތަނުން ނުދާނަން" މިހެން ބުނާ އަޑު ވެސް އެ ވީޑިއޯއިން އިވެއެވެ.\nއޭރު އެ ސަރަހައްދުގައި ހުރި މީހަކު ޖާބިރު ހިޔަލަށް އަންނަން ގޮވާލާ އަޑު އިވޭއިރު، ގައުމުގެ ހާލަތު އޮތީ ހިޔަލުގައި ހަމަޖެހިލައިގެން ތިބެވޭ ހާލަތެއްގައި ނޫން ކަމަށް ޖާބިރު ވިދާޅުވާ އަޑު އިވެއެވެ.\nބައެއް ހަޑި ހުތުރު ބަސްތައް ވެސް ޖާބިރު ވިދާޅުވަމުން ގެންދަވާ އަޑު ވެސް ވީޑިއޯއިން އިވެއެވެ. މަޖިލީހުގެ މެންބަރުން ގާނޫނު އަސާސީއާ ޚިލާފްވެއްޖެ ކަމާއި މެންބަރުން އިސްތިއުފާ ދެއްވަން ޖެހޭ ކަމަށް ވެސް ޖާބިރު ވިދާޅުވެއެވެ.\nއިރުކޮޅެއް ފަހުން ދިޔާނާ ވެސް އެ ތަނުން ހިންގަވާފައި ދުރަށް ވަޑައިގަންނަވާ މަންޒަރު ވީޑިއޯއިން ފެނެއެވެ.\nޖާބިރު ކައިރީ ތާޒާ ފެންފުޅިއެއް ބަހައްޓާފައި އޮތް އިރު އޭނާގެ ފޯނު ވެސް ބިން މަތީ ބާއްވާފައި އޮތް މަންޒަރު ވީޑިއޯއިން ފެނެއެވެ.\nމާ އިރު ތަކެއް ނުވެ ޖާބިރު ވެސް ވަނީ އެ ތަން ދޫކުރައްވައި ވަޑައިގެންފައެވެ. މަޖިލީހުގެ ކުރިމަތީ ޖާބިރު އިހުޖާޖް ކުރަން ނުކުމެވަޑައިގެން ހުންނެވި ކޮން ކަމަކާ ގުޅިގެން ކަމެއް ވެސް އަދި ނޭނގެއެވެ.\nޖާބިރު މަޖިލިސް ކުރިމަތީ އިހްތިޖާޖް ކުރެއްވިއިރު، އޭނާގެ ޕާސްޕޯޓު ވަނީ ސިވިލް ކޯޓުން ނެރުނު އަމުރެއްގެ ދަށުން ހިފަހައްޓައިފައެވެ.\nޖާބިރަކީ ނަވާރަވަނަ ރައްޔިތުންގެ މަޖިލީހުގައި އެންމެ ހަރަކާތްތެރި އެއް މެންބަރެވެ. މަޖިލީހުގެ ރިޔާސަތުން ވެސް ކުރާ ބައެއް ކަންކަމާ ހިތްހަމަނުޖެހިގެން ވަރަށް ގިނައިން އޭނާ އަޑު ގަދަ ކުރައްވާފައި ވެއެވެ. ރިޔާސަތުން ނަން އިއްވައި ތަޅުމުން އެންމެ ގިނައިން ބޭރުކޮށްލި އެއް މެންބަރަކަށް ވެސް ޖާބިރު ވާނެއެވެ.\nޑީއާރުޕީގެ ވެރިކަމެއްގައި ކޮންމެ މީހަކަށް 15 ލައްކަ ރުފިޔާގެ ކްރެޑިޓް ކާޑެއް ލިބޭނެ\nޝާހިދު މިނިސްޓަރުކަމުން ވަކިކުރަން ސުޕްރީމް ކޯޓަށް ދަނީ\nދިވެހި ވިޔަފާރިތަކަށް ސޮވެރިން ގެރެންޓީ ދިނުމުގެ މައްސަލަ ބޭރުކޮށްލައިފި\nއޮގަސްޓް 3, 2021 12:10\nކަންތަކާ ޖެހުނީ. ކޭބަލް ކާރު އަޅަން ހުއްދަ ނުލިބުނީ ކަމަށްވާނީ. ޖޯބިރު\nއޮގަސްޓް 3, 2021 12:32\n2023 ގެ ވެރިކަން ޖާބިރައް.\nއޮގަސްޓް 3, 2021 13:07\nއެއީ ދިޔާނާ. ލޮލް\nއޮގަސްޓް 3, 2021 12:47\nތިހެން އުޅެމުން ވެލިނުކާތި\nހޮނޑާފުށީގައިވެސް އެކުރީ ވައްތަރެއްގެ އިޖްތިހާދެއް ދޮގެއްތޯ\nއޮގަސްޓް 3, 2021 15:24\nޙޮނޑާފުށީގަ ހިއްޕެވި އެއްޗެހި މިއަދު ތަންކޮޅެއް ގިނައިން ހިއްޕެވުނީ ކަމަށްވާނީ . އަޅެ ދިޔާނާވެސް ޖާބެ އެހާލުގަ ހު ރެ ބޭ ރަށް ނުކުތަދީގެން ނުވާނެއެއްނު.\nމިހާ ރު އެންމެނަށްވެސް އެނގުނީ ހަމަހޭވެ ރިކަން ފިލާފަ ހު ރިކަން . އަނެއްކާ ދިޔާނާ ހަމަ ހޭގަބާ!\nއޮގަސްޓް 3, 2021 13:09\nގަމާރުވެގެން އުޅެވޭނޫޅެވޭގޮތް ނޭނގި ހޭބަލިވެ ތެޅިފޮޅޭތީވެސް މިވަނީ އެންމެ ޙަރަކާތްތެރި މެމްބަރަށެވެ. ރާއްޖޭގެ އެންމެ ބޮޑު އެއްކަނޑުގެ މެދުން ގާފަރާ ކަށީދޫ އާ ދެމެދު ކޭވބަލް ކާރުގެ ޚިދުމަތް ދޭން ވާހަކަދެއްކީމާވެސް އެވަރެއްނެތްކަމަށް ޤަބޫލުކުރާމީހުންގެ ސިކުނޑިން އުނިވިބައި ފޫބެއްދުމަށް ރަނގަޅު ކައުންސެލިން ޓީމެއް ޙަރަކާތްތެރިވާން ޖެހިއްޖެ ކަމުގައި އަޅުގަނޑު ދެކެމެވެ.\nއޮގަސްޓް 3, 2021 13:18\nއޭނާ ހުރީ ހަމަހޭގައިތޯ؟ އޭނާ މޮޔަފުޅުވީތޯ؟\nއޮގަސްޓް 3, 2021 13:20\nޖާބިރަކަސް މި ދައްކަނީ ރަނގަޅުވާހަކަ\n"މަޖިލީހުގެ މެންބަރުން ގާނޫނު އަސާސީއާ ޚިލާފްވެއްޖެ ކަމާއި މެންބަރުން އިސްތިއުފާ ދެއްވަން ޖެހޭ ކަމަށް ވެސް ޖާބިރު ވިދާޅުވެއެވެ."\nއޮގަސްޓް 3, 2021 13:30\n2023 ގައި ޔާމީނުއަށް ވެ ރިކަންދޭން ޖަމީލް އަދި މަލީހު ޖަމާލު އޮތީ މާކު ރިން ނިންމާފައި ޖާބި ރުއަކަށް\nތިޔަކަމެއް ހަމަހިލާ ނުވާނެ\nއޮގަސްޓް 3, 2021 13:59\nއަނބިކަނބަލުންނާޖެހުނުމައްސަލައަކާއި ވައްތަ ރު ؟؟ މިހެންމިބުނީ އެދެކުދިންގެ ގުޅުން މިދުވަސްކޮޅުގަ އެހާ ރަނގަޅުހެނެއް ހީއެއްނުވޭ ؟\nއޮގަސްޓް 3, 2021 14:00\nހަމަހޭގައި ނުތިބެވޭ މީހުން އެހެންވެސް އުޅޭނެ !\nއޮގަސްޓް 3, 2021 14:04\nމިމީސްމީހުން ޓެސްޓް ކޮށްފަ ކަމާއިބެހޭ ފަރާތްތަކުން ފިޔަވަޅު އަޅަން ނުކެރިގެން މިއުޅެނީ ކީއްވެތަ\nއޮގަސްޓް 6, 2021 13:23\nއޮގަސްޓް 3, 2021 14:26\nރނ ގެ މިސާލުން މިސާލު ނަގައި ޖާބެ ވެސް ދިޔާތަކެތި ހިއްޕެވުން ހުއްޓާލަން ވަރަށް އަދަބުވެރިކަމާއި އެކު އިލްތިމާސްކުރަން. ފެންނަފެނުމަށް ލަފާކުރެވެނީ އެފަދަ ދިޔާއެއްޗެއްގެ އަސަރުކޮށްފަހުރިކަމަށް.\nއޮގަސްޓް 3, 2021 14:27\nހިއްޕަވައިގެން ދެއްތޮ؟ ހެހެހެހެހެ\nއޮގަސްޓް 3, 2021 15:12\nވެރިކަން ލިބި ރައީސްކަން ކުރީމަ ޖެހޭނެ ޖަލަށްދާން. ހުކުމްކުރީމަ އަންނިހެން ވެއްޓެން މަޑުކޮލާ. ޑިމޮކްރަސީ އެއޮތީ އަންނި ދަސްކޮށްދީފަ. މިވެރިން މިކިޔާ ޢިއްޒަތްތެރި މެމްބަރުންގެ މިއޮށް ..... ނޭގޭ ކިޔާނެ އެއްޗެއްވެސް\nއޮގަސްޓް 3, 2021 15:34\nމީނަ ބޯހަމަ ޖެހޭތޯ ޓެސްޓް ކުރަކާށް ނުވޭތޯ؟ މިހާރު އޮޕަރޭޓް ކުރުމުގެ މައްސަލަ ހުރިހެން ހީވަނީ\nއޮގަސްޓް 3, 2021 16:18\nރަލުގެ މަސްތުގަ މުޅި ހަޔާތް ވޭތުވަނީ. މިފަދަ ފާސިގުން ގާނޫން ހަދާ މަޖިލިކަށް ލައިގެން ލިބޭނީ ކޮން ހެވެއް ހެއްޔެވެ؟\nއޮގަސްޓް 3, 2021 16:29\nޖާބިރް ފިލްމެއް ކުޅެނީތޯ ޝޫޓިން ނެގީތޯ ؟\nއޮގަސްޓް 3, 2021 16:47\nއުޑެއް ބުޑެއް ނޭގޭ މީހުންނަށް މަޖިލީހުގެ ގޮނޑިދިނީމަ ވާނެހާއެތި ތިޔަފެންނަނީ ، ކާށިދޫ މީހުންނަށް ކޭބަލްކާ ރުގެ ދަޅަ ދައްކައި ހައްދާލަ އިގެން ގޮނޑި ހޯދާފަ އެއޮތީ\nއޮގަސްޓް 3, 2021 19:00\nސައިކައިޓްރިކް އިވެލުއޭޝަން އެއް ހަދަން ފެނޭ. މާގިނައިން ޖޫސް ހިއްޕުވީކަންނޭގެ.\nއޮގަސްޓް 4, 2021 14:17\nހީވަނީ އެނދު ބިންދަ އިގެން ދިޔަ އީހެން


Indian Idol kaamiyaabukuri lavakiyuntherin kobaa?\nއިންޑިއަން އައިޑޮލް ކާމިޔާބުކުރި ލަވަކިޔުންތެރިން މިހާރު ކޮބާ؟\nއިންޑިއަން އައިޑޮލްގެ އެކި ސީޒަން ކާމިޔާބުކުރި ލަވަކިޔުންތެރިންގެ ތެރެއިން އަބިޖީތު ސާވަންތު (ކ) ސަންދީޕް އަޗާރިއާ (މ) އަދި ސަލްމާން އަލީ\nއިންޑިއަން އައިޑޮލް އަކީ އިންޑިޔާގައި މިހާތަނަށް ބޭއްވި ރިއަލިޓީ ޝޯތަކުގެ ތެރެއިން އެންމެ ބޮޑު ކާމިޔާބެއް ހޮދި އެއް ޝޯ އެވެ. މި ޝޯގެ ސީޒަންތަކުން އެއްވަނަ ހޯދި ލަވަކިޔުންތެރިންނަށް ޝޯގެ ތެރޭގައި ވަރަށް ގިނަ ބައެއްގެ ލޯތްބާއި މަގްބޫލުކަން ލިބުނެވެ. ނަމަވެސް މީގެ ތެރެއިން ގިނަ ލަވަކިޔުންތެރިންގެ ޚަބަރެއް މިހާރު ވަރަށް ނުވެ އެވެ. ޝޯ ނިމިގެން ދުވަސްކޮޅެއް ވާއިރަށް ގިނަ ބަޔަކު މި މީހުންގެ މަތިން ހަނދާނެއް ވެސް ނުހުރެ އެވެ.\nމި ޝޯގެ 12 ވަނަ ސީޒަން ފަށައިގެން މިހާރު ކުރިޔަށް ދާއިރު ކުރީ ސީޒަންތައް ކާމިޔާބުކުރި މީހުން ކޮބައިތޯ ވަރަށް ގިނަ ބަޔަކު ސުވާލު ކުރެ އެވެ.\nއިންޑިއަން އައިޑޮލްގެ ފުރަތަމަ ސީޒަން ކާމިޔާބުކުރީ އަބިޖީތު ސާވަންތެވެ. އޭނާގެ ޖާދޫއެއް ފަދަ ރީތި އަޑު ގިނަ ބަޔަކަށް އެ ދުވަސްވަރު ވަރަށް މަގްބޫލުވި އެވެ. ޝޯ ކާމިޔާބުކުރުމަށްފަހު ނެރުނު އޭނާގެ ފުރަތަމަ މިއުޒިކް އަލްބަމަށް ލިބުނު ކާމިޔާބުން އޭނާގެ މަގްބޫލުކަން ހުރި މިންވަރު ހާމަވެގެން ދިޔަ އެވެ. ފަހުން ބައެއް ބޮލީވުޑް ފިލްމުތަކަށް ވެސް އަބިޖީތު ލަވަ ކިޔައިދިނެވެ. އަދި އޭޝިއަން އައިޑޮލްގައި ބައިވެރިވެ ތިން ވަނަ ހޯދި އެވެ. ނަމަވެސް މި ފަހަކަށް އައިސް އޭނާގެ އަޑެއް ބަޑެއް ވަރަށް ނީވެ އެވެ.\nއިންޑިއަން އައިޑޮލްގެ ދެ ވަނަ ސީޒަން ކާމިޔާބުކުރީ ސަންދީޕް އަޗާރިޔާ އެވެ. އޭނާގެ މަޝްހޫރުކަން ބޮޑުވެ ރާޖަސްތާނުގެ ފިލްމުތަކަށާއި ބޮލީވުޑް ބައެއް ފިލްމުތަކަށް ލަވަ ކިޔައިދީފައި ވެއެވެ. ޑިސެމްބަރު 2013 ގައި ސަންދީޕް އަށް ޖޯންޑިސް ޖެހި އެ ބަލީގައި އޭނާ ވަނީ މަރުވެފަ އެވެ. ލަވަކިޔުންތެރިޔާ ނެހާ ކައްކަރް އަކީ ސަންދީޕް އާއެކު އިންޑިއަން އައިޑޮލްގެ ދެ ވަނަ ސީޒަންގައި ބައިވެރިވި ލަވަކިޔުންތެރިއެކެވެ. ނަމަވެސް ނެހާއަށް ސެމީ ފައިނަލާ ހަމަޔަށް ވެސް ނުދެވުނެވެ.\nތިން ވަނަ ސީޒަންގެ އެއްވަނަ ހޯދީ ޕްރަޝާންތު ތަމަންގް އެވެ. ޕްރަޝާންތަކީ އޭނާގެ އުފަން ރަށް ދާރްޖީލިންގްގައި ވަރަށް ކާމިޔާބު ލަވަކިޔުންތެރިއެކެވެ. ބޮލީވުޑް ފިލްމުތަކަށާއި ނޭޕާލުގެ ބައެއް ފިލްމުތަކަށް ޕްރަޝާންތު ލަވަކިޔައިދީފައި ވެއެވެ. ޕްރަޝާންތަކީ ކަލްކަތާ ޕޮލިހުގައި ކޮންސްޓަބަލްއެއްގެ ވަޒީފާ އަދާކުރާ މީހެކެވެ. އެހެންކަމުން ފުލުހުންގެ ފަރާތުންނާއި އަމިއްލަ ރަށުގެ މީހުންގެ ފަރާތުން ޕްރަޝާންތަށް މިހާރުވެސް ލޯތްބާއި ތާއީދު ލިބެމުންދާތީ އޭނާއަކީ މިހާރުވެސް ވަރަށް ކާމިޔާބު ލަވަކިޔުންތެރިއެއްގެ ގޮތުގައި ވަނީ ބެލެވިފަ އެވެ.\nސޯރަބީ ދޭބަރްމާ އަކީ އިންޑިއަން އައިޑަލްގެ ހަތަރުވަނަ ސީޒަން ކާމިޔާބުކުރި އަންހެން ލަވަކިޔުންތެރިޔާ އެވެ. ޓްރިޕޫރާގައި ދިރިއުޅޭ ސޯރަބީ މި ޝޯ ކާމިޔާބުކުރުމަށްފަހު އިންޑިއާ އާއި ދުނިޔޭގެ ގިނަ ގައުމުތަކެއްގައި ޝޯތައް ދީ ވަރަށް ރަނގަޅު ކާމިޔާބުތަކެއް ހޯދަމުން އައިސްފައި ވެއެވެ. ސޯރަބީގެ އަމިއްލަ މިއުޒިކް އަލްބަމް "މެހެރްބާން" އަށް ވެސް ވަރަށް ރަނގަޅު ކާމިޔާބެއް ލިބިފައި ވެއެވެ. އަދި ގިނިސް ބުކްސް އޮފް ވޯލްޑް ރެކޯޑެއް ވެސް ސޯރަބީ ހަދާފައި ވެއެވެ. އެކޮޅުކޮޅުން އޮވެގެން 4.30 މިނިޓު ލަވަ ކިޔުމުގެ ރެކޯޑެވެ. ސޯރަބީ ކައިވެނިކުރީ އޭނާ ބައިވެރިވި އިންޑިއަން އައިޑޮލްގެ ހަތަރު ވަނަ ސީޒަންގެ ރަނަރަޕް ކަޕިލް ތާޕާ އާ އެވެ.\nޝްރީރާމް ޗަންދުރާ މައިނަމްޕަތީ އަކީ އިންޑިއަން އައިޑޮލްގެ ފަސް ވަނަ ސީޒަން ކާމިޔާބުކުރި ލަވަކިޔުންތެރިޔާ އެވެ. ޝޯ ކާމިޔާބުކުރުމަށްފަހު ސައުތު އިންޑިއާ އާއި ބޮލީވުޑްގެ ގިނަ ލަވަތަކެއް ޝްރީރާމް ވަނީ ކިޔައިދީފަ އެވެ. "ސުބްހާނައްﷲ" އަކީ ޝްރީރާމްގެ ލަވަތަކުގެ ތެރެއިން ބޮލީވުޑް ފިލްމަކަށް މިހާތަނަކަށް ކިޔައިދިން އެންމެ މަޝްހޫރު ލަވައެވެ. ހަތް ބަހަކުން ޝްރީރާމް މިހާތަނަށް ލަވަ ކިޔައިދީފައި ވެއެވެ. އަދި މިހާރު ތެލުގޫ ގިނަ ފިލްމުތަކެއްގެ ބަތަލުގެ ބައި ވެސް އޭނާ ވަނީ ކުޅެން ފަށާފަ އެވެ.\nއިންޑީއަން އައިޑަލްގެ ހަ ވަނަ ސީޒަން ކާމިޔާބުކުރީ ވިޕުލް މެހެތާ އެވެ. ވިޕުލް ވަނީ އޭނާގެ އަމިއްލަ މިއުޒިކް އަލްބަމް "ހެލޯ ނަމަސްތޭ ސަތު ސިރީ" ނެރެފަ އެވެ. ނަމަވެސް މި ޝޯ ކާމިޔާބުކުރި އެހެން ލަވަކިޔުންތެރިންނާ ބަލައިރު ވިޕުލްގެ މަގްބޫލުކަން އެހާ ބޮޑެއް ނޫނެވެ.\nމި ޝޯގެ ހަތް ވަނަ ސީޒަން ކާމިޔާބުކުރީ އަންޖަނާ ޕަދްމަނަބަން އެވެ. މި ޝޯ ގެންދިޔައީ ޖޫނިއާ އައިޑޮލްގެ ގޮތުގަ އެވެ. ނަމަވެސް ފަހުން އަންޖަނާގެ ޚަބަރެއް އެއްގޮތަކަށް ވެސް ނުވެ އެވެ.\nއަށް ވަނަ ސީޒަންގެ އެއްވަނަ އަކީ އަނަންޔާ ސްރީތަމް ނަންދާ އެވެ. މިވެސް ޖޫނިއާ އިންޑީއަން އައިޑޮލްގެ ގޮތުގައި ގެންދިޔަ ޝޯއެކެވެ. މި ޝޯ ކާމިޔާބުކުރުމަށްފަހު ވަރަށް ގިނަ ފިލްމުތަކަށް އަނަންޔާ ލަވަކިޔައިދިނެވެ. "އެމް.އެސް.ދޯނީ" އާއި "ބޭބީ" އަށް އަނަންޔާ ކިޔައިދިން ލަވަތައް މީގެތެރެއިން ވެސް ވަރަށް ފާހަގަކޮށްލެވެ އެވެ. އަނަންޔާ އަކީ އަދި ވަރަށް ހަގު ލަވަކިޔުންތެރިއަކަށް ވާތީ ކުރިޔަށް އޮތް އަހަރުތަކުގައި އޭނާގެ ވިދުން މިއުޒިކް އިންޑަސްޓްރީގައި ގަދަވާނެކަމަށް ގިނަ ބަޔަކު އުންމީދު ކުރެ އެވެ.\nނުވަ ވަނަ ސީޒަން އޮތީ 2017 ގައެވެ. މި ސީޒަން ކާމިޔާބުކުރީ އެލްވީ ރާވަންތު އެވެ. އޭގެ ފަހުން މިހާތަނަށް 200 އަށް ވުރެ ގިނަ ލަވަ ހިންދީ، ކަންނާޑާ، ތެލުގޫ ބަހުން ރާވަންތު ކިޔައިދީފައި ވެއެވެ. ޚާއްސަކޮށް ތެލުގޫ ފިލްމު އިންޑަސްޓްރީގައި ރާވަންތު ވަރަށް މަޝްހޫރެވެ. އިންޑިއަން އައިޑޮލްގެ އިތުރުން ވެސް ވަރަށް ގިނަ ސިގިން ރިއަލިޓީ ޝޯތައް ރާވަންތު ކާމިޔާބު ކޮށްފައި ވެއެވެ.\nއިންޑިއަން އައިޑޮލްގެ 10 ވަނަ ސީޒަންގެ އެއްވަނައަކީ ސަލްމާން އަލީ އެވެ. މި ޝޯ ކާމިޔާބުކުރުމަށްފަހު ބައެއް ހިންދީ ފިލްމުތަކަށް ސަލްމާން ލަވަކިޔައިދީފައި ވެއެވެ.\nއެންމެ ފަހުން ނިމުނު 11 ވަނަ ސީޒަން ކާމިޔާބުކުރީ ސަނީ ހިންދުސްތާނީ އެވެ. ޝޯ ކާމިޔާބުކުރުމަށްފަހު ސަނީ ވަނީ އަމިއްލަ ޔޫޓިއުބު ޗެނަލެއް ފަށައި މިއުޒިކް ވީޑިއޯތަކުން ފޭނުންގެ މުނިފޫހިފިލުވައިދޭން ފަށާފަ އެވެ.


Program furihama kuri 300 meehunnah helmet dheefi | Mihaaru\nހައިވޭގައި މީހަކު ހެލްމެޓް އަޅައިގެން ސައިކަލު ދުއްވަނީ-- މިހާރު ފޮޓޯ\n28 ފެބުރުއަރީ 2019 - 17:225comments\nއަންނަ މަހުގެ 10 އިން ފެށިގެން، ސިނަމާލެ ބްރިޖާއި ހައިވޭގައި ދުއްވާއިރު ހެލްމެޓް އަޅަން މަޖުބޫރުކޮށްފައިވާއިރު، 5،000 ހެލްމެޓް ހިލޭ ބަހަން ސަރުކާރުން ވަނީ ނިންމާފަ އެވެ. މިއަދު މި ބެހީ އޭގެ ތެރެއިން ފުރަތަމަ 300 ހެލްމެޓެވެ. މި ހެލްމެޓްތައް ދޫކުރަނީ، މަގުމަތީގެ ރައްކާތެރިކަމާއި ފަސްޓްއެއިޑާ ބެހޭ މައުލޫމާތު ދޭ ދެ ގަޑިއިރުގެ ޕްރޮގްރާމެއް ފުރިހަމަ ކުރުމުންނެވެ.\nޓްރާންސްޕޯޓް އޮތޯރިޓީން ބުނީ 30 ކިލޯމީޓަރަށް ވުރެ ބާރަށް ދުއްވުމަށް ހުއްދަ އޮންނަ ސަރަހައްދުތަކުގައި ހިންގާ މި ޕްރޮގްރާމްގައި ބައިވެރިވުމުގެ ފުރުސަތު ހުޅުވާލުމާއެކު، 24 ގަޑިއިރުގެ ތެރޭގައި 5،000 މީހުން ރަޖިސްޓްރީކޮށްފައިވާ ކަމަށެވެ. އެއީ މާލެ ސަރަހައްދުން 2،500 މީހުން އަދި އައްޑު އާއި ލާމު އަތޮޅުން 2،500 މީހުންނެވެ.\nމި ޕްރޮގްރާމް ކުރިއަށް ގެންދަނީ އެކި ދުވަސްތަކަށް ބަހާލައިގެންނެވެ.\nޓްރާންސްޕޯޓް އޮތޯރިޓީން ބުނިގޮތުގައި މާލެ ސަރަހައްދަށް ދޫކުރާ 2،500 ހެލްމެޓްގެ ތެރެއިން 500 ހެލްމެޓް ހާއްސަކޮށްފައިވަނީ ކުޑަކުދިންނަށެވެ. އެތަނުން ބުނީ ސަރުކާރުން ހިލޭ ބަހާނީ އަވައްޓެރި ގައުމުތަކުގައި ވެސް އާއްމުކޮށް ބޭނުންކޮށް އުޅޭ ފަދަ ހެލްމެޓް ކަމަށެވެ.\nސިނަމާލެ ބްރިޖާއި އެއާ ގުޅޭ ހައިވޭގައި ހެލްމެޓު އަޅަން މަޖުބޫރުކުރަން ނިންމީ، އެ ތަނުގައި އެކްސިޑެންޓުތައް ގިނަވެ ބައެއް މީހުންނަށް ބޮޑެތި އަނިޔާތަކެއް ލިބިފައިވަނިކޮށެވެ.\nއިތުރު ލިޔުންތައް ދަތުރުފަތުރު ޓްރާންސްޕޯޓް އޮތޯރިޓީ ސިނަމާލެ ބްރިޖު ހެލްމެޓް\nހެލްމެޓެއް ހޯދައިފިންތަ؟ ނޫނީ ބްރިޖް މަތިން ނުދުއްވޭނެ


Trump Ge Supportarun Rulhigadhave Ehmefahun Covid-19 Fathuran Nikumejje - Vaguthu\nޓްރަމްޕްގެ ސަޕޯޓަރުން ރުޅިގަދަވެ، އެންމެފަހުން ކޮވިޑް-19 ފަތުރަން ނިކުމެއްޖެ\nއެމެރިކާގެ ރައީސް ޑޮނަލްޑް ޓްރަމްޕް ރިޔާސީ އިންތިޚާބުން ބަލިވުމުން އެކަން ގަބޫލުނުކޮށް މަގުތަކަށް ނިކުމެފައިވާ ސަޕޯޓަރުން އެންމެ ފަހުން ދައުލަތުގެ އިދާރާތަކުން އަމަލު ކުރާ ގޮތުން ރުޅިގަދަވެގެން ކޮވިޑް-19 ގަސްދުގައި ފެތުރުމުގެ މަސައްކަތް ފަށައިފިއެވެ.\nވޮޝިންޓަން ޑީސީގެ "ފްރީޑަމް ޕްލާޒާ" ނަމަކަށް ކިޔާ ސަރަހައްދުގައި ބޭއްވި އެއްވުމެއްގައި ވަނީ ގަސްދުގައި ކޮވިޑް-19 ފަތުރަން ގޮވާލާފައެވެ. މާސްކް ނާޅައި އަދި ގައިދުރުކަމެއް ވެސް ނެތި ބާއްވަމުން ގެންދިޔަ އެއްވުމުގައި ވާހަކަދެއްކި މީހަކު ވަނީ ކޮވިޑް-19 ގަސްދުގައި ފެތުރުމަށް އެއްވުމުގެ ބައިވެރިންނަށް ހިތްވަރު ދީފައެވެ.\n"ކޮންމެ މީހަކު ވެސް އެނބުރިލާފައި ކައިރީ ހުރި މީހާ ގައިގަ ބައްދާލާ. ބައްދާލާއިރު ބައްދާލަން ވާނީ މިތަނުގައި ތިބި ދިމާ ނުދަންނަ ކޮންމެވެސް މީހަކާއި. ކުރިއަށްދޭ. މިއީ ގިނަ ބަޔަކަށް ބަލި ޖެއްސޭނެ ހަރަކާތަކަށް ހަދާލާ." އެއްވުން ލީޑް ކުރަން ހުރި މީހާ އެއްވުމުގައި ވާހަކަ ދައްކަމުން ބުންޏެވެ. އޭނާ ވަނީ އެވާހަކަ އެއްވުމުގައި ތަކުރާރުކޮށް އެތައް ފަހަރަކު ދައްކާފައެވެ.\nއޭނާގެ ގޮވާލުންތަކާއި އެއްގޮތައް ވަރަށް ގިނަ މީހުން ވަނީ އެކަކު އަނެކަކުގެ ގައިގަ ބައްދާ، ކޮވިޑް-19 ފަތުރަން މަސައްކަތް ކޮށްފައެވެ.\nވޮޝިންޓަން ޑީސީ އިން އެވްރެޖްކޮށް ކޮންމެ ދުވަހަކު 233 މީހުން ދަނީ ކޮވިޑް-19 އަށް ފައްސިވަމުންނެވެ. އަދި ކޮންމެ ދުވަހަކު 12 މީހުން އެވްރެޖްކޮށް ހޮސްޕިޓަލްގައި އެޑްމިޓް ކުރަން ޖެހެއެވެ.\nވޮޝިންޓަންގައި ކުރިއަށް ދިޔަ އެއްވުމުގައި ބައިވެރިވި މީހުންގެ ތެރޭގައި އެމެރިކާގެ އިތުރު ގިނަ ސްޓޭޓްތަކުން ވޮޝިންޓަން ޑީސީ އަށް ދަތުރުކުރި މީހުން ހިމެނެއެވެ. ވޮޝިންޓަން ޑީސީގައި ކޮވިޑް-19 ކޮންޓްރޯލް ކުރެވިފައި އޮތް ނަމަވެސް އެމެރިކާގެ ގިނަ ސްޓޭޓްތަކުގައި ކޮވިޑް-19 އަށް ފައްސިވާ މީހުންގެ އަދަދު އަންނަނީ ދުވަހުން ދުވަހަށް އިތުރު ވަމުންނެވެ.\nހައް ހައް ހާ... އަމިއްލަ ގައުމު ހަލާކުކުރަނީ އަމިއްލަ ދެއަތުން... ކޮންބަޔަކައްބާ ތިކަމުގެ ސީދާ ގެއްލުންވާނީ


އިތުރު 55 މީހުން ކޮވިޑަށް ޕޮޒިޓިވްވެ، ހޮސްޕިޓަލުގައި ފަރުވާދޭ...\nރިސޯޓުތަކުން ޕޮޒިޓިވްވި 15 މީހެއްވެސް ހިމެނޭ\nމާލޭ ސަރަޙައްދުން ޕޮޒިޓިވްވި 31 މީހަކު ހިމެނޭ\nރާއްޖެއިން ކޮވިޑް ޖެހިގެން މަރުވެފައިވަނީ 50 މީހެއް\n23 ޖެނުއަރީ 2021 | ހޮނިހިރު 22:29\nކޮވިޑް ސާމްޕަލް ނަގައި ޓެސްޓު ކުރަނީ- މިވަގުތު އެކްޓިވް ކޭސްތަކުގެ އަދަދަކީ 1015\nރާއްޖެއިން އިތުރު 55 މީހަކު ކޮވިޑް-19 އަށް ޕޮޒިޓިވްވެއްޖެއެވެ.\nހެލްތް ޕްރޮޓެކްޝަން އޭޖެންސީ (އެޗްޕީއޭ) ގެ ފަހުގެ މައުލޫމާތުތައް ދައްކާ ގޮތުން ފާއިތުވި 24 ގަޑިއިރުގެ ތެރޭގައި ރާއްޖެއިން ކޮވިޑަށް ޓެސްޓް ކުރުމަށް 2748 ސާމްޕަލެއް ނަގާފައިވާއިރު، އޭގެ ތެރެއިން ޕޮޒިޓިވްވެފައިވަނީ 55 މީހެކެވެ. އެއީ މާލޭ ސަރަޙައްދުން ޕޮޒިޓިވްވި 31 މީހަކާއި، މީހުން ދިރިއުޅޭ ރަށަކުން ޕޮޒިޓިވްވި9މީހެއްގެ އިތުރުން، ރިސޯޓުތަކުން ޕޮޒިޓިވްވި 15 މީހެކެވެ.\nއެޗްޕީއޭއިން މައުލޫމާތު ދޭ ގޮތުގައި ހޮސްޕިޓަލުގައި ފަރުވާދެމުންދާ މީހުންގެ އަދަދުވެސް ވަނީ އިތުރުވެފައެވެ. އެގޮތުން މިހާރު ފަރުވާދެމުން ދަނީ 77 މީހަކަށް ކަމަށް އެޗްޕީއޭގެ ތަފާސްހިސާބުތަކުން ދައްކައެވެ.\nއެއާއެކު، ރާއްޖެއިން މިހާތަނަށް ކޮވިޑަށް ޕޮޒިޓިވްވި މީހުންގެ ޖުމްލަ އަދަދު މިވަނީ 14،885އަށް އަރާފައެވެ. އަދި އިތުރު 82 މީހަކު ބަލިން ފަސޭހަވެފައިވާއިރު، މިހާތަނަށް ރާއްޖެއިން ކޮވިޑް ޖެހިގެން ބަލިން ފަސޭހަވި މީހުންގެ ޖުމްލަ އަދަދަކީ 13،813 އެވެ. މިވަގުތު އެކްޓިވް ކޭސްތަކުގެ އަދަދަކީ 1015އެވެ.\nމިހާތަނަށް ރާއްޖެއިން ކޮވިޑް ޖެހިގެން މަރުވެފައިވަނީ 50 މީހެކެވެ. އެންމެ ފަހުން ރާއްޖެއިން ކޮވިޑް ޖެހިގެން މަރުވެފައިވަނީ އުމުރުން 77 އަހަރުގެ ދިވެހި ފިރިހެނެކެވެ.\nރާއްޖެއިން ފާއިތުވި ދުވަސްތަކުގެ ތެރޭގައި ކޮވިޑަށް ޕޮޒިޓިވްވާ މީހުންގެ އަދަދުތައް މިވަނީ އިތުރުވެފައެވެ. އެގޮތުން މިހާރު އާންމުކޮށް ރާއްޖެއިން ފެންނަ ކޭސްތަކުގެ އަދަދު އުޅެނީ ފަންސާހުންވެސް މަތީގައެވެ.


26 aharah fahu 5000 meter dhuvumuge record Fazeel muguraalaifi | Mihaaru\nމިދިޔަ އަހަރުގެ ގައުމީ އެތުލެޓިކްސް މުބާރާތުގެ 5000 މީޓަރު ރޭސް ކާމިޔާބުކުރުމަށް ފަހު ފަޒީލް އުފާފާޅުކުރަނީ. --ފޮޓޯ: ހުސެއިން ވަހީދު/ މިހާރު\n26 އަހަރަށް ފަހު 5000 މީޓަރު ދުވުމުގެ ރެކޯޑް ފަޒީލް މުގުރާލައިފި\n25 އެޕްރީލް 2019 - 08:074comments\nމީގެ 26 އަހަރު ކުރިން 1993 ވަނަ އަހަރުގެ ސާފް ގޭމްސްގައި ހުސެއިން ރިޔާޒް ސަމަދު (ބޭބެ ރިޔާ) ހަދާފައިވާ 5000 މީޓަރު ދުވުމުގެ ގައުމީ ރެކޯޑް، މިހާރު ކުރިއަށްދާ އޭޝިއަން ޗެމްޕިއަންޝިިޕުގައި ހުސެއިން ފަޒީލް ހާރޫން ރޭ މުގުރާލައިފި އެވެ.\nކުރީގެ މަޝްހޫރު ދުވުންތެރިޔާ ބޭބެ ރިޔާ 15.36 މިނެޓުން ދުވެގެން ހެދި ރެކޯޑް ފަޒީލް މުގުރާލީ 15:30 މިނެޓުން ދުވެގެންނެވެ. ފަޒީލް ރޭސް ނިންމީ 18 ވަނަ އަށެވެ. މި އިވެންޓުން ރަން މެޑަލް ހޯދީ 13:37 މިނެޓުން ދުވި ބަހުރޭނުގެ ބެލިއު ބިރްހަނޫ އެވެ. ރިހި މެޑަލް ހޯދީ އެ ގައުމުގެ ރޮޕް އަލްބާޓެވެ. އޭނާ ރޭސް ނިންމީ 13:37 މިނެޓުންނެވެ. ލޯ މެޑަލް ހޯދީ 13:45 މިނެޓުން ދުވި ޖަޕާނުގެ މަޓްސުއެޑާ ހިރޯކީ އެވެ.\nމި ރެކޯޑާ އެކު ފަޒީލް އަތުގައި 5000 މީޓަރު ދުވުމާއި 1000 މީޓަރު ދުވުން އަދި އެ ދެ އިވެންޓުގެ ޓްރެކުން ބޭރު ރޭސްތައް ކަމަށްވާ 10 ކިލޯމީޓަރު ދުވުމާއި ފަސް ކިލޯމީޓަރު ދުވުމުގެ ގައުމީ ރެކޯޑް ވެސް ހަމަވީ އެވެ. މީގެ ތެރެއިން 5000 މީޓަރު، ފަސް ކިލޯމީޓަރު އަދި 10000 މީޓަރު ދުވުމުގެ ރެކޯޑް އޭނާ މުގުރާލާފައިވަނީ، އެކަން ނުކުރެވި އެތައް އަހަރެއް ފާއިތުވީ ފަހުންނެވެ.\nއެގޮތުން 5000 މީޓަރު ދުވުމުގެ ޓްރެކުން ބޭރު އިވެންޓް ކަމަށްވާ ފަސް ކިލޯ މީޓަރު ދުވުމުގެ ރެކޯޑް އޭނާ 2016 ވަނަ އަހަރުގެ ދިރާގު މޯލްޑިވްސް ރޯޑްރޭހުގައި މުގުރާލީ 27 އަހަރަށް ފަހު އެވެ. އެ ރެކޯޑް ފަހުން ޝިފާޒް މުހައްމަދު މުގުރާލާފައިވަނިކޮށް ފަޒީލް އަލުން އޭގެ ހައްގުވެރިކަން ހޯދީ މިދިޔަ އަހަރުގެ މާޗު މަހު މޮރޮކޯގައި ބޭއްވި ރޭހެއްގައި 15:50 މިނެޓުން ދުވެގެންނެވެ.\nމިދިޔަ އަހަރުގެ ދިރާގު މޯލްޑިވްސް ރޯޑްރޭހުގައި ފަޒީލް ދުވަނީ. -- ފޮޓޯ: ނިޝާން އަލީ/ މިހާރު\nރާއްޖޭގެ 10،000 މީޓަރު ދުވުމުގެ ގައުމީ ރެކޯޑް މިހާރު ކުރިއަށްދާ އޭޝިއަން އެތުލެޓިކްސް ޗެމްޕިއަންޝިޕުގައި ހޯމަ ދުވަހު އާކުރި ފަޒީލް އެ ރެކޯޑް 2017 ވަނަ އަހަރުގެ މުބާރާތުގައި މުގުރާލީ 28 އަހަރަށް ފަހު އެވެ. އެއީ 1989 ވަނަ އަހަރު ހުސެއިން ހަލީމް (ކުޑަހުސެން) ހަދާފައި އޮތް ރެކޯޑެކެވެ. އޭގެ ފަހުން މިދިޔަ އަހަރުގެ ގައުމީ މުބާރާތުގައި ވެސް ރެކޯޑް އާކުރުމަށް ފަހު ތިން ވަނަ ފަހަރަށް އާކުރީ އޭޝިއަން ޗެމްޕިއަންޝިޕުގައި ހޯމަ ދުވަހު 32:46 މިނެޓުން ދުވެގެންނެވެ.\nއޭނާ އެ އިވެންޓުގެ ޓްރެކުން ބޭރު ރޭސް ކަމަށްވާ 10 ކިލޯމީޓަރުގެ ރެކޯޑް އެންމެ ފުރަތަމަ ހެދީ 2017 ވަނަ އަހަރުގެ މާޗު މަހު މޮކޮރޯގެ އުޖްޑާ އިންޓަނޭޝަނަލް ޓެން-ކޭ ރޭސް 33:47 މިނެޓުން ނިންމައިގެންނެވެ. ދެ ވަނަ ފަހަރަށް އާކުރީ މިދިޔަ އަހަރުގެ ފެބްރުއަރީ މަހު މޮރޮކޯގެ މެކްނެސްގައި ބޭއްވި ސެމީ މެރެތަން އިންޓަނޭޝަނަލްގައި 31:48 ސިކުންތުން ދުވެގެންނެވެ. ކުރީގެ ދުވުންތެރިޔާ ނަސީރު އިސްމާއިލް 1999 ވަނަ އަހަރުގެ މާލޭ މެރެތަންގައި 35:05 މިނެޓުން ދުވެގެން ހެދި ރެކޯޑް ޒަމާންތަކަށް ފަހު 2017 ވަނަ އަހަރު ޒައިދު ޝަރީފް މުގުރާލީ 34:40 މިނެޓުން ދުވެގެންނެވެ.\nދުވުމުގެ ތެރެއަށް 2015 ވަނަ އަހަރު ނުކުތް ފަޒީލަކީ 2016 ވަނަ އަހަރުގެ ގައުމީ އެތުލެޓިކްސް މުބާރާތުގައި ވިދާލި ދުވުންތެރިއެކެވެ. އެ މުބާރާތުގެ 5000 މީޓަރު، 800 މީޓަރު އަދި 1500 މީޓަރު ދުވުމުން އެއް ވަނަ ހޯދި ދުވުންތެރިޔާ އިތުރު ހަރުފަތަކަށް އަރަން ފުރުސަތު ލިބުނީ އޮލިމްޕިކް ކޮމިޓީން 2017 ވަނަ އަހަރުގެ އަހަރުގެ ޖެނުއަރީ މަހު އޭނާ މޮރޮކޯ އަށް ފޮނުވުމުންނެވެ. އޭރު އޭނާ އުއްމީދުކޮށްގެން ހުރީ މިދިޔަ އަހަރުގެ އޭޝިއަން ގޭމްސްގައި ދުވެ 5000 މީޓަރު ދުވުމުން ގަދަ ފަހެއްގައި ހިމެނުނުން ނުވަތަ 15 މިނެޓަށް ވުރެ އަވަހަށް ރޭސް ނިންމުމެވެ. އެކަމަކު ޓައިމް ޓްރަޔަލުގައި ބައިވެރިނުވުމުން ކަމަށް ބުނެ އެތުލެޓިކްސް އެސޯސިއޭޝަނުން އޭނާ އަށް އެ މުބާރާތުން ފުރުސަތެއް ނުދެ އެވެ.\nއޭގެ ފަހުން ފަޒީލް ވަނީ މިދިޔަ އަހަރުގެ ގައުމީ އެތުލެޓިކްސް މުބާރާތުގައި 5000 މީޓަރު، 10،000 މީޓަރު އަދި 1500 މީޓަރު ދުވުމުން އެއް ހޯދައި އެންމެ މޮޅު މޮޅު ފިރިހެން އެތުލީޓުގެ މަގާމް ހޯދައިފަ އެވެ. މި ފަހަރުގެ އޭޝިއަން ޗެމްޕިއަންޝިޕުގައި ވާދަކުރަނީ އެތުލެޓިކްސް އެސޯސިއޭޝަނުން ޓީމަށް ހޯދައިދިން ފުރުސަތެއްގައި އިންޑިއާގައި ހެދި ތަމްރީންތަކަށް ފަހު އެވެ.


Malaysia ah touristunakah mi aharu nudheveyne | Mihaaru\nމެލޭޝިއާ އަށް ޓޫރިސްޓުންނަކަށް މި އަހަރު ނުދެވޭނެ\nމެލޭޝިއާގެ ބޮޑުވަޒީރު މުހްޔިއްދީން ޔާސީން. --ފޮޓޯ:ސްޓްރައިޓްސް ޓައިމްސް\nކުއާލަ ލަމްޕޫރު (އޮގަސްޓް 29) - ކޮރޯނާވައިރަހުން ރައްކާތެރިވުމަށް މެލޭޝިއާގައި މިހާރު އަޅާފައިވާ ފިޔަވަޅުތައް އަހަރުގެ ނިޔަލަށް ދަމަހައްޓަން ނިންމައި، މި އަހަރު އެ ގައުމަށް ޓޫރިސްޓުން އެތެރެވުމުގެ ހުއްދަ ނުދޭން ނިންމައިފި އެވެ.\nގައުމީ ޓީވީ މެދުވެރިކޮށް ދެއްވި ބަޔާނެއްގައި ބޮޑުވަޒީރު މުހްޔިއްދީން ޔާސީން ވިދާޅުވީ މެލޭޝިއާގައި ވައިރަސް ކޮންޓްރޯލްކޮށްފައިވީ ނަމަވެސް މުޅި ދުނިޔޭގައި ކޮރޯނާވައިރަހުގެ ކޭސްތައް އިތުރުވަމުންދާ އިރު މެލޭޝިއާ އިން ވެސް ދޭތެރެދޭތެރެއިން ކްލަސްޓާތައް މިހާރު ވެސް ފެންނާތީ އެ ގައުމަށް ބޭރު މީހުން އެތެރެވާން ހުއްދަ ނުދޭން ނިންމީ ކަމަށެވެ. މެލޭޝިއާގައި މިހާރު އަޅާފައިވާ ފިޔަވަޅުތައް ނިމުމަކަށް ގެންނަން އެންމެ ފުރަތަމަ ޝެޑިއުލްކޮށްފައި އޮތީ މި މަހުގެ ނިޔަލަށެވެ.\n"ދުނިޔެ އަށް މިހާރު ވަމުންދާ ގޮތަށް ބަލައި، ކޮވިޑް-19 ގެ ބިރުން ސަލާމަތްވާން ދިގު މުއްދަތެއް އަދިވެސް ނަގާނެ،" ބޮޑުވަޒީރު ވިދާޅުވި އެވެ. "މި ވަގުތަށް މެލޭޝިއާގައި ވަނީ ވައިރަސް ކޮންޓްރޯލް ކުރެވިފައި. އެކަމަކު ބައެއް ސަރަހައްދުތަކުން ވައިރަސްގެ ކޭސްތައް އިތުރުވެއްޖެ ނަމަ، ހަރުކަށި ފިޔަވަޅުތައް އަޅަން ޖެހޭނެ."\nމުހްޔިއްދީން ވިދާޅުވީ ވައިރަސް ކޮންޓްރޯލް ކުރުމަަށް މިހާރު އަޅާފައިވާ ފިޔަވަޅުތައް ޑިސެމްބަރު 31 ގެ ނިޔަލަށް އިތުރު ކުރަން ނިންމީ ރައްޔިތުންގެ ފައިދާއަށް ޓަކައި ކަމަށެވެ. އެ ފިޔަވަޅުތަކާ ޚިލާފުވުމުގެ ފުރުސަތު އެއްވެސް ފަރުދަކަށް ނުދެއްވާނެ ކަމަށާއި ގާނޫނު މުގުރާ ފަރާތްތަކަށް ހަރުކަށި އަދަބު ދެއްވާނެ ކަމަށް ވެސް ވިދާޅުވި އެވެ. ފިޔަވަޅުތަކާ ޚިލާފުވާ މީހުން ކުރާ ޖޫރިމަނާ ބޮޑު ކުރުމަށް ވެސް މުހްޔިއްދީން ވަނީ ތާއީދު ކުރައްވައިފަ އެވެ.\nބޮޑުވަޒީރު ވިދާޅުވީ ޓޫރިސްޓުން އެތެރެވުމުގެ ހުއްދަ ނުދޭން ނިންމީ އިމްޕޯޓެޑް ކޭސްތައް ހުއްޓުވަން ކަމަށެވެ.\nމުނިފޫހިފިލުމުގެ ސެކްޓާ ނޫން ހުރިހާ އޮޕަރޭޝަންތަކެއް ފެށުމުގެ ހުއްދަ މެލޭޝިއާ އިން މިހާރު ވަނީ ދީފަ އެވެ.\nމެލޭޝިއާ ފުރަތަމަ ލޮކްޑައުންކުރީ މާޗް 18 ގަ އެވެ. އޭގެ ފަހުން މެއި 12 އާ ހަމައަށް ވަނީ ތިން ފަހަރެއްގެ މަތިން ލޮކްޑައުންގެ މުއްދަތު އިތުރުކޮށްފަ އެވެ. ވައިރަސް ކޮންޓްރޯލް ކުރަން އެޅި ފިޔަވަޅުތަކުގެ ތިން ވަނަ ފޭސް ފަށާފައި ވަނީ ޖޫން 10 ގަ އެވެ. ތިން ވަނަ ފޭހުގައި ވަނީ އިޖްތިމާއީ، ތައުލީމީ، ދީނީ އަދި ވިޔަފާރި އާއި އިގްތިސާދީ ހުރިހާ ހަރަކާތްތަކެއް ހުޅުވާލައިފަ އެވެ. އެއް ސްޓޭޓުން އަނެއް ސްޓޭޓަަށް ދަތުރު ކުރުމުގެ ހުއްދަ އޮތް ނަމަވެސް ބޯޑަރު ވަނީ ބަންދުކޮށްފަ އެވެ.\nމެލޭޝިއާ އިން މިހާތަނަށް ވަނީ 9,306 މީހުން ޕޮޒިޓިވްވެ 125 މީހުން މަރުވެފަ އެވެ. ބަލި ޖެހުނު މީހުންގެ 97 ޕަސެންޓް ވަނީ ރަނގަޅުވެފަ އެވެ. އިއްޔެ އަލަށް ފެނިފައި ވަނީ 10 ކޭހެވެ.\nމެލޭޝިއާ ޓޫރިސްޓުން ލޮކްޑައުން\nދަހިވެތިކަމުން ރާއްޖެއަށް ދެރަ ގޮތްވީ. ވަރަށް ޓޫރިސްޓުން އަންނާނެ ކަމަށް އަވަހަށް ލޮކްޑައުން ނައްޓާލާ ދޫދިނީ ބަލި ރަގަޅަށް ކޮންޓްރޯލްނުވަނީސް. އެންމެ ފަހުން ޓޫރިސްޓުންވެސް ހީކުރިވަރާ ގާތަށް ނައިސް ބަލިފެތުރުންވެސް ވީ ގިނަ. މިހާރު އަންނަ ޓޫރިސްޓުންގެ ފަރާތުން ބަލި އިތުރަށް ފެންނައިރު ކުރިއަށް އޮތީ ރަށްތަކަށް ފެތުރުން. މާލެ ސަރަހައްދުން ނުކުރެވުނު ކޮންޓްރޯލް ފުޅާވުމުން ދެން އަމުދުން\nބޯޑަރ ޑިސެމްބަރާ ހަމަޔަށް ބަންދުކުރުމުގައި މުހިއްދީން އާއި މަހާތިރާ އޮތް ސިޔާސީ ކޯޅުން އިސް ރޯލެއް އަދާކޮށްފައިވޭ.\nރައްޔިތުންނަށް ހެޔޮއެދޭ ވެރިން! މި ދިވެހިރާއްޖޭގެ މިއުޅުންއްވަނީ ލާރިޔާގެން! ރިސޯތް ނުހުޅުވިގެން! މަމެން ރިސޯތް ކުދިން މަރަންވެގެން !\nރާއްޖޭގެ ރިސޯޓުތައްވެސް ދެން މިއަހަރުނިމެންދެން ބަންދުކުރަންވީ. ދެން އެތަންތަނުގާ ދަނޑުހައްދާންވީ.


Eid gai mi faharu emme bodu foari eh nagaa eh avashakee Hulhumale | Mihaaru\nހުޅުމާލޭގައި އީދު ފާހަގަ ކުރުމަށް ރޭ ބޭއްވި ޕެރޭޑް. -\nއީދުގައި މި ފަހަރު އެންމެ ބޮޑު ފޯރިއެއް ނަގާ އެއް އަވަށަކީ ހުޅުމާލެ\n21 އޯގަސްޓް 2018 - 06:07 11 comments\nމި އަޟްހާ އީދުގެ ބަންދުގައި ހުޅުމާލޭގައި ފޯރިގަދަ ހަރަކާތްތަކެއް ހިންގުމަށް ނިންމައިފި އެވެ. ހަރަކާތްތައް ރާވާފައިވާ ގޮތަށް ބަލާއިރު، މިއީ މިއަދު ފާހަގަކުރާ މި އަހަރުގެ ބޮޑު އީދުގައި އެންމެ ބޮޑު ފޯރިއެއް ނަގާ އެއް އަވަށެވެ.\nހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) އިން ބުނީ ކުލަ ގަދަކޮށް އީދު ފާހަގަ ކުރަނީ ދިވެހިންގެ ތެރޭގައި އޮންނަ އިޖުތިމާއީ އެއްބައިވަންތަކަމާއި އަހުވަންތަކަން އާލާކޮށް، ގުޅުން ވަރުގަދަކޮށް، އީދުގެ ސަގާފަތާއި ކުޅިވަރުތައް ދިރުވައި އާއިލާ އާއި ރަހްމަތްތެރިންނާއެކުގައި އުފާވެރި މާހައުލެއް ހޯދައިނުމަށް ކަމަށެވެ. އީދުގެ ހަރަކާތްތަކުގައި އަމިއްލަ ޖަމިއްޔާތަކާއި ސަރުކާރުގެ ކުންފުނިތަކުން ބައިވެރިވެ އެވެ.\nއީދުގެ ހަރަކާތްތައް ހުޅުމާލޭގައި ރޭ ފެށީ އީދު ޕެރޭޑުންނެވެ. އެގޮތުން ޕެރޭޑްގެ ބައިވެރިން އެޗްޑީސީގެ ސީއޯއޯ އަހުމަދު ބުންޔާމީންގެ އަރިހަށް ގޮސް، ހަރަކާތްތައް ކުރިއަށް ގެންދިއުމުގެ ހުއްދައަކަށް އެދުމުން، އެ ހުއްދަ ވަނީ ދީފަ އެވެ. އީދު ޕެރޭޑްގައި ގިނަ އަދަދެއްގެ އާންމުން ވަނީ ބައިވެރިވެފަ އެވެ.\nހުޅުމާލޭގައި ބާއްވާ އީދު ހަރަކާތްތަކުގެ ޚުލާސާއެއް:\n- ސެންޓްރަލް ޕާކް ސަރަހައްދުގައި ބޮޑު ޖަމާއަތުގައި އީދު ނަމާދު ކުރުން.\n- އަލަށް ހުޅުވި މިސްކިތުގައި އިސްވެ ނަމާދު ކުރައްވާނީ ޑރ. މުހައްމަދު ޝަހީމް އަލީ ސައީދު.\n- އީދު ނަމާދަށް ފަހު، ސެންޓްރަލް ޕާކްގައި އީދު ސައި އޮންނާނެ.\n- އުލްހިޔާ ކަތިލުން، އޯޓިޒަމް ސެންޓަރު ކައިރީގައި އޮންނަ ހުސް ބިމުގައި.\n- ހުޅުމާލޭގެ އެކި ސަރަހައްދުތަކުގައި ގްރެފިޓީ ކުރެހުމުގެ މުބާރާތެއް ބާއްވާނެ.\n- އީދު ނަމާދަށް ފަހު ކަދުރު ބެހުން ކުރިއަށް ގެންދާނެ.\nހުޅުމާލޭގައި ކުޑަކުދިންގެ ހަވީރުތަކެއް\nއީދާ ގުޅިގެން މިއަދު ހުޅުމާލޭގެ ދެ ސަރަހައްދެއްގައި ކުޑަ ކުދިންގެ ހަވީރެއް ބޭއްވުމަށް ވަނީ ހަމަޖެހިފަ އެވެ. އެގޮތުން، ސެންޓްރަލް ޕާކްގައި އެޗްޑީސީން އިންތިޒާމު ކުރާ ހަވީރުގައި ވޯޓާ ސްލައިޑް ކުރުމާއި އީދު ޕެރޭޑާއި ގިނަ ހަދިޔާތައް ލިބޭ ކުޅިވަރުތައް ކުޅެވެން ހުންނާނެ ކަމަށް އެ ކުންފުނިން ބުންޏެވެ. އަންނަ ބުރާސްފަތި ދުވަހު، "އީދު ސްމައިލްސް" ނަމުގައި ސެންޓްރަލް ޕާކްގައި ހަރަކާތެއް ހިންގުމަށް ވަނީ ހަމަޖެހިފަ އެވެ.\nމީގެ އިތުރުން، މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން އީދު ފާހަގަ ކުރުމުގެ ގޮތުން ފެންކުޅީގެ ހަރަކާތްތަކެއް ރުއްގަނޑު ސަރަހައްދު ދޭއްގައި ކުރިއަށް ގެންދާނެ އެވެ. ފެން ކުޅި މުބާރާތާއެކު، އިތުރު ހަރަކާތްތަކެއް ވެސް ބޭއްވުމަށް އެމްއޭސީއެލުން ވަނީ ނިންމައިފަ އެވެ.\nބޮޑު ބެރާއި މިއުޒިކާއި ސަގާފީ ހަރަކާތްތަކުގެ އިތުރުން، ހަވާ އެރުވުން މިރޭ ސެންޓްރަލް ޕާކްގައި އޮންނާނެ އެވެ. މިއީ އަމިއްލަ ފަރާތަކުން އިސް ނަގައިގެން ހިންގާ ޝޯ އެކެވެ.\nއެޗްޑީސީން ވަނީ މި ހުރިހާ ހަރަކާތެއްގައި ވީހާވެސް ގިނަ ބަޔަކު ބައިވެރިވުމަށް އެދިފަ އެވެ.\nއިތުރު ލިޔުންތައް އީދު ހުޅުމާލެ އަޟްހާ އީދު އެމްއޭސީއެލް އެޗްޑީސީ އީދު ބަންދު އީދު ފާހަގަކުރުން\nހުޅުމާލެއަށް މިފަހަރު ފޯރިގަދަ، ސަގާފީ އީދެއް\nފެންކުޅީގައި ދެ މީހެއްގެ ކަންފަތު ތޫރި ފެޅުނު\nއީދުގައި ގޮއިދޫން ތަފާތު ކުޅިވަރެއް: އަލިފާން ބޯޅަ!